BML in ARC ah 60,000 rufiyaa hadhiya kohffi\nމިއަދު ކުރިއަށްގެންދިޔަ ހަފްލާގެ ތެރެއިން --\nބޭންކް އޮފް މޯލްޑިވްސް އިން އާކް (އެޑްވޮކޭޓިން ދަ ރައިޓްސް އޮފް ޗިލްޑްރެން) އަށް 60،000 ރުފިޔާގެ ފައިސާ ހަދިޔާކޮށްފި އެވެ.\nކުޑަކުދިންގެ ހައްގުތައް ރައްކާތެރި ކުރުމަށް މަސައްކަތް ކުރާ ޖަމިއްޔާ، އާކް އަށް ބެންކާއި އެ ކުންފުނީގެ މުވައްޒަފުންގެ ނަމުގައި ފައިސާ ހަދިޔާ ކުރީ މިއަދު ބީއެމްއެލް ހެޑް އޮފީހުގައި ބޭއްވި ކުޑަ ހަފްލާއެއްގަ އެވެ. ރަމްޒީ ގޮތުން ފައިސާ ހަވާލުކޮށްދެއްވީ ބީއެމްއެލްގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ އެވެ.\nބެންކުން ބުނި ގޮތުގައި މި އެހީގެ ފައިސާ ބޭނުންކުރުމަށް ހަމަޖެހިފައިވަނީ އެ ޖަމިއްޔާއިން ކުރިޔަށް ގެންދާ ޕްރޮގްރާމްތައް ރާވާ ހިންގުމަށެވެ.\n"މިއަދު އަޅުގަނޑުމެން ފޯރުކޮށްދޭ އެހީތެރިކަމަކީ ކުޑަކުދިންގެ ހައްގުތައް ރައްކާތެރި ކުމުމަށާއި ކުޑަކުދިންގެ ކުރިއެރުމަށް އާކް އިން ހިންގާ ހަރަކާތްތައް ހިންގުމަށް ދެވޭ އެހީތެރިކަމެއް. އަދި މިފަދަ މުހިންމު ދާއިރާތަކުގައި މަސައްކަތް ކުރާ ޖަމިއްޔާތަކަށް އެހީތެރިކަން ފޯރުކޮށްދެވޭކަމީ އަޅުގަނޑުމެންނަށް ލިބޭ ވަރަށް ބޮޑު އުފަލެއްވެސްމެ." ބީއެމްއެލްގެ ސީއީއޯ ވިދާޅުވި އެވެ.\nމި އަހަރު ބޭންކް އޮފް މޯލްޑިވްސް އިން ވަނީ އާކް އާ ގުޅިގެން ކުރިޔަށް ގެންދިޔަ 'ބީޓް ބުލީން' ޕްރޮގްރާމުގައި އެހީފޯރުކޮށްދީފަ އެވެ. އެގޮތުން، ބީއެމްއެލް އާއި ޓޯޓަލް ފިޓްނަސް ގްރޫޕް (ޓީއެފްޖީ) ގުޅިގެން ބޭއްވި 'ބީއެމްއެލް ވާއު ކިޑްސް ރަން' ގެ ދުވުންތެރިން ވަނީ ޖުމްލަ 105،250 ރުފިޔާ ބުލީ ކުރުމާ ދެކޮޅަށް ހިންގި މި ކެމްޕޭނަށް ހަދިޔާކުރި އެވެ.\nބީއެމްއެލްގެ އެހީއާއެކު ކިހާދޫގައި ކުޑަކުދިންގެ ޕާކެއް


Dhuniye Ge Beyrun Dhuniye Aai Dhimaalah Nurahkaatheri Thoofaaneh Eba Aadhey - Vaguthu\nދުނިޔޭގެ ބޭރުން ދުނިޔެއާއި ދިމާލަށް ނުރައްކާތެރި ތޫފާނެއް އެބަ އާދޭ\nދުނިޔޭގެ ބޭރުން ސޫރުދަ ނިޒާމު (ސޯލާ ސިސްޓަމް)ގެ ތެރޭގައި އުފެދުނު ނުރައްކާތެރި ތޫފާނެއް ދުނިޔެއާއި ދިމާލަށް މިސްރާބު ޖަހާފައިވާ ކަމަށް ސައިންސްވެރިން ބުނެފިއެވެ.\nމިކަން ހާމަކޮށް އެމެރިކާގެ ޑިޕާޓްމަންޓް އޮފް ކޮމާސްގެ ދަށުން ހިންގާ، ނޭޝަނަލް އޯޝަނިކް އެންޑް އެޓްމޮސްފެއަރިކް އެޑްމިނިސްޓްރޭޝަން (އެންއޯއޭއެ) އިން ބުނެފައި ވަނީ، މި ތޫފާނު ކުރިއަށްއޮތް ދުވަސްތަކުގެތެރޭގައި ދުނިޔެއާއި ހަމައަށް ވާސިލުވާނެ ކަމަށް ބެލެވޭ ކަމަށެވެ.\nސައިންސްވެރިން ބުނެފައިވާގޮތުގައި، މި ތޫފާނަކީ އިރުން އުފުދޭ އާވީގެ ތޫފާނެއް ކަމަށެވެ. އިރުން ބޭރުވިމި އާވީގައި ރޭޑިއޭޝަނާއި ދިރުންތަކަށް ނުރައްކާ ކުރިމަތި ކުރުވަނިވި އެނޫންވެސް މާއްދާތައް ހިމެނޭއިރު، މި ތޫފާނަކީ ޖިއޯމެޓްރިކް ގްރޭޑް އެކެއްގެ ތޫފާނެއް ކަމަށް އެފަރާތްތަކުން ބުނެއެވެ. ޖިއޯމެޓްރިކް ތޫފާންތަކުގެ އެންމެ މަތީ ގްރޭޑަކީ، ގްރޭޑް ފަހެއްގެ ތޫފާންތަކެވެ.\nދުނިޔެއާއި ދިމާލަށް މިހާރު މިސްރާބުހުރި "ސޯލަރ ސްޓޯމް" އަކީ ޖިއޯމެޓްރިކް މިންގަނޑުން އެންމެ ދަށް ގްރޭޑުގެ ތޫފާނެއް ކަމުގައިވީނަމަވެސް، ބައެއް ދިރާސާވެރިން ބުނާގޮތުގައި ތޫފާން ދުނިޔެއާއި އަރައި ހަމަކުރުމުން އެކަމުގެ ގެއްލުން ދުނިޔެއަށް ކުރިމަތިވާނެއެވެ. އެގޮތުން ތޫފާނުގެ އެންމެ ނުރައްކާތެރި ހާލަތުގައި ދުނިޔޭގެ ވައިގެ ފަށަލަތަކުން ބޭރުގައި ދައުރުކުރަމުންދާ ސެޓެލައިޓްތަކާއި، ވައިގެ މަގުން ދަތުރުކުރާ އުޅަނދުތަކަށްވެސް މައްސަލަ ކުރިމަތިވުމުގެ ފުރުސަތު އޮންނާނެ ކަމަށް އެފަރާތްތަކުން ބުނެފައިވެއެވެ. މީގެ އިތުރުން މިކަމުގެ ސަބަބުން ދުނިޔޭގެ މުއާސަލާތީ ވަސީލަތްތަކަށް ބުރޫ އެރުމުގެ ފުރުސަތުވެސް އޮތްކަމަށް ވަނީ ބެލެވިފައެވެ.\nއެމެރިކާގެ މޫސުމާއި ބެހޭ އިދާރާއިން މިކަމާއި ގުޅިގެން ބުނެފައިވަނީ، ކުރިއަށްއޮތް ހަތަރު ދުވަހުގައި މި "ސޯލަރ ސްޓޯމް"ގެ އަސަރު ދުނިޔެއަށް ކުރާނެ ކަމަށް ބެލެވޭ ކަމަށެވެ. ނަމަވެސް ތޫފާނަކީ އެހައި ބާރުގަދަ ތޫފާނެއް ނޫން ކަމަށާއި، ތޫފާނުން ދުނިޔެއަށް މާބޮޑު އަސަރެއް ކުރާނެ ކަމަށް ނުބެލެވޭ ކަމަށް އެ އިދާރާއިން ބުނެއެވެ.\nނާސާއިން ބުނެފައިވާގޮތުގައި، ސޯލާ ސްޓޯމްތަކަކީ ޢާންމުކޮށްވެސް އިރުން އުފެދޭ ތޫފާންތަކެއް ކަމަށެވެ. ނަމަވެސް މިފަހަރުގެ ތޫފާނުގެ މިސަރާބު ހުރީ އެހެން ފަހަރުތަކާއި ޚިލާފަށް ސީދާ ދުނިޔެއާއި ދިމާލަށް ކަމަށް އެފަރާތުން ބުނެއެވެ. މިއީ 2007 ވަނަ އަހަރުގެ ފަހުން މިހާތަނަށް އުފެދުނު އެންމެ ބޮޑު "ސޯލަރ ސްޓޯމް" އެވެ.\nހަވާއީގެ އައްސޭރި ފަށަށް 60 ފޫޓުގެ ބިޔަ ރާޅު އަރާނެ ކަމުގެ އިންޒާރު ދީފި\nމާތްﷲ އިރާދަފުޅުން މާތްﷲ އޯގާވަންތަވެރި ކަމުން ރައްކާތެރި ކޮއްދެއްވަވަނީ\nމާޗް 16, 2018 03:12\nމާޗް 16, 2018 20:28


Velidhoo Ge Eid Kulhivaru Thafaathu, Harakaaiythah Virtual Koh Ves Ovey! - Vaguthu\nކޮވިޑް-19: ވެކްސިން ޖަހާފައިވާ އަދަދު މައްޗަށް، ގިނަ ގައުމުތަކުގެ ހާލަތު ރަނގަޅު - 11 ގަޑިއިރު ކުރިން\nވެލިދޫގެ އީދު ކުޅިވަރުތައް ތަފާތު، ހަރަކާތްތައް ވާޗުއަލްކޮށް ވެސް އޮވޭ!\nވެލިދޫ ތަފާތު މާލިތައް. --- ފޮޓޯ: ނޫނު ފޮޓޯ\nނ. ވެލިދޫއަކީ ކޮންމެ އަހަރަކުވެސް ކުލަގަދަކޮށް އީދު ފާހަގަ ކުރަމުން އަންނަ ރަށެކެވެ. އެގޮތުން މި އަހަރު ވެސް އީދުގެ މުނާސަބަތުގައި ތަފާތު ކުޅިވަރުތައް ކުރިޔަށް ގެންގޮސްފައިވާ އިރު އިތުރު ކުޅިވަރުތައް ކުރިޔަށް ގެންދިޔުމަށް ވަނީ ތާވަލް ކުރެވިފައެވެ.\nކުރިއަށް ތާވަލް ކުރެވިފައިވާ ކުޅިވަރުތަކުގެ ތެރޭގައި ކޮވިޑާއި ގުޅިގެން ވާޗުއަލްކޮށް ކުރިޔަށް ގެންދާ ހަރަކާތްތަކެއް ހިމެނިފައިވެއެވެ.\nވެލިދޫ ކައުންސިލް މެމްބަރު ހާފިޒާ އިބްރާހިމް "ވަގުތަށް" ވިދާޅުވީ އޮންލައިންކޮށް ކުރިޔަށް ގެންދަން ހަމަޖެހިފައިވަނީ ކުޑަކުދިންގެ ހުނަރު ދައްކާލުމާއި، ކެއްކުމުގެ ޕްރޮގްރާމް ތަކެއް ކަމަށެެވެ. މި ޕްރޮގްރާމްތައް ވެލިދޫ ކައުންސިލް ފޭސްބުކް ޕޭޖުން ލައިވް ކުރަމުން ގެންދާނެ ކަމާއި، މި ހަރަކާތުގައި ބައިވެރިވާ މީހުން ތިބޭނީ އެމީހެއްގެ އަމިއްލަ ގޭގައިކަން އޭނާ ފާހަގަ ކުރެއްވިއެވެ.\nވެލިދޫ 48 ދުވަސް ވަންދެން މޮނިޓަރިންގެ ހާލަތުގައި އޮތުމަށް ފަހު އެ ރަށް ހުޅުވާލީ އީދު ކައިރިވެފައި ވަނިކޮށެވެ. އެޗްޕީއޭއިން ގައިޑްލައިން އާންމު ކުރުމާއި ގުޅިގެން އެހެން އަހަރުތަކާއި ބަލާފަ މިއަހަރު އެރަށުގައި އީދު ފާހަގަ ކުރަމުން އަންނަނީ ތަފާތުކޮށެވެ.\nހާފިޒާ ވިދާޅުވީ އީދު ފާހަގަ ކުރުމުގައި މިފަހަރު ބަލާފައިވާނީ ވީހާވެސް ބޮޑަށް ގައިދުރުކަން ބަހައްޓައި، ގިނަ މީހުން އެއްވެ ނޫޅޭ ގޮތަކަށް ހަރަކާތްތައް ކުރިޔަށް ގެންދިޔުމަށް ކަމަށެވެ. އެގޮތުން އެ ރަށުގައި ކުރިޔަށް ގެންދަން ނިންމާފައިވާ ހަރަކާތްތަކުގެ ތެރޭގައި ތިންމުގޯލި ކުޅުމާއި، މަސްރޭސް އަދި މާލި ހިމެނެއެވެ.\nމާލި ކުޅިވަރަށް ބަލާ އިރު، ވެލިދޫގައި މިފަހަރު ތަފާތު މާލީގެ ގޮތުގައި ނެރެފައިވަނީ ތަފާތު މާލި، ކަފަ މާލި އަދި ކަނދޮޅު މާލިއެވެ. ތަފާތު މާލީގެ ގޮތުގައި ފެނިގެންދިޔައީ ފިލްމުތަކުން ފެނިގެން ގޮސްފައިވާ ސަހުޝިއްޔަތުތައް ދައްކުވައިދޭ މާލިތަކެކެވެ. ތަފާތު މާލި ނެރެނީ ދުވާލުގެ ވަގުތެއްގައެވެ. ކަފަ މާލި އަދި ކަނދޮޅު މާލި ނެރެނީ ރޭގަނޑުއެވެ. ހާފިޒާ ވިދާޅުވީ ކަނދޮޅު މާލިތަކާއި ކަފަ މާލިތައް ރޭގަނޑު މަގުތަކަށް ނުކުމެ އުޅޭނީ ބިރުވެރި އަޑުތައް ލައްވަމުން ކަމަށެވެ.\nވެލިދޫ ކަފަ މާލި އަދި ކަނދޮޅު މާލި ހަރަކާތުގެ ތެރެއިން.-- ފޮޓޯ: ނޫނު ފޮޓޯ\nމާލިތައް ނުކުމެ ރަށުގައި ހިނގަމުން ދިޔަ އިރުވެސް ކޮވިޑާއި ގުޅިގެން ރައްކާތެރިކަމުގެ ފިޔަވަޅުތައް އެޅުމަށް ހަނދާން ކޮށްދެމުން ދިޔަކަން ހާފިޒާ ފާހަގަކުރިއެވެ. މިފަހަރު މާލިތައް ނެރެފައިވަނީ އެހެން އަހަރުތަކާއި އަޅާ ބަލާއިރު ތަފާތު ގޮތަކަށެވެ.\n"ކޮންމެ އަހަރަކުވެސް މާލި ނެރެން. ކޯޑި ނެރޭ ދުވަހު ކޯޑިއާ އެކުގައި ސަގާފީ ކުޅިވަރަކާއި އެކުގައި ދެލި މާލި ނުކުންނާނެ. ކުޑަކުދިން ވެސް ހިމެނޭހެން މާލި ހެދިގެން ނުކުމެ އުުޅޭނީ، ބައެއް ފަހަރު އެބަހުރި 100 މާލި ވެސް ނުކުމެފަ. ދެން ތަފާތު މާލި ނުކުންނާނީ ގަސް ނެރޭ ދުވަހު. ގަސް އެއީ ކޯޑި ވައްތަރައް، ކޮންމެވެސް ވަރަކަށް ތަފާތުކޮށް ބުރުގާ ބޭނުންކޮށްގެން ހަދާ އެއްޗެއް" ހާފިޒާ ވިދާޅުވިއެވެ.\nމިފަހަރު ތަފާތު މާލީގެ ގޮތުގައި ކާޓޫނާއި ފިލްމުތަކުން ފެނިގެން ގޮސްފައިވާ ސަހުޝިއްޔަތުތައް ހިމަނާފައިވަނީ ކުޑަކުދިންގެ ހަވީރު ފަދަ ކުޑަކުދިންނަށް ހާއްސަ ހަރަކާތެއް ބޭއްވެން ނެތުމުން ކުޑަކުދިންނަށް ހާއްސަ ކޮށްފައިކަން ހާފިޒާ ފާހަގަ ކުރިއެވެ.\nއީދު ފާހަގަ ކުރުމުގައި މޫނުބުރުގާ އެޅި މީހުންނަށް ޖޯކު ޖެހި ކަމަށް ބުނެ ފާޑު ކިޔަނީ\nއީދު ފާހަގަ ކުރަން ގޮއިދޫގައި ފުޓްސެލް މެޗެއް އަލިފާނުގައި، ވަރަށް ފޯރިގަދަ!\nކަމަދޫގައި މާލި ޕެރޭޑް ކޮވިޑާ ގުޅުވާފައި!


އޮސްޓްރޭލިއާގެ ބޮޑުވަޒީރު ވެކްސިން ޖައްސަވައިފި\nފައިޒަރގެ ވެކްސިން ބޭނުންކުރުމުގެ ހުއްދަ އޮސްޓްރޭލިއާއިން ދީފައިވޭ\nކުރިއަތް އޮތް ހަފްތާގައި 60،000 ޑޯޒްގެ ވެކްސިން އާންމުންނަށް ދިނުމަށް ނިންމާފައިވޭ\nހޯމަ ދުވަހު ވެކްސިން ދިނުމުގެ ޕްރޮގްރާމް ރަސްމީކޮށް ފަށާނެ\n21 ފެބްރުއަރީ 2021 | އާދީއްތަ 10:09\nއޮސްޓްރޭލިއާ ބޮޑުވަޒީރު ވެކްސިން ޖައްސަވަނީ\nއޮސްޓްރޭލިއާގެ ބޮޑުވަޒީރު ސްކޮޓް މޮރިސަން ވެކްސިން ޖައްސަވައިފިއެވެ.\nއެމަނިކުފާނު ވެކްސިން ޖެއްސެވިތަން އެ ޤައުމުގެ ޓީވީތަކުން އާދިއްތަ ދުވަހު ލައިވްކޮށް ދައްކާފައިވާއިރު ވެކްސިން ޖެއްސެވީ، އާންމުންނަށް ވެކްސިނާ ދޭތެރޭގައި އިތުބާރު އުފެއްދުމުގެ ގޮތުން ކަމަށް އެ ޤައުމުގެ ބޮޑުވަޒީރު ވަނީ ވިދާޅުވެފައެވެ.\nއޮސްޓްރޭލިއާގައި ހޯމަ ދުވަހު ވެކްސިން ދިނުމުގެ ޕްރޮގްރާމް ރަސްމީކޮށް ފެށުމަށް ހަމަޖެހިފައިވާއިރު ކުރިއަތް އޮތް ހަފްތާގައި 60،000 ޑޯޒްގެ ވެކްސިން އާންމުންނަށް ދިނުމަށް ވަނީ ނިންމާފައެވެ.\nއެ ޤައުމުގައި އެންމެ ފުރަތަމަ ވެކްސިން ޖަހާފައިވަނީ އުމުރުން 85 އަހަރުގެ އަންހެނެކެވެ. ބޮޑުވަޒީރު ސްކޮޓް މޮރިސަންއާއެކު ފްރަންޓް ލައިންގައި މަސައްކަތް ކުރާ މީހުން ވެސް ވެކްސިން ޖަހާފައިވާއިރު އުމުރުން ދުވަސްވީ މީހުންނަށް ވެސް ވެކްސިން ވަނީ ދީފައެވެ.\nއޮސްޓްރޭލިއާއިން ފައިޒަރ ވެކްސިން ބޭނުންކުރުމުގެ ހުއްދަ ދީފައިވާއިރު އެސްޓްރަޒެނިކާ އާއި އޮކްސްފޯރޑުން ކޮވިޑަށް އުފައްދަމުން އަންނަ ވެކްސިން ވެސް ބޭނުން ކުރުމުގެ ހުއްދަ ވަނީ ދީފައެވެ. މި ވެކްސިން އަންނަ މަހު ލިބޭނެ ކަމަށް ލަފާކޮށްފައިވެއެވެ.\nވެކްސިންދިނުމާ ގުޅޭގޮތުން އޮސްޓްރޭލިއާ ސަރުކާރުން ނެރުނު ބަޔާނެއްގައި ބުނެފައިވަނީ ފުރަތަމަ ޑޯޒްގެ ވެކްސިން ދިނުމަށްފަހު ދެވަނަ ޑޯޒްގެ ވެކްސިން ދޭނީ 21 ދުވަސް ފަހުން ކަމަށެވެ.\n2020 ވަނަ އަހަރުގެ މާޗު މަހު އެގައުމުގެ ބޯޑަރުތައް ބަންދު ކޮށްފައިވާއިރު އެގައުމުގެ ރައްޔިތުން އަނބުރާ ގައުމަށް އައުމުގެ ފުރުސަތު އޮސްޓްރޭލިއާއިން އަންނަނީ ވަކި އުސޫލުތަކެއްގެ މަތިން ދެމުންނެވެ.\nފައިޒަރގެ ވެކްސިން ބޭނުންކުރުމުގެ ހުއްދަ އޮސްޓްރޭލިއާއިން ދީފައިވާއިރު ފައިޒަރ ވެކްސިންގެ 40 މިލިއަން ޑޯޒްގެ ފަޤީރު ޤައުމުތަކަށް ދިނުމަށް ވަނީ ނިންމާފައެވެ. ދުނިޔޭގެ ސިއްޙަތު ޖަމުޢިއްޔާ (ޑަބްލިޔުއެޗްއޯ) އިން ބުނެފައިވަނީ ވެކްސިން ފޯރުކޮށްދިނުމަށް ހަމަޖެހިފައިވަނީ ކޮވެކްސްގެ ނަމުގައި ވެކްސިން ހަމަހަމަކަމާއެކު ގައުމުތަކަށް ލިބޭނެ ގޮތަށް މަގުފަހިކުރުމުގެ މަސައްކަތުގެ ދަށުން ކަމަށެވެ.\nކޮވިޑް-19އަށް އިތުރު 131 މީހުން ޕޮޒިޓިވްވެއްޖެ\nދިޔަމިގިލި އަތުން ވިލުފުއްޓަށް ބޮޑު މޮޅެއް\nވިސާ ނެތި ލަންކާގައި އުޅުނު ދިވެހިންތަކެއް ހައްޔަރުކޮށްފި\nތުރުކީ މެރެތަނުން މޯޑަށް ރަން މެޑަލް\nއަލަށް ލައިސަންސް ނަގާ މީހުންނަށް ޓެސްޓު ހެދޭނެ އިންތިޒާމު ހަމަޖައްސަން މަސައްކަތް އެބަކުރަން: ޓްރާންސްޕޯޓް


ހެވީވެހިކަލް ދުއްވުމަށް ޓްރެއިންވާ ރާއްޖޭގެ ފުރަތަމަ އަންހެނާ، ހީވާގި ހިތްވަރުގަދަ ކަނބަލެއް – Dhen.mv\nހެވީވެހިކަލް ދުއްވުމަށް ޓްރެއިންވާ ރާއްޖޭގެ ފުރަތަމަ އަންހެނާ، ހީވާގި ހިތްވަރުގަދަ ކަނބަލެއް\nދެން އެމްވީ May 10, 2020 - 5:32 am\nރާއްޖޭގެ ފުރަތަމަ އަންހެން ، ހެވީ ވެހިކަލް އޮޕަރޭޓަރ ޓްރޭނީ ކަމަށްވާ ފަރާ އިބްރާހިމް އަކީ، އެމްޕީއެލް ގައި މަސައްކަތްކުރާ ހީވާގި ކަނބަލެކެވެ.\nހެވީވެހިކަލް އޮޕަރޭޓިން ޓްރޭނިންގެ ތެރެއިން މިހާތަނަށް ފަރާ ނިންމާފައިވަނީ ފޯކްލިފްޓް އޮޕަރޭޓިންގެވެ. ޓްރޭލަރ އާއި ކްރޭން އޮޕަރޭޓް ކުރަން ދަސްކުރުން، ކޮވިޑްގެ ދުވަސްކޮޅުވުމުން ވަނީ މަޑުޖައްސާލާފައެވެ.\nއަންހެނުން ކުރާ މަސައްކަތާއި ވަރަށް ވެސް ތަފާތު މަސައްކަތެއް ކުރުމުގެ ޝައުޤުވެރިކަން އުފެދުނު ގޮތް "ދެން" އާއި ހިއްސާ ކުރަމުން ފަރާ ބުނީ، އޭނާއަކީ އަބަދުވެސް ވަރަށް ގިނަ ވެހިކަލް ދުއްވާ ހިތްވި މީހެއް ކަމަށެވެ.\n"ބާރަ އަހަރު ވެއްޖެ ކާރު ދުއްވާތާ، އަބަދުވެސް ވަރަށްވޭ ބާރު ސްޕީޑުގަ އެއްޗެހި ދުއްވާލާހިތް. މިހާތަނަށް އަޅުގަނޑު ދުއްވާފަ ހުންނާނީ ކާރާއި ޕިކަޕާއި ލޮރީ" ފަރާ ކިޔައިދިނެވެ.\nއެމްޕީއެލް އަށް އެމަސައްކަތުގެ ތެރެއަށް ވަދެވުނު ގޮތް ކިޔައިދެމުން ފަރާ ބުނީ، އެއީ އެމްޕީއެލް އިންވެސް ވަރަށް ހައިރާންވި ކަމެއް ކަމަށެވެ.\n"އެމްޕީއެލް އަށް އެޕްލައީ ކުރީމަ އެމީހުން ވެސް އެހި ކީއްވެހޭ ހުސް ފިރިހެނުންތަކެއް އުޅޭތަނަކަށް އައީ . އަޅުގަނޑު ބުނިން ހަމަ ޝައުޤުވެރިކަން ހުންނާތީއޭ. އެމްޕީއެލް ސަރަޙައްދުގަ 100 އެއްހާ މީހުން މަސައްކަތް ކުރާނެ. އެއީ ހުސް ފިރިހެނުން. އެކަމަކާ ޖެހިލުމެއް ނުވޭ ހުސް ފިރިހެނުން ތިއްބަކަސް" ފަރާ ކިޔައިދިނެވެ.\nފަރާއަކީ ދެކުދިންގެ މަންމައެކެވެ. ދަރިންގެ ކަންކަން ވެސް ފުރިހަމައަށް ބަލަހައްޓަމުން، ވަރުބަލި ކަމެއް ނެތި މިފަދަ ބުރަ މަސައްކަތެއް ކުރަނީ އެކަމަށް އޮތް ލޯތްބެއްގެ ބޮޑުކަމުންނެވެ.\nބަލި ހާލަތު ހުރި ގޮތުން މިދުވަސްވަރު އޮފީހުން ރިލީސް ދީފައިވީ ނަމަވެސް، އެންމެ ފަހުން ރިލީސް ދޭ މީހާއާއި ޖެހެންދެން ވެސް ހިތްވަރާއެކު ވިޔަފާރިވެރިންގެ ބަނދަރުގެ ފްރަންޓްލައިނުގައި އެމްޕީއެލްގެ ފަރާތުން ފަރާ މަސައްކަތް ކުރިއެވެ.\nފަރާއަކީ ހަކުރުބައްޔާއި ނޭވާހިއްލުން ހުންނަ މީހެއް ކަމަށް އޭނާ ބުނެފައިވެއެވެ. ނަމަވެސް އޭގެ ސަބަބުން އޭނާގެ މަސައްކަތަކަށް އަދި އަޒުމަކަށް ބުރޫއެއް ނާރައެވެ.\n"އަޅުގަނޑު މަސައްކަތް ކުރީ ކޮވިޑް ކަންތަކުގަ ފްރަންޓްލައިން ގަ. އެމަޕީއެލްގަ ވެހިކަލްތަކުގަ އުޅޭ މީހުންނަކީ ފްރަންޓްލައިންގަ މަސައްކަތް ކުރާ މީހުން. ބައިވަރު މީހުންނާ ދިމާވޭ. އެކި ތަންތަނުގެ މުދާ ނަގަން އަންނަ އެކި ފިހާރަތަކުގެ މީހުންނާ ވެސް ދިމާވޭ" ފަރާ ބުންޏެވެ.\nފަރާ: ދަރީންގެ ކަންކަން ބަލަހައްޓަމުން އާމްދަނީ ހޯދުމަށް ބުރަ މަސައްކަތް ކުރަމުންދާ ކަނބަލެއް\nފަރާއަށް މިފަދަ ފުރުސަތެއް ދެއްވި ކަމަށްޓަކައި އޭނާވަނީ އެމްޕީއެލް އަށް ވަރަށް ޚާއްސަ ޝުކުރެއް އަދާ ކޮށްފައެވެ. އަދި އަބަދުވެސް ކަންކަމުގައި ހިތްވަރުދޭ ކަމަށްޓަކައި އޭނާގެ އާއިލާއަށް ވެސް ވަރަށް ޚާއްސަ ޝުކުރެއް އަދާ ކޮށްފައިވެއެވެ.\n"އެމްޕީއެލްގެ ހުރިހާ ވެރިންނާ ސްޓާފުންނަށް ވަރަށް ބޮޑު ޝުކުރެއް އަދާކުރަން. އެމްޕީއެލް އިން އަސްލުގަ އަޅުގަނޑަށް ވަރަށް ފްލެކްސިބިލިޓީ ދޭ ކުދިންގެ ކަންކަމުގަ ދާން ވެސް. ހުރިހާ ސްޓާފުން ވެސް ވަރަށް ރަނގަޅު. އެންމެންވެސް ވަރަށް ކެއާ ކުރާނެ. ދުވަހަކުވެސް އަންހެނަކަށްވީތީ ފުރައްސާރަކޮށް އެކަހަލަ ކަމެއް ނުކުރޭ. އަޅުގަނޑަށް އެންމެ ބޮޑު އެހީތެރިކަމެއް ދެނީ އަޅުގަނޑުގެ އިންސްޓްރަކްޓަރ މުދޫ. އޭނައަށް ވަރަށް ޚާއްސަ ޝުކުރެއް އަދާކުރަން. އަދި އަޅުގަނޑުގެ އާއިލާއާއި ގާތް މީހުންދޭ ހިތްވަރަށް އެމީހުންނަށް ވެސް ޝުކުރު އަދާ ކުރަން" ފަރާގެ ވާހަކަކޮޅު ނިންމާލީ އޭނާގެ އާއިލާއަށާއި އޮފީހުގެ އެކި ފަންތީގެ މުވައްޒަފުންނަށް ޝުކުރު އަދާ ކުރަމުންނެވެ.\nބައްދަލުވުުމުގައި އިންތި ކުރެހި ކުރެހުން ދައްކާލައިފި، ވަރަށްވެސް ހިތްގައިމު


Gasthah kendee huhdha libigen: NCA\nގަސްތައް ކެނޑީ ހުއްދަ ލިބިގެން: އެންސީއޭ\nއޮލިމްޕަސް ގޯތިތެރޭގައި ހުރި ގަސްތައް ކަނޑާފައި --- ފޮޓޯ: އެންސީއޭ\nއޮލިމްޕަސް ގޯތިތެރޭގައި ހުރި ގަސްތައް ކެނޑީ އެންވަޔަރަންމަންޓް ޕްރޮޓެކްޝަން އެޖެންސީ (އީޕީއޭ)ގެ ހުއްދަ ލިބިގެން ކަމަށް ނެޝަނަލް ސެންޓަ ފޯ ދި އާޓްސް (އެންސީއޭ) އިން ބުނެފި އެވެ.\nގަސްތައް ކަނޑާލައި ވީޑިއޯ ސޯޝަލް މީޑިއާގައި އާންމުވުމާ ގުޅިގެން އެންސީއޭ އަށް ބައެއް މީހުން ގެންދަނީ ފާޑުކިޔަމުންނެވެ.\nއެންސީއޭ އިން ބުނީ ގަސްތައް ކަނޑާލަން ޖެހުނީ އެ ގަސްތަކުގެ މޫތަކުގެ ސަބަބުން އިމާރާތަށް ބޮޑެތި ގެއްލުންތަކެއް ވަމުންދާތީ އެވެ. އަދި އެ ގަސްތައް ކެނޑުމަށް ބޭނުންވާ ހުއްދަ ވެސް އީޕީއޭ އިން ހޯދާފައި ވާނެ ކަމަށެވެ.\nކަނޑާލި ގަސްތަކުގެ ބަދަލުގައި އިތުރު ގަސްތަކެއް އިންދުމަށް އެންސީއޭ އިން ވަނީ ނިންމާފަ އެވެ.\n"އީޕީއޭގެ ލަފައާ އެއްގޮތަށް މި ގަސްތަކުގެ ބަދަލުގައި އިތުރު ގަސް އިންދުމަށް ވަނީ ހަމަޖެހިފައި،" އެންސީއޭ އިން ކޮށްފައިވާ ޓްވީޓްގައިވެ އެވެ.\nއެންސީއޭ އިން އަންނަނީ މިދިޔަ އަހަރުން ފެށިގެން އޮލިމްޕަސް އިމާރާތް މަރާމާތުކުރުމުގެ މަސައްކަތް ކުރަމުންނެވެ. މާލޭގައި ކޮވިޑްގެ ހާލަތު ގޯސްވުމުން އޮލިމްޕަސް ވަނީ ބަންދުކޮށްފަ އެވެ. އެޗްޕީއޭ އިން މިހާރު ލުއިތަކެއް ދީފައިވީ ނަމަވެސް އޮލިމްޕަސް އަލުން ހުޅުވާނެ ދުވަހެއް އަދި ހާމަކޮށްފައެއް ނުވެ އެވެ.\nރައީސް އިބްރާހީމް ނާސިރުގެ ވެރިކަމުގައި އިމާރާތްކުރި، އޮލިމްޕަސް އިމާރާތް މީގެ ކުރިން ވެސް އެކި ފަހަރުމަތިން މަރާމާތުކޮށްފައިވެ އެވެ. ނަމަވެސް އެތަނަށް ޒަމާނީ ބަދަލުތައް ގެނެސްފައި ނުހުންނާތީ ފަންނާނުންގެ ފާޑުކިޔުން ވަރަށް ބޮޑަށް އަމާޒުވެ އެވެ.\nއޮލިމްޕަސް އީޕީއޭ މިނިސްޓްރީ އޮފް އެންވަޔަރަންމެންޓް + ތިމާވެށި\nއުތުރުގެ ކުނި ނައްތާލާ މައި މަރުކަޒު ހަދަން އެމްޓީސީސީއަށް\nދިރިއުޅެންވީ ތިމާވެށްޓާއި ރައްޓެހި ގޮތަށް: ނާއިބު\nމާލެއަށް އެރި ވެލާ ބިސް އަޅައިފި


Ingireysivilaathah Covid-19 ge3vana raalhu aramun dhaa kamuge inzaaru dheefi | Atoll News\nއިނގިރޭސިވިލާތަށް ކޯވިޑް-19ގެ ތިން ވަނަ ރާޅު އަރަމުންދާ ކަމުގެ އިންޒާރު ދީފި\nޝާއިޢުކުރީ: ފާޠިމަތު ފާޒިހާ ޖޫން 19, 2021, 22:53\nކޯވިޑް-19 ގެ ތިން ވަނަ ރާޅު އިނގިރޭސިވިލާތަށް އަރަމުންދާ ކަމުގެ އިންޒާރު އެ ގައުމުގެ ސައިންސްވެރިން ދީފި އެވެ.\nމި މަހު ކުރީ ކޮޅު އެ ގައުމުގައި ކޯވިޑްގެ ކޭސްތައް ވަރަށް މަދުވި އެވެ. އެއީ ބަލި ކޮންޓްރޯލް ވަމުންދާ ކަމުގެ އަލާމާތެއް ކަމަށް ސަރުކާރުން އިއުލާނު ކުރުމުން ސައިންސްވެރިން ވަނީ އެއީ ހާލަތު ރަނގަޅުވީ ކަމަށް ނުދެކެ ފިޔަވަޅުތަކަށް ލުއި ނުދިނުމަށް އިލްތިމާސް ކޮށްފަ އެވެ.\nއިނގިރޭސިވިލާތުގައި ކޯވިޑް-19 އާއި ގުޅިގެން ސަރުކާރަށް ލަފާދޭ ސައިންސްވެރިންގެ ޓީމުން މިއަދު ބުނީ އެ ގައުމަށް މިހާރު ތިން ވަނަ ރާޅު އަރަމުންދާތީ އެކަމަށް ސަމާލުކަން ދޭންޖެހޭ ކަމަށެވެ. މި އިންޒާރު ދިނީ އިނގިރޭސިވިލާތުން ޑެލްޓާ ވޭރިއަންޓު ނުވަތަ އިންޑިއާ ވޭރިއަންޓް ފެނިފައިވާތީ އެވެ.\nސައިންސްވެރިން ބުނީ ފިޔަވަޅުތަކަށް ލުއި ދިނުން މަޑުޖައްސާލައި ބޮޑެތި ހަރަކާތްތައް ފެށުން ލަސްކުރާން ޖެހޭ ކަމަށެވެ. އެ ޓީމުން ބުނީ ވެކްސިން ޕްރޮގްރާމް ކިތަންމެ ކާމިޔާބު ކަމާއި އެކު ކުރިޔަށް ގެންދިޔަޔަސް ޑެލްޓާ ވޭރިއެންޓާއި އެކު ތިން ވަނަ ރާޅު ނާރާ ނުދާނެ ކަމަށެވެ.\nމިދިޔަ ހަފްތާގައި އިނގިރޭސިވިލާތުން ކޯވިޑް-19އަށް ޕޮސިޓިވްވި 99 ޕަސެންޓު މީހުންގެ ގައިން ފެނިފައިވަނީ ޑެލްޓާ ވޭރިއަންޓެވެ.\nއެ ޓީމުން ބުނީ ޑެލްޓާ ވޭރިއަންޓަށް ޕޮސިޓިވްވަނީ ގިނައިން އުމުރުން 16-25 އަހަރާއި ދެމެދުގެ ޒުވާނުން ކަމަށެވެ. އެކަމަކު އެ ވޭރިއަންޓު ޖެހޭ އުމުރުން ދުވަސްވީ މީހުން ގިނަވާން ފަށައިފި ނަމަ ހޮސްޕިޓަލްތައް ފުރި މަރުވާ މީހުންގެ އަދަދު އަނެއްކާވެސް އިތުރުވާން ފަށާނެ ކަމަށެވެ.\nކޯވިޑްގެ ދެވަނަ ރާޅު އިނގިރޭސިވިލާތަށް އެރީ މިދިޔަ އަހަރުގެ ނޮވެމްބަރު މަހު އެގައުމުން ފެނުނު އަލްފާ ވޭރިއެންޓާއި އެކު އެވެ. އެ ރާޅާއި އެކު މިދިޔަ ޖެނުއަރީ މަހު ވަނީ މިދިޔަ އަހަރު ފުރަތަމަ ކޯވިޑް ފެތުރެން ފެށުމުން އެ ގައުމު ވެއްޓުނު ހާލަތަށް ވެއްޓިފައިއެވެ.\nއޭގެ ފަހުން މިދިޔަ އޭޕްރިލް މަހުން ފެށިގެން ހާލަތު ރަނގަޅުވާން ފެށީ ވެކްސިންދިން މީހުންގެ އަދަދު ވަރަށް ބޮޑަށް އިތުރުވުމުންނެވެ.\nއިނގިރޭސިވިލާތުގެ އެންމެ ފަހުގެ ތަފާސް ހިސާބު ދައްކާގޮތުން 30.8 މިލިއަން މީހުންވަނީ ކޯވިޑް ވެކްސިން ފުރިހަމަ ކޮށްފައި އެވެ.\nމިހާތަނަށް އެ ގައުމުން ކޯވިޑް ޖެހިފައިވަނީ 4.61 މިލިއަން މީހުންނަށެވެ. އޭގެ ތެރެއިން 128،000 މީހުން މަރުވެފައިވެ އެވެ.


Ethah bayeh ge zaadthee mauloomaathu vikkamundhaa group eh massala balan fashaifi\nއެތައް ބައެއްގެ ޒާތީ މައުލޫމާތު ވިއްކަމުންދާ ގުރޫޕެއްގެ މައްސަލަ ބަލަން ފަށައިފި\nމޯލްޑިވްސް ޕޮލިސް ސާވިސްގެ ހެޑްކްއާޓާސް: އެތައް ބައެއްގެ ޒާތީ މައުލޫމާތު ވިއްކަމުންދާ ގުރޫޕެއްގެ މައްސަލަ ފުލުހުން ދަނީ ބަލަމުން -- އަވަސް ފޮޓޯ\nއެތައް ބައެއްގެ ޒާތީ މައުލޫމާތު ވިއްކަމުންދާ ގުރޫޕެއްގެ މައްސަލަ ބަލަން ފަށައިފި އެވެ.\nރައީސުލްޖުމްހޫރިއްޔާގެ އޮފީހުގެ ތަރުޖަމާން މުހައްމަދު މަބުރޫކް އަޒީޒު ވިދާޅުވީ ސޯޝަލް މީޑިއާގައި ފަރުދުންގެ ޒާތީ މަޢުލޫމާތު ވިއްކުމަށް މަސައްކަތްކުރަމުންދާ ގްރޫޕެއްގެ މައްސަލަ ފުލުހުން ބަލަަން ފަށާފައިވާ ކަމަށެވެ. މަބުރޫކް ވިދާޅުވީ ކުރިއަށް ހުރި ވަގުތުތަކުގައި މި މައްސަލައިގެ އިތުރު ތަފްސީލު ހާމަކުރަމުން ގެންދާނެ ކަމަށެވެ.\nއެނގިފައިވާ ގޮތުގައި ދިވެހި އަންހެންގެ ޒާތީ މައުލޫމާތާއި ފޮޓޯ އަދި ސޯޝަލް މީޑީއާގެ އެކި އެކައުންޓްތަކުގެ މައުލޫމާތު އެ ގުރޫޕުން ދަނީ ވިއްކަމުންނެވެ. 500 ވުރެ ގިނަ މީހުން ތިބި އެ ޓެލެގްރާމް ޕޭޖް ހިންގާ މީހާގެ މައުލޫމާތުވެސް ބައެއް ފަރާތްތަކުން މިއަދު ވަނީ އާންމުކޮށްފައެވެ.\nއަދި ސަރުކާރުގެ ކަމާބެހޭ އިދާރާތަކުގެ ސަމާލު ކަމަށްވެސް އެކަން ގެނެސްފައިވެއެވެ. ނަމަވެސް މި މައްސަލައާ ގުޅޭގޮތުން ފުލުހުން އަދި ވަކި އެއްޗެއް ނުބުނެއެވެ. މަބުރޫކް ވިދާޅުވީ ފުލުހުން މައުލޫމާތު ހާމަކުރަމުން ގެންދާނެ ކަމަށެވެ.\nމޯލްޑިވްސް ޕޮލިސް ސާވިސް މުހައްމަދު މަބްރޫކް އަޒީޒް\nއަނިޔާކުރާ ވީޑިއޯގެ ވާހަކަ ސާފު ކޮށްދީފި


Oxygen gulhaigen indhe, Manzoor dhanee oxygen supply kuramun | ThePress\nއޮކްސިޖަން ގުޅައިގެން އިނދެ، މަންޒޫރު ދަނީ އޮކްސިޖަން ސަޕްލައި ކުރަމުން\nނޭވާހިއްލާ ބަލީގެ ސަބަބުން އޮކްސިޖަންގެ އެހީގައި އުޅެންޖެހިފައިވާ މަންޒޫރު އަހުމަދު / ފޮޓޯ: ކަޝްމީރު އޮބްޒާވާ\nމުޅި އިންޑިއާގެ ކޮންމެ ހިސާބަކުންވެސް ފެންނަނީ މާޔޫސްކަމާ ހިތްދަތިކަމެވެ. ކޮރޯނާވައިރަސް ޑިޒީޒް (ކޮވިޑް-19)ގެ ތޫފާނީ ކާރިސާއަކާ ކުރިމަތިލާން ޖެހިފައިވާ އިންޑިއާއަށް މިއަދު ލިބުނު ކޮންމެ އެހީއެއްގެ އަގު އިންތިހާއަށް ބޮޑެވެ. ދުނިޔޭގެ އެކި ގައުމުތަކުން، އިންޑިއާއަށް އެހީތެރިކަން ފޯރުކޮށްދެމުން ދާއިރު، އިންޑިއާގެ ބައެއް ރައްޔިތުން ތިބީ، އަމިއްލަ ފުރާނަ ގުރުބާންކޮށްގެންވެސް ގައުމީ ހިދުމަތުގައި ދެމި ތިބުމަށް އަތުކުރި އޮޅާލައިގެންނެވެ.\nމިކަން އެންމެ ހާމަކަން ބޮޑު ގޮތެއްގައި ސާބިތު ކޮށްދެމުން ދާ އެކަކީ، އުމުރުން 48 އަހަރުގެ މަންޒޫރު އަހުމަދެވެ. ނޭވާހިއްލުމުގެ ބަލި ތަހައްމަލު ކުރަމުން އަންނަ މަންޒޫރު، ނޭވާލަނީ އޮކްސިޖަން ގުޅައިގެންނެވެ. މިހާލުގައި އޭނާ ނާވާލާތާ މިހާރު3އަހަރު ދުވަސްވެއްޖެއެވެ.\nމިއަދު އޭނާއަކީ، އެ އެއްޗެއްގެ އަގު ރަނަށް ވުރެ ބޮޑުވެފައިވާ އޮކްސިޖަން، ކޮވިޑް-19ގެ ޕޭޝަންޓުންނަށް ފޯރުކޮށްދިނުމަށް ޓްރަކެއް ދުއްވަމުން އަންނަ ނަމޫނާ ރައްޔިތެކެވެ. ކޮވިޑް-19ގެ ބަލިމަޑުކަމަކީ، އޭނާ އަދާ ކުރަމުންދާ ވަޒީފާއަށް އޮތް ހުރަހެއް ކަމުގައި މަންޒޫރެއް ނުދެކެއެވެ. އޮކްސިޖަން ނުލިބުމުން ހަށިގަނޑަށް ކުރާ ބާރާ، އަޅާ ވޭން، އޭނާއަށް ރަނގަޅަށް އެނގޭތީއެވެ.\n"މީހެއްގެ ފުރާނަ ސަލާމަތް ކުރަން، ނޫނީ ހައްޓަށް ލުޔެއް ހޯދާދޭން، އެމީހަކަށް އޮކްސިޖަން ފޯރުކޮށްދެވެން އޮތް ހާ ދުވަހަކު، އަހަރެން އެކަން ކުރާނަން. އިންސާނިއްޔަތަށްޓަކާ. އެއީ އަހަރެންގެ ނަފުސަށްވެސް ލިބޭ ހަމަޖެހުމެއް. އަހަރެން މީ، ނޭވާހިއްލާ މީހެއް، ބަލި މީހަކަށް އޮކްސިޖަން ކިހާ މުހިންމު ވާނެ ކަން، އަހަރެންނަށް ރަނގަޅަށް އިހްސާސް ކުރެވޭ. މިއީ އަހަރެންގެ މީހުންނަށް އެހީވާން، އަހަރެންނަށް ކޮށްދެވެން އޮތް ކަމަކީ" މަންޒޫރު ބުންޏެވެ.\nހަފުތާގެ7ދުވަހު، ދުވާލުގެ 24 ގަޑިއިރަކީ، އޮކްސިޖަން ސިލިންޑަރު ސަޕްލައި ކުރުމުގެ މަސައްކަތުގައި މަންޒޫރު އުޅޭ ވަގުތެވެ. މަންޒޫރު ކުރާހާވެސް ކަމަކީ، ޕޭޝަންޓުންގެ ގޭގެއަށް އޮކްސިޖަން ސިލިންޑަރު ޑެލިވާ ކުރުން އެކަންޏެއް ނޫނެވެ. އޮކްސިޖަން ފެސިލިޓީތަކަށް ގޮސް، ސިލިންޑަރު ރީފިލް ކޮށްދިނުމަކީވެސް، އޭނާ މިއަދު ދެމުންދާ ހިދުމަތެކެވެ.\nމަންޒޫރަކީ ކޮވިޑް-19 ޖެހިއްޖެ ނަމަ، ބަލީގެ ނުރައްކާ އެންމެ ބޮޑު ވާނެ ގިންތީގެ މީހެކެވެ. އޭނާގެ ފުއްޕާމެއަކީ މިހާރުވެސް ބަލިކަށި ގުނަވަނެކެވެ. މަންޒޫރުވެސް ކާންދީ، ބޯންދީ، ބަލަހައްޓަންޖެހޭ އާއިލާއެއް އޮތް އިރު، މިހާ އަވަހަށް ދިރިއުޅުން ހުއްޓާލާ، ދެއަތް އުރާލައިގެން ހުރެވިދާނެ ކަމަކަށް އޭނާ ގަބޫލެއް ނުކުރެއެވެ.\n"މި ބަލިމަޑުކަމޭ ކިއާފަ، ގޭގައެއް ނީނދެވޭނެ. އަހަރެން މަސައްކަތް ކުރަނީ އާއިލާއެއް ބަލަހައްޓަން. އެމީހުން އަހަރެންނަށް ބަރޯސާވޭ. އަހަރެންގެ ބޭސްފަރުވާގެ ހަރަދުވެސް އެހާ ބޮޑު. މަހަކު، ގާތްގަނޑަކަށް 6-7 ހާސް ރުޕީޒް ހޭދަ ކުރަންޖެހޭ އެކަމަށް. އާއިލާގެ ހަރުދުތައްވެސް ހުންނާނެ. އެހެންވެ، ވަޒީފާއަށް ނިކުތުން ނޫން ގޮތެއް ނެތް. މީހުން އުއްމީދު ކަނޑާލާކަށް ބޭނުމެއް ނޫން. ކޮންމެ މީހަކުވެސް ވަރަށް ހިތްވަރު ކުރަން ވާނެ." މަންޒޫރު ބުންޏެވެ.\nމަންޒޫރަކީ، ހިތްވަރާއި އަޒުމުގެ ލާމަސީލު މިސާލެއް ކަމާ މެދު ދެބަސްވާނެ މީހަކު ނެތެވެ. ކޮންމެ ހާލެއްގައިވެސް އަނެކާއަށް އެހީތެރިވުމުގައި މަންޒޫރު ދައްކަމުން އެދަނީ ދުޅަހެޔޮ، ހަށިހެޔޮ، ޖާނުން ވަރުގަދަ މީހުން ލަދުގަންނަން ޖެހޭ ފަދަ ނަމޫނާއެކެވެ. މަންޒޫރަކީ، އިންސާނިއްޔަތުކަން އަދިވެސް ކަފުން ނުވާ ކަމުގެ ރަމްޒެކެވެ.\nރިޕޯޓް ކޮވިޑް-19 އިންޑިއާ ލައިފްސްޓައިލް ސިއްހަތު


Hajj mahuge Furathama 10 dhuvahuge maaikan | #Dhiislam\n5 months ago |0comment| August 14, 2017\nކިޔަމަންތެރިކަން އަދާކުރުމަށް އެންމެ އެދެވިގެންވާ ދުވަސްތަކުގެ ތެރޭގައި ޙައްޖުމަހުގެ ފުރަތަމަ ދިހަ ދުވަސް ހިމެނިގެންވެއެވެ. މާތް ﷲ އެދުވަސްތައްވަނީ އެހެން ދުވަސްތަކަށްވުރެ މަތިވެރި ކުރައްވާ މާތް ކުރައްވާފައެވެ. فعن ابن عباس رضي الله عنهما ، عن النبي صلى الله عليه وسلم قال : ( ما من أيام العمل الصالح فيهن أحب إلى الله منه في هذه الأيام العشر . قالوا ولا الجهاد في سبيل الله !! قال : ولا الجهاد في سبيل الله ، إلا رجل خرج بنفسه وماله ولم يرجع من ذلك بشيء)މާނައަކީ: މާތް ﷲ ރުއްސުންލެއްވި އިބްނު ޢައްބާސްގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “މިދިހަ ދުވަހަށްވުރެ (ޛުލްޙިއްޖާ މަހުގެ ފުރަތަމަ ދިހަ ދުވަސް)، ހެޔޮ ޢަމަލުކުރުން މާތް ﷲ ގެ ޙަޟްރަތަށް ލޮބުވެތިކަން ބޮޑު ދުވަސްތަކެއް ނުވެއެވެ”. ޞަޙާބީން ސުވާލު ދެންނެވިއެވެ. ﷲ ގެ މަގުގައި ޖިހާދު ކުރުންވެސްތޯއެވެ؟ ޙަދީޘް ކުރެއްވިއެވެ. ﷲ ގެ މަގުގައި ޖިހާދުކުރުންވެސް މެއެވެ. ނަމަވެސް އެމީހެއްގެ ނަފްސާއި މުދާހިފައިގެން ނިކުމެ އެނބުރި ނާދެވުނު މީހާ މެނުވީއެވެ”.\nތަހްލީލު ތަކްބީރު ކިޔާ މާތް ﷲ ދެއްވި ނިޢުމަތްތަކަށް ޝުކުރުވެރިވުން ގިނަ ކުރުން. މި ދުވަސްތަކުގައި ގިނަގިނައިން ޛިކްރުކޮށް، ގެތަކުގައްޔާއި މިސްކިތްތަކުގައި، އަދި މަގުތަކުގައި މީހުންނަށް އުނދަގޫ ނުވާނެފަދައިން ތަހްލީލު ތަކްބީރު ތަސްބީޙް ގިނަ ކުރުމަކީ ސުންނަތްވެގެންވާ ކަމެކެވެ. ފިރިހެން ބޭފުޅުން އަޑުހަރުކޮށް، އަދި އަންހެން ކަނބަލުން ސިއްރިއްޔާތުގައެވެ. ސޫރަތުލް ޙައްޖުގެ 28 ވަނަ އާޔަތުގައި މާތް ﷲ ވަޙީ ކުރައްވައެވެ. (لِّيَشْهَدُوا مَنَافِعَ لَهُمْ وَيَذْكُرُوا اسْمَ اللَّـهِ فِي أَيَّامٍ مَّعْلُومَاتٍ عَلَىٰ مَا رَزَقَهُم مِّن بَهِيمَةِ الْأَنْعَامِ ) މާނައަކީ: “އެއީ އެއުރެންނަށްހުރި (ދީނީއަދި ދުންޔަވީ) މަންފާތަކެއްލިބިގަތުމަށްޓަކައެވެ. އަދި ކަނޑައެޅި އެނގިގެންވާ ދުވަސްތަކެއްގައި،އެއުރެން اللَّهގެ އިސްމުފުޅު ހަނދުމަކޮށް އުޅުމަށެވެ. ނަޢަމްސޫފީގެ ނިޢުމަތްއެއުރެންނަށް ދެއްވިކަމަށްޓަކައެވެ”. ކަނޑައެޅިގެންވާ ދުވަސްތަކަކީ ޛުލްޙިއްޖާ މަހުގެ ފުރަތަމަ ދިހަ ދުވަސްކަމުގައި އިބްނު ޢައްބާސްގެ ކިބައިން ރިވާވެގެންވެއެވެ.\nوعن عبد الله بن عمر رضي الله عنهما ، عن النبي صلى الله عليه وسلم قال : ( ما من أيام أعظم عند الله ولا أحب إليه العمل فيهن من هذه الأيام العشر فأكثروا فيهن من التهليل والتكبير والتحميد) މާނައަކީ: މާތް ﷲ ރުއްސުންލެއްވި ޢަބްދުﷲ ބިން ޢުމަރުގެ ކިބައިން ރިވާވެގެންވެއެވެ. ކީރިތި ރަސޫލާ-ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. މިދިހަ ދުވަހަށްވުރެ މާތްﷲ ގެ ޙަޟްރަތުގައި މާތްކަމާއި ލޮބުވެތިކަމުގެ ގޮތުން އިތުރު އެހެން ދުވަސްތަކެއް ނުވެއެވެ. ވީމާ، ތިޔަބައިމީހުން މިދުވަސްތަކުގައި ޙަމްދުކުރުމާއި ތަކްބީރު ކިޔުމާއި ތަހްލީލު ކިޔުން އިތުރު ކުރާހުށިކަމެވެ”\nއުޟްޙިޔާ ކަތިލުން: މިދުވަސްތަކުގައި ކުރުމަށް އެދެވިގެންވާ ކަންތައްތަކުގެ ތެރޭގައި ﷲ ގެ މަގުގައި ހޭދަކުރުން ގިނަކުރުން ހިމެނިގެންވެއެވެ. އެގޮތުން، ﷲ އަށް ޓަކައި އެކަލާނގެ އިސްމުފުޅުގައި ގުރްބާނީ އެއް ކަތިލުމަކީ ގަދަވެގެންވާ ސުންނަތެކެވެ.


ހިއުމަން ރައިޓްސް ކޮމިޝަނުގެ ވަޒީފާއަށް ކުރިމަތިލުމުގެ ފުރުސަތު\nހިއުމަން ރައިޓްސް ކޮމިޝަނުގެ ސަދަން ރީޖަނަލް އޮފީސް / ސ. ހިތަދޫ\nހިއުމަން ރައިޓްސް ކޮމިޝަން އޮފް ދަ މޯލްޑިވްސް / ސަދަން ރީޖަނަލް އޮފީސް ސ. ހިތަދޫ\nމަސައްކަތާ ގުޅޭ ދާއިރާއަކުން އެޑްވާންސް ސެޓްފިކެޓް (މޯލްޑިވްސް ކޮލިފިކޭޝަން އޮތޯރިޓީއިން ގެންގުޅޭ މިންގަނޑުގެ4ވަނަ ސަނަދު) ޙާސިލްކޮށްފައި ވުމާއެކު މަސައްކަތާ ގުޅޭ ދާއިރާއެއްގައި5އަހަރު ދުވަހުގެ މަސައްކަތު ތަޖުރިބާ ލިބިފައިވުން،\nކޮމިޝަނުގެ ސަދަން ރީޖަނަލް އޮފީހަށް ހުށަހަޅާ މައްސަލަތަކުގެ ތެރެއިން ބެލުމަށް ޙަވާލުކުރާ މައްސަލަތައް، ޑިރެކްޓަރުގެ ލަފާގެ މަތިން ތަޙްޤީޤުކޮށް ބެލުން.\nމައްސަލަތައް ބެލުމުގައި ޙާޟިރު ކުރަންޖެހޭ ފަރާތްތައް ޙާޟިރުކުރުމާއި ކަމާބެހޭ ދާއިރާތަކަށް ފޮނުވަންޖެހޭ ލިޔުންތައް ފޮނުވުން.\nސަދަން ރީޖަނަލް އޮފީހަށް ހުށަހަޅާ މައްސަލަތަކާ ގުޅޭގޮތުން އަންނަ ކޯލްތަކަށް ޖަވާބު ދިނުން.\nސަދަން ރީޖަނަލް އޮފީހަށް ހުށަހެޅޭ މައްސަލަތަކާގުޅިގެން އެކި ފަރާތްތަކަށް ދޭންޖެހޭ މަޢުލޫމާތު، ކަނޑައެޅިފައިވާ ޤަވާޢިދާއި އުޞޫލުތަކާ އެއްގޮތަށް ދިނުން.\nތަޙްޤީޤުކުރުމާ ގުޅިގެން ކުރަންޖެހޭ އެކިއެކި ދިރާސާތައްކުރުމުގައި ހޯދަންޖެހޭ މަޢުލޫމާތު ހޯދުން.\nމައްސަލަތައް ބެލުމުގައި އެކަމަށް ކަނޑައެޅިފައިވާ ޤަވާޢިދުތަކާއި އުޞޫލުތަކާ އެއްގޮތަށް ކަންތައްތައް ކުރުން.\nކޮމިޝަނުގެ ފަރާތުން ބައިވެރިވާންޖެހޭ ސެމިނާ، ވަރކްޝޮޕް އަދި ޓްރޭނިންގތަކުގައި ބައިވެރިވުން.\nފުރިހަމަކޮށްފައިވާ، ހިއުމަން ރައިޓްސް ކޮމިޝަނުގެ ވަޒީފާއަށް އެދޭ ފޯމު\nމަޤާމުގެ ޝަރުޠުތަކުގެ ތެރޭގައި ބަޔާންކޮށްފައިވާފަދަ ތަޢުލީމީ ސެޓްފިކެޓް އަދި ޓްރާންސްކްރިޕްޓްތަކުގެ އެޓެސްޓްކޮށްފައިވާ ކޮޕީ. (ހުށަހަޅާ ސެޓްފިކެޓަކީ ރާއްޖޭން ބޭރުގެ މަރުކަޒަކުން ހަދާފައިވާ ކޯހެއްގެ ސެޓްފިކެޓެއްނަމަ، ހުށަހަޅަންވާނީ މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓް ކޮށް، އެޓެސްޓް ކޮށްފައިވާ ކޮޕީއެކެވެ).\nކުރިން އެހެން ތަނެއްގައި ވަޒީފާ އަދާކޮށްފައިވާނަމަ ނުވަތަ މިހާރުވެސް އެހެން ތަނެއްގައި ވަޒީފާ އަދާ ކުރަމުންދާނަމަ އެ ތަނުގައި ވަޒީފާއަދާ ކުރިކަން ނުވަތަ ކުރަމުންދާކަން އަންގައިދިނުމުގެ ގޮތުން އެ ތަންތަނުން ދޫކޮށްފައިވާ ލިޔުންތަކުގެ އަސްލާއެއްގޮތް ކަމުގެ ތައްގަނޑު ޖަހާފައިވާ ކޮޕީ.\n2020 ފެބުރުވަރީ 24 ވަނަ ދުވަހުގެ 13:30 ގެ ކުރިން\nމިމަޤާމަށް ކޮމިޝަނުގެ މުވައްޒަފަކު ހޮވުނުކަމުގައި ވީނަމަވެސް3މަސްދުވަހުގެ ޕްރޮބޭޝަން މުއްދަތު ގުނޭނެއެވެ. އެހެންނަމަވެސް އެހެނިހެން އެލަވަންސްތައް މެދުނުކެނޑި ލިބޭނެއެވެ.\nމިމަޤާމުގެ އިންޓަވިއުއަށް ދެންނެވޭނީ ގިނަވެގެން 10 ކެނޑިޑޭޓުންނަށެވެ. 10 ފަރާތަށް ވުރެން އިތުރަށް މިމަޤާމަށް ކުރިމަތިލައްވައިފިނަމަ ޝޯޓް ލިސްޓް ކުރުމަށް ފުރަތަމަ ދެވޭނީ ތިއަރީ ޓެސްޓެކެވެ. ޝޯޓް ލިސްޓް ކުރުމަށްޓަކައި ދެވޭ ތިޔަރީ ޓެސްޓް ކޮމިޝަނުގެ މައި އިދާރާގައާއި (މއ. އުތުރު ވެހި،5ވަނަ ފަންގިފިލާ) ސަދަން ރީޖަނަލް އޮފީހުގައި (ސ. ހިތަދޫ) ކުރިއަށް ގެންދެވޭނެއެވެ. އިންޓަވިއުއަށް ދެންނެވޭނީ ތިއަރީ ޓެސްޓްގެ ނަތީޖާއާއި ތަޢުލީމީ ފެންވަރަށް ބަލައި، އެންމެ މަތިން މާކްސް ލިބޭ 10 ފަރާތަށެވެ.\nމި މަޤާމަށް 10 ފަރާތަކުން ނުވަތަ އެއަށްވުރެ މަދުން ކުރިމަތިލައްވައިފިނަމަ، ތިއަރީ ޓެސްޓް ދެވޭނީ އިންޓަރވިއު އޮންނަ ދުވަހު، އިންޓަވިއުގެ ފަހުންނެވެ. މި މަޤާމުގެ އިންޓަވިއު ކުރިއަށް ގެންދެވޭނީ ހަމައެކަނި ސަދަން ރީޖަނަލް އޮފީސް / ސ. ހިތަދޫ ގައެވެ.\nތިޔަރީ ޓެސްޓަށް ނުވަތަ އިންޓަވިއުއަށް ވަޑައިގަތުމަށް ކޮމިޝަނުން އަންގާ ދުވަހު އެއްވެސް ސަބަބަކާހުރެ ކެނޑިޑޭޓަކަށް ޙާޒިރު ނުވެވިއްޖެނަމަ، ފަހުން ޓެސްޓް ނުވަތަ އިންޓަވިއު ނުދެވޭނެ އެވެ.\nމި މަގާމަށްއެދި އެޕްލިކޭޝަން ފޯމު ހުށަހަޅާނީ ހިއުމަން ރައިޓްސް ކޮމިޝަނުގެ ކ. މާލެ އޮފީހުގެ (މ. އުތުރުވެހި،5ވަނަ ފަންގިފިލާ) ރިސެޕްޝަނުންނާއި ސަދަން ރީޖަނަލް އޮފީހުގެ (ސ. ހިތަދޫ) ރިސެޕްޝަނުންނެވެ.\nއިތުރު މަޢުލޫމާތު ސާފުކުރުމަށް ގުޅުއްވާނީ 3003143 ނުވަތަ 3003154 އަށެވެ.


(29 އެޕްރިލް 2021 އާ ގުޅޭ)\n"ފަވާދު، ދަރިފުޅު އެއްޗެއް ނުބުނެ ހުންނަނީތަ؟ ދެން އަންނަން އުޅޭ އަވަހަށް." ސަބީނާ އަނެއްކާ ވެސް ވާހަކަ ދެއްކިއެވެ.\n"ރީން... އަރީންއާ އަހަރެންގެ އެއްވެސް ގުޅުމެއްނެތް." ހިމޭން ކަމަށްފަހު ފަވާދު ބުންޏެވެ.\n"އެއީ ކީއްވެ؟ މައްސަލައެއް ޖެހުނީތަ؟ ރުޅި އަޔަސް އަނބިމީހާއަށް އަޅާލަން ވާނެ... އަވަހަށް ގެއަށް އާދޭ." ސަބީނާ ވާހަކަ ދެއްކި އެވެ. ފަވާދު އެބުނީ ކިހާވަރެއްގެ ވާހަކައެއްކަން ސަބީނާއަށް ނޭނގުނީ އެވެ. އަރީންއަކީ އަމިއްލަ ދަރިއަށްވާއިރު އެ އަންހެން ދަރިފުޅުގެ ހުންނަ ގޮތް ދޫނުކުރުމާއި ރުންކުރު ޠަބީއަތް ސަބީނާއަށް ރަނގަޅަށް އެނގެ އެވެ. އެހެންވިޔަސް ފަވާދަކީ ކެތްތެރި މަޑުމައިތިރި ޒުވާނެކެވެ. ރުޅި އައިސްގެން ގެއަށް ނާންނަން ހުންނާނޭ ފަދަ މީހެއް ނޫނެވެ.\n"މަންމާ، އަޑު އަހާބަލަ... އަރީންއަކީ މިހާރު އަހަރެންގެ އަނތްބެއް ނޫން." ފަވާދުގެ ވާހަކަ ނުނިމެނީސް ސަބީނާ ވާހަކަދެއްކި އެވެ.\n"ކީކޭ؟... ކީއްވެ؟ ކިހިނެއްވީ؟" ސިހުން ލިބުނު ސަބީނާއަށް ޤަބޫލެއް ނުކުރެވުނެވެ.\n"މަންމަ އަރީންއާ ވާހަކަ ދައްކަބަލަ، ތި ސުވާލު އަރީންއާ ކުރޭ... މިވަގުތު ދެން ބާއްވަނީ." ފަވާދު ގިނަ ވާހަކަތަކެއް ދައްކަން ބޭނުމެއް ނުވާ ކަހަލައެވެ.\nސަބީނާއަށް ލިބުނު ސިހުމާއެކު އަނގައިން ނުބުނެވި ހުއްޓުން އަރާފައި ހުއްޓާ ފަވާދު ފޯނުކޯލު ކަނޑާލައިފި އެވެ. އެއާއެކު ކަންފަތް ދޮށުން މަޑުމަޑުން ފޯނު ތިރިކޮށްލަމުން ސަބީނާއަށް އެނބުރެވުނީ ކޮޓަރިތަކާ ދިމާއަށެވެ. އަރީނާ ސުވާލު ކުރަންވީކަން ސަބީނާގެ ނަފްސުގެ އަޑު ބުނަމުން ދިޔައެވެ. ކުރިޔަށް ފިޔަވަޅު އަޅާލީ އެ ސަބަބާ ހުރެ އެވެ. އަންހެން ދަރިފުޅުގެ ދިރިއުޅުން ރޫޅިދާނޭ ކަމަށް ސަބީނާގެ ޚިޔާލަށް ވެސް ގެނެވިފަ ނެތެވެ. ފަވާދާ މެދު ސަބީނާގެ އިތުބާރު ބޮޑެވެ. އެއީ އަޚުލާޤު ރަނގަޅު ޒުވާނެއްކަން އަރީނާއެކު ފުރަތަމަ ފެނުނު ދުވަހު ވެސް ސަބީނާއަށް ދެނެގަންނަން އެނގުނެވެ. އަރީނަށް ރަނގަޅު ދިރިއުޅުމެއް ފަވާދާއެކު ލިބޭނޭކަމުގެ ޔަގީންކަން ސަބީނާގެ ހިތުގައި އަބަދުވެސް އޮތެވެ.\n"ރިދާން..." ކޮޓަރީގެ ދޮރުމަތީ ހުރެފައި ސަބީނާ ގޮވާލި އެވެ.\n"ދޮންތާ ހިނގާބަލަ." އަރީނުގެ އަތުގައި ހިފައި ދަމާލަމުން ރިދާން ބުންޏެވެ. ނުތެދުވެ ނީނދެވިގެން އަރީން އެނދުން ތިރިއަށް ދެފައި ބޭލި އެވެ. ރިދާންގެ ބާރުގައި ކޮޅަށް އޭނާ ތެދުވި އެވެ. ކޮޓަރިން ނުކުންނަން އޭގެ ދެމީހުން އެނބުރިލިއިރު ސަބީނާގެ ނަޒަރު ހުރީ އަރީނަށް ހުއްޓިފައެވެ.\n"ފަވާދު ކީއްވެ ގެއަށް އަންނަން ބޭނުން ނުވަނީ؟" ދޮރުމަތީ ހުރި ސަބީނާ ވާހަކަ ދެއްކި އެވެ.\nމަންމައާ ނަޒަރު ވަކިކޮށްލުމާއެކު އަރީން ޚިޔާރު ކުރީ ހިމޭން ކަމެވެ. އޭނާގެ ކުށެއްނެތި ވަރިކޮށްފައި ފަވާދު ދިޔަނަމަ އެގޮތަށް ހިމޭންވެ އަރީނަށް ނުހުރެވުނީހެވެ. އެ ޝަކުވާ ހިފައިގެން އޭނާ ފުރަތަމަ ވެސް ދާނީ މަންމަގެ ގާތަށެވެ. އެކަމަކު ހަޤީޤަތަކީ ކުށްވެރިޔަކީ އަރީން ކަމެވެ. އޭނާ ކުރީ ވެސް ނުބައިކަމާއި ހުތުރުކަން ބޮޑުވެގެންވާ ކުށެކެވެ. ސިއްރުކުރަން ބޭނުން ވިޔަސް މަޑުމަޑުން ހުރިހާ ކަމެއް ބޭޒާރުވެ ނިމެނީއެވެ. އަރީންގެ އެއްވެސް ބާރެއް އެކަމަށް ނުފޯރުވުނެވެ.\n"މަންމާ، ފަވާބެ ދިޔަތަކުން އަންނާނެ... ހިނގާ ދޮންތައަށް ކާ އެއްޗެއް ދޭން." އަރީންގެ ކޮނޑުމަތިން އެއްއަތް އަޅުވާލައި ގާތްކޮށްލައިގެން ހުރެ ރިދާން ވާހަކަ ދެއްކިއެވެ. ސަބީނާ ވާހަކަނުދައްކާ އެނބުރި ހިނގައިގަތީ އެވެ.\nއަރީން ގޮވައިގެން އައިސް ކާމޭޒުދޮށުގައި ރިދާނާ ދެމީހުން އިށީނެވެ. ސަބީނާ ޖޫސްތަށްޓަކާއިއެކު އޭނާ ގެނައި ތަށިތައް ކާ މޭޒުމަތީ އެތުރިއެވެ. ގެއަށް ވަރުގަދަ ރޯގާއެއް ވަދެއްޖޭ ރިދާން ބުނެލީ ސަބީނާ އެހެން ބުނިއަޑު އަހާފައި އޮތީމަ އެވެ. އަދި ނޯޔާ ވެސް ހުމާ ފިހިފިހި އެބައޮތޭ ރިދާން ބުންޏެވެ. އަރީން ވެސް ކައިގެން ބޭސް ކާންވީކަން ރިދާން ބުނެ އެކިއެކި ވާހަކަ ދެއްކި އެވެ. އެ ހުރިހާއިރު ސަބީނާ އިނީ ހިމޭން ވެއެވެ. ފަވާދުގެ ވާހަކައިން ލިބުނު ސިހުން އަދިވެސް ފިލައިގެން ނުދާ ކަހަލައެވެ. މަންމަގެ އެ ހިމޭން ކަމުގައި އަރީން އަޅައިގަތެވެ. އޭނާގެ އަރުތެރެއިން ކާއެތިކޮޅެއް ދިރެނީ އުނދަގުލުންނެވެ. ޢާއިލާ މީހުންނާ ކުރިމަތިލާނޭ ގޮތެއް ޚުދު އޭނާއަކަށް ވެސް ނޭނގެއެވެ.\n"ތީ ކެއީ ކަމަކަށް ނުބެލޭނެ... އަދި ކާލަބަލަ، އެވަރުން ފަލައެއް ނުވާނެ." އަރީން ތަށި ދުރުކޮށްލުމުން ރިދާން ބުންޏެވެ. ނަމަވެސް އަރީނުގެ ކަރުން ނުދިރުނީ އެވެ. ބޭރަށް އަންނަ ގޮތްވަނީ އެވެ. އަނގަމަތީ އޭނާ އަތް އެޅީ އެހެންވެ އެވެ. ކުއްލިއަކަށް މޭޒުދޮށުން ތެދުވެގެން އަރީން ދުއްވައިގަތެވެ. ރިދާނާއި ސަބީނާއަށް ވެސް ތެދުވެވުނީ އެފަދައިންނެވެ. އެމީހުން ވެސް އަރީންގެ ފަހަތުން އޭނާ ނިދާ ކޮޓަރިއަށް ވަނެވެ.\n"އަރީން..." ފާޚާނާއަށް ވަން ގޮތަށް ހޮޑުލާން ފެށި އަރީނަށް ބަލަން ހުރެ ސަބީނާ ގޮވާލި އެވެ. އޭރު ކޮޓަރި ތެރޭ ރިދާން ވެސް ހުރީ ކަންބޮޑުވެ ހާސްވެފަ އެވެ. އަރީން އެހާ ބަލިއިރު ފަވާދު ނެތުމުން އޭނާއަށް ވެސް އެކަމާ ވިސްނާލަން މަޖޫބުރުވި އެވެ. ޒިންމާދާރުކަން ކުޑަ ޢަމަލެއް ފަވާދުގެ ފުށުން މިހާ ދުވަހު އެގޭގައި އޭނާ އުޅުނުއިރު ރިދާނަށް ފެނިފައެއް ނެތެވެ.\nއަރީން ފާޚާނާއިން ނުކުމެ އެނދުގައި އިށީނުމުން ސަބީނާ ކޮޓަރިން ނުކުތީ އެބަ އަންނަމޭ ކިޔާފަ އެވެ. ރިދާން އައިސް އަރީންގެ މަގަތުން ފައިލާކޮޅުގައި އިށީނެވެ.\n"މަންމަ ފަވާއަށް ގުޅީތަ؟" އަރީން އަހާލި އެވެ.\n"ގުޅީމޭ ބުނި." ރިދާނަށް އެނގުނު މިންވަރެއް ހާމަކުރި އެވެ. އަދި ފަވާދާއި އަރީންގެ ދެމެދުގައި މައްސަލައެއް ޖެހުނީތޯ އޭނާއަށް ވެސް އަހާލެވިއްޖެ އެވެ.\nއިރުކޮޅަކު މަޑުކޮށްލާފައި އަރީން ބޯ ޖަހާލި އެވެ. ރިދާން ކުރި ސުވާލަށް އާނއެކޭ ބުނާފަދައިންނެވެ. އެއާއެކު އެ ދެ ލޯ ފެންކަޅިވެ ރޮވިއްޖެ އެވެ. އަރީން ރޯނީ ވަރަށް ބޮޑު ކަމެއް ހިނގައިގެންކަން ރިދާނަށް ނަގައިގަނެވުނެވެ. ދެމެދުގައި ޖެހުނު ކުންޏަކީ ކޮބައިތޯ ރިދާން އެހުމުން ވެސް އަރީނު ކިޔައެއް ނުދިނެވެ. ސަބީނާ އެނބުރި އައީ އެގޮތުގައި އެމީހުން ތިއްބަ އެވެ. ރިދާން ތެދުވެ ދުރަށް ޖެހިލީ ސަބީނާއަށް ތަން ދެއްކުމަށެވެ. ތަބަކުގައި ގެނައި ފެންތަށި ނަގައި އަރީނަށް ސަބީނާ ދިއްކޮށްލި އެވެ. ފެންތަށީގެ ކުލަ އަރީނަށް ފާހަގަވި އެވެ. އަދި މިފަހަރު ދެކޮޅުވެރިކަން ނުދައްކާ ފެންތަށީގައި ހިފައި އެތިފޮދެއް ބޯލި އެވެ. އެއާއެކު ލީ ރަހައިގެ ސަބަބުން ގާތުގައި މަޑުކޮށްލައިގެން ހުރި މަންމައަށް ބަލާލެވުނެވެ. އަރީންގެ ދެ ލޯ ދޫކޮށް ކޯތާފަތުން ތިރިއަށް ފައިބައިގެންދާ ކަރުތައް ސަބީނާއަށް ފެނުނެވެ.\n"މީރު ނޫނަސް ހުސްކޮށްލާ." ސަބީނާ ބުންޏެވެ. އަރީންގެ ހިތުގައި ޖެހުނެވެ. މަންމަގެ ހުސިޔާރުކަން އޭނާއަށް ފެނިއްޖެ އެވެ. އެ ފެންތަށްޓަކީ އަރީން މާބަނޑުއިރު ހޮޑުލާވަރުން މަންމަ ތައްޔާރު ކޮށްދީގެން ގެންނަ ފެންތަށްޓެކެވެ. އޭގައި ޒަވި ރަހައެއް ހުއްޓަސް ބޯލުމުން ލުއިކަން އިހްސާސް ކުރެވޭ ބުއިމެވެ. ހޮޑުލަވާ މޭނުބައި ކުރުން ހުއްޓެވެ. ރޮމުން ރޮމުން ފެންތަށީގައި ދެއަތުން ހިފައިގެން އިނދެ އަރީން އެ ފެންތަށި ބުޔެވެ.\n"ރިދާން، އިހަށް ދާންވީނު... ކަމެއް ބޭނުންވެއްޖެނަމަ މަންމަ ގޮވާލާނަން." ސަބީނާ ބުންޏެވެ. ހައިރާން ކަމެއް ލިބުނު ރިދާން ބަލާލެވުނީ އަރީނަށެވެ. ދެން އޭނާ މަޑުމަޑުން އެ ކޮޓަރިން ނުކުތީ އެވެ. އަރީންއާ ވާހަކަ ދައްކަން ސަބީނާ ބޭނުންވީކަން ރިދާނަށް ވިސްނުނެވެ. އޭނާ އެތަނުން ފޮނުވާލަން އެ އުޅެނީ އެހެންވެއެވެ. އެބައިން ނުކުމެގެން ދިއުމުގެ ގަސްދެއް ރިދާންގެ ނެތެވެ. ދޮރާ ހަމައަށް ގޮސްފައި ވެސް ކޮޓަރި ކައިރިއަށް އެނބުރި އައީ އެހެންވެއެވެ.\n"ކޮންއިރަކު ބަނޑުބޮޑުވީ؟" އަރީން ހުސްކުރި ތަށި ނަގަމުން ސަބީނާ ސުވާލު ކުރިއެވެ.\n"އަރީން ތިއިނީ ވަރިކޮށްފަތަ؟" ދެވަނަ ސުވާލު ސަބީނާ ކުރި އެވެ. މިފަހަރު އަރީންގެ ރުއިން ގަދަވި އެވެ. ހަމައެއާއެކު އޭނާ ބޯޖަހަން ފެށިއެވެ. ކޮޅަށް ހުރުން ތަދިވެ ސަބީނާ އެނދުގައި އިށީނެވެ. އެއްޗެކޭ ނުބުނެ ވަގުތުކޮޅަކަށް އިނުމަށްފަހު އަނެއްކާ ވެސް ސަބީނާ ސުވާލު ކުރިއެވެ.\n"ކީއްވެ ވަރިކުރީ؟ ބަނޑުބޮޑުކަން ފަވާދަށް ނޭނގޭތަ؟ ވީގޮތެއް އަހަރެން ބޭނުން އޮޅުންފިލުވަން، ފަވާދު ބުނީ އަރީނާ ސުވާލު ކުރާށޭ، މަންމަ މިއިނީ އަޑު އަހަން، އެހެންވީމަ ބުނޭ... ކީއްވެ ވަރިކުރަން ޖެހުނީ؟" ސަބީނާ ބުންޏެވެ. ރުއިން ނޫންކަމެއް އަރީން ނުކުރެއެވެ. ވާހަކަ ނުދައްކައިގެން އޭނާގެ އަތުގައި ސަބީނާ ހިފައި ތަޅުވައިގަތެވެ. ވާހަކަދައްކަން ބުންޏެވެ.\n"ކޮން މައްސަލައެއްތަ ތި ދެކުދީން މެދުގައި ޖެހުނީ؟ މަންމައަށް ކަމެއްކޮށް ދެވޭނީ ވެސް ކަންވީ ގޮތް އެނގިގެން." ސަބީނާ ބުންޏެވެ.\n"މީ... ފަވާދުގެ އެއް ނޫން..." ބަނޑުގައި އަރީން އަތްލަމުން އިންތިހާއަށް ޖެހިލުންވެފައި އިނދެ ބުންޏެވެ.\n"ފަވާދު ބުނީތަ އެހެން؟ އެކަމަކު... ދެމީހުން އިނދެގެންނު ތިބީ." ސަބީނާގެ ސިކުނޑި އަރީން ބުނި އެއްޗެއް ދޭހަވާވަރަށް މަސައްކަތް ނުކުރާ ކަހަލައެވެ. އެފަދަ ހިސާބަކަށް އޭނާގެ ވިސްނުން ވެސް ނުހިނގައެވެ.\n"މަންމާ... ފަވާ ގޯހެއް ނޫން... އަހަރެންނަށް ނުވިސްނުނީ، އަހަރެން ގޯހީ... މަންމާ!... އަހަރެން ބަނޑުބޮޑު، އެކަމަކު ފަވާއަކަށް ނޫން... މީ ފަވާގެއެއް ނޫން." ރޮވި ގިސްލެވިފައިވާ ހާލު އަރީން ވާހަކަ ދެއްކި އެވެ. މިފަހަރު ސަބީނާއަށް އެނގޭނެހާ ތަފްސީލުކޮށެވެ.\n"ޔާ ﷲ!..." ސަބީނާ ދުރަށް ޖެހިލިއިރު އެ މޫނުން އަރީނަށް ފެނުނީ ދުވަހަކު ވެސް ފެނިފައިނުވާ ފަދަ ބިރުވެރި ކަމެއްގެ އަސަރެވެ. މަންމަގެ ދެ ލޯ ހުރީ ބޮޑުވެފަ އެވެ. ދެ ކަޅި ހުރީ އަރީނަށް ހުއްޓުނު ގޮތަށެވެ. އެސްފިޔަ ޖަހާލުމެއްނެތި އެވެ. ހުޅުވުނު އަނގަ ނުލެއްޕެއެވެ. ވައަތްތިލަ ގެންގޮސް ބޮލުގެ އެއްފަރާތުގައި ޖައްސާލިއެވެ.\n"މަންމާ..." އަރީނު ގޮވާލި އެވެ.\n"ތިކަން އެނގިގެންތަ ފަވާދު އެދިޔައީ، ކުދީން ވެސް ގެންދިޔައީތަ؟" ބޮލުން އަތް ނަގަމުން ސަބީނާ ސުވާލު ކޮށްލިއެވެ.\n"އާން..." އަރީން ބުންޏެވެ. އެއާއެކު އޭނާ ސިހިފައި ނިކަން ބާރަށް މަންމާއޭ ގޮވާލި އެވެ. ސަބީނާ ހުރި ދިމާއަށް ދެކަކޫ މައްޗަށް ތިރިވީ އެވެ. އެ މަންމައަށް ކެތްކުރަން ދަތިވެއްޖެކަން ޔަގީނެވެ. ޚާއްޞަކޮށް އެ މަންމަގެ ދުލުން މަރުހޫމް ފިރިމީހާގެ ނަން ކިޔާލި އަޑު އިވުނު ހިނދުންނެވެ.\nކޮޓަރި ފާރުކައިރީ ހުރި ރިދާން އެތެރެއަށް ވަނީ ނިކަން ހަލުވިކޮށެވެ. އޭނާ އައިގޮތަށް އައިސް ކުޑަކަކޫ މައްޗަށް ތިރިވެ ސަބީނާގެ ކޮނޑުގެ ދެފަރާތުން ހިފަހައްޓާލި އެވެ. އަރީނާއި ސަބީނާއާ ދެމެދު ދެކެވުނު ހުރިހާ ވާހަކައެއް އޭނާ އަޑު އެއްސެވެ. މަންމަ އެހާލުގައި އެ އިނީ ކީއްވެކަން އެނގެނީ އެހެންވެ އެވެ.\n"ދަރީންނަކީ ނިޢުމަތެއް، މައިންބަފައިންނަށްވާ ފިނިކަމެއް... އެކަމަކު އެ ފިނިކަން އަބަދަށް ނެތިގެން ހިނގައްޖެ." ސަބީނާއަށް ބުނެވުނެވެ.\n"މަންމާ..." ހާސްވެފައި ރިދާނަށް ވެސް ގޮވާލެވުނެވެ.\nސަބީނާގެ ބުއްދިއަށް ވެރިވީ ﷲ ގެ އަޒާބުގެ ގަދަފަދަ ވަންތަކަމެވެ. ދަރިފުޅުގެ މައްޗަށް ހުރި ހިތާމައެއްގެ ބޮޑުކަމެވެ. ކައިވެނީގެ މަތީގައި ހުރެ ޒިނޭކޮށް، ނަހާލަލަށް ބަލިވެ އިނުމުގެ ނުބައިކަމެވެ. އޭނާގެ އެއްވެސް ދަރިއަކަށް ދެ ދުނިޔެ ގެއްލޭކަށް ނޭދެއެވެ. އެންމެ ގިނައިން އޭނާއަށް ކުރެވޭ ދުޢާއަކީ އެއީއެވެ. ދަރީންގެ ފާފަ ފުއްސަވާއި އެކުދީންނަކީ ﷲ ގެ ހިޔާވެހީގެ ދަށުގައިވާ ސާލިހު ކުދިބަޔަކަށް ވުމަށެވެ. ތެދުމަގު ލިބި އެމަގުން ހިނގާ ކުދީންތަކަކަށްވުމެވެ. ޚުދު ސަބީނާ ފިރިއަކާނުލާ އެ ދަރީން ގޮވައިގެން ހަޔާތް ވޭތި ކުރަމުން އައީ ފާފައަކަށް އަރައި ނުގަނެއެވެ. ނިކެތިކަމާއި އެކަނިވެރިކަން ވެރިވާ ކޮންމެ ވަގުތަކު އޭނާ އިސްކުރީ ﷲ ހެވެ. ކެތްތެރިކަން ދެއްވުމަށް ދެންނެވީ އެކަލާނގެއަށެވެ. ނަމާދާއި ދުޢާއިން އޭނާ ހިތްހަމަޖެހުން ހޯދިއެވެ. އެ ރިވެތި އިސްލާމީ އުޅުމަކީ އެކުދީން ބޮޑުވަމުން އައިއިރު ފެންނާނޭ އުޅުމެވެ. ނަމާދުކުރަން ދަސްކޮށްދީ، ޤުރުއާން ކިޔަވައިދީ، ރޯދަ ހިފުވާ، އިސްލާމީ ވާޖިބުތަކާއި އުސޫލުތައް ކޮންމެ ދަރިއަކަށް ވެސް ސަބީނާ ދަސްކޮށްދިނެވެ. އެކަންކަމަށް އެކުދީން އާދަ ކުރުވިއެވެ. ނަމަވެސް މިއަދު ދަރީން ބޮޑެތިވެ މީހުނާ އިނދެ އެކުދީންގެ އަމިއްލަ ގޮތްވަނީ ޚިޔާރުކޮށްފައެވެ. ދަނޑިމާރުއަޅައިގެން ކުރުވާވަރަށްވުރެ އެ ދަރީން ބޮޑެތިވީއެވެ.\nއަތުލަފިކޮށްގެން ރިދާނާއެކު ސަބީނާ ކޮޅަށް ނެގުވިއެވެ. އެނދު ކައިރީ ހުރި އަރީން އަދިވެސް ރޮނީ އެވެ. މިދުހަތާ ފުރަތަމަ ފަހަރަށް ވަކިވުމުން މަންމަ ވަނީ އޭނާއަށް ވަރަށް ނަސޭހަތް ދީފަ އެވެ. އަލުން އެ ނަސޭހަތުގެ ހަނދާން އަރީނަށް އާވެގެން އައެވެ. ފަވާދާ އިނުމުގެ ކުރީން ޢާއިލާއާ ބައްދަލު ކުރަން އޭނާ ގެނައުމުން މަންމަ ރުހުން ދިނީ އަރީނު އިސްވެ އެކަމާ ވާހަކައެއް ނުދެއްކެނީހެވެ. ފަވާދަކީ ރަނގަޅު ފިރިހެނެއްކަމުގައި މަންމަ ބުންޏެވެ. އެކަމަކު މިއަދާ ހަމައަށް އައިއިރު އަރީނަށް އެކަން ވިސްނުނީ އެ އޯގާތެރި ފިރިމީހާ ވަކިވެގެން ދިއުމުންނެވެ. އެއީ އިންސާނީ އުސޫލެވެ. އެއްޗެއްގެ އަގު ވަޒަންކުރެވޭނީ އަތުން އެ ބީވުމުންނެވެ. މުހިންމުކަން ވިސްނޭއިރު އޮންނާނީ ވަގުތު ފާއިތުވެފައެވެ.\n"މަންމަ އިހަށް އަހަންނާއެކު ހިނގާ." ރިދާން ބުނެލި އެވެ. ބަސްހުއްޓިފައި އަރީނަށް ބަލަން ސަބީނާ ހުރީ ފެންކަޅިވެފައި ހުރުމުން ރިދާނަށް ވިސްނުނީ އިހަށް އެތަނުން މަންމަ ގެންދިއުމަށެވެ.\nއެނދުއަރިމަތީ ހުރި ކަބަޑުގެ މަތިން ކުރުނބާ ފެންފޮދު އެޅި ތަށި ނަގައި ނޯޔާގެ ތުނބުގައި އަސްލަން ޖެއްސި އެވެ. އޭރު އަނެއްއަތުން އޭނާ ހުރީ ނޯޔާގެ ގައިގާ ހިފަހައްޓާލައިގެންނެވެ. އަރިއަޅާލަފާނެތީ އެވެ. ދެ ކޯވަރު ނޯޔާ ބޯލިއިރު އެއްފަހަރު ވެސް ލޯ ހުޅުވާނުލަ އެވެ. ހީވަނީ ލޯހުޅުވާލާނެހާ ވަރު ނެތީ ހެނެވެ. ފެންތަށި ބަހައްޓާ މަތިޖަހާފައި އެނދުގައި ނޯޔާ ބޭއްވި އެވެ. ހުސެން ގުޅީ އެވަގުތެވެ. އޮފީހުގައި ހުރެފައި ކުއްލިއަކަށް ގެއަށް ދިޔަގޮތަށް އަސްލަންގެ ޚަބަރެއް ނުވެގެންނެވެ. ކުރިން ވެސް ހުސެން ގުޅިއިރު އަސްލަން ފޯނުކޯލު ކަނޑާލީ ނޯޔާ ގޮވައިގެން ހޮސްޕިޓަލުގައި އުޅުނީމަ އެވެ.\nރޫމާ ކުދީން ގޮވައިގެން އައީ ނޯޔާއަށް ކާއެއްޗެހި ވެސް ތައްޔާރު ކޮށްގެންނެވެ. އޭނާއާއެކު ނެހާއާއި އައްޔޫބު ވެސް އައެވެ. ސަބީނާ ކޮބާތޯ ރޫމާއަށް އަހާލެވުނެވެ. އެއާއެކު އަރީން ވެސް ބަލިވެގެން އުޅޭ ޚަބަރު އަސްލަން ދިނެވެ. އަސްލަންގެ ކޮޓަރިއަށް އެ އެންމެން ވަން ފުރަތަމަ ފަހަރެވެ.\n"ފެންފޮދެއް ހާކާލައި ހެދުން ވެސް ބަދަލު ކޮށްލަންވެފަ އެއޮތީ، ފެންފޮދެއް ހާކާލަނިކޮށް ހުންމަޑުވެދާނެ، ބޭސް ވެސް އެބަދެމެންނު." ނެހާ ވާހަކަ ދެއްކި އެވެ. އަސްލަން އެކަންކަން ކޮށްލާނަމޭ ބުނެލީ ނިކަން އަވަހަށެވެ. އެމީހުންނަށް އެކޮޓަރީގައި ނޯޔާގެ އެއްޗެހި ނެތްކަން އެނގެން ބޭނުންނުވާތީއެވެ.\n"ނިދަން އެބަތިބި" ކޮޓަރިން ނުކުމެގެން އައި ފަވާދު ބުންޏެވެ.\nކަންބޮޑުވުމާއެކު ބަދޫރާއަށް ބަލާލެވުނީ ވަހީދަށެވެ. ކުއްލިއަކަށް އެގެއަށް ފަވާދު ކުދީން ގޮވައިގެން ބަދަލުވުމުން އެންމެން ވެސް ތިބީ ހައިރާންކަމެއްގެ ތެރޭގައެވެ. ފޮށިތައް ހިފައިގެން އައިސް އެގެއަށް ވަން ގޮތުން އެއައީ ދަތުރު ހަދައިގެންކަންކަން އެންމެން ވެސް ލަފާ ކުރިއެވެ. އެންމެބޮޑަށް ސުވާލު އުފެދުނީ ކުދީން ގޮވައިގެން އޭނާ އެގޭގައި އުޅޭން ގަސްދުކުރާކަން ބުނުމުންނެވެ. އަރީން ކޮބާތޯ އެންމެން ސުވާލު ކުރުމުން ވެސް އެ ސުވާލަށް ޖަވާބެއް ނުދިނެވެ.\n"އާދެބަލަ..." އެންމެންގެ ތެރެއިން ދަރިފުޅު އެކަހެރިކޮށް ވާހަކަދައްކަން ބޭނުންވެ ބަދޫރާ ބުނެލިއެވެ. އަދި އައިސް ފަވާދުގެ އަތުގައި ހިފާލިއެވެ.\nމަންމައާއެކު މަންމަގެ ކޮޓަރިއަށް ފަވާދު އައިސް ވަނެވެ. އެނދުގައި މަންމަ ދެއްކި ދިމާލުގައި އޭނާ އިށީނެވެ. އަރީނާ ދެމެދުގައި ކަމެއް ހިނގައިފިކަން ބަދޫރާއާއި އެގޭ އެންމެންނަށް ވެސް މިހަރު ޔަގީންވެއެވެ. މަންމަ އެހުމުން މިފަހަރު ފަވާދު ބުނެފިއެވެ. އޭނާއަށް އަރީނާއެކު އުޅެވޭން ނެތީކަމެވެ. އެގެއަށް އައީ އަރީން ވަރިކޮށްފައި ކަމެވެ. އެހެންނަމަވެސް މަންމަމެންގެ ކުރިމަތީ އޭނާ އަރީން ބޭޒާރެއް ނުކުރިއެވެ. އަރީންދެކެ އެމީހުން ފޫހިވެ ރުޅިއަންނާނޭވަރު އެނގޭތީއެވެ. އެމީހުންނޫނަސް އެހެން ބަޔަކު ނަމަވެސް އެފަދަ ޢަމަލެއް ކައިވެނިކޮށްގެން ހުރެ ކޮށްފިނަމަ ރުޅި އާދެވޭނެއެވެ. ދުވަހަކުވެސް އެފަދަ އަންހެނަކަށް އިތުބާރު ކުރާނީ ކިހިނެއް ހެއްޔެވެ. ވަރިސާބިތުކުރަން ޖެހޭނެކަން ފަވާދަށް އެނގޭއިރު އޭނާ އެކަން ކުރާނެއެވެ. ކޯޓުގައި އޭނާ ދޮގެއް ނުހަދާނެއެވެ. ވަރިކުރި ސަބަބުކަމުގައި އަރީން ބަލިވެއިންކަން އޭނާ ހާމަކުރާނެވެ. އަދި އެބަނޑުގައިވަނީ އޭނާގެ ދަރިއެއްނޫންކަން ބުނެދޭނެއެވެ. (ނުނިމޭ)


Maafusheegai Thibi 20 Fathuruveri Aku Guest House Thakun Nukunnan Jehi, Kanboduvumehge Thereygai - Vaguthu\nކޮވިޑް-19: ފައްސިވާ ދިވެހިންގެ އަދަދު މަޑުޖެހުމެއް ނެތި މައްޗަށް! - 16 ގަޑިއިރު ކުރިން\nމާފުށީގައި ތާށިވެފައި ތިބި ފަތުރުވެރިން، އެ މީހުން ތިބެން ޖެހިފައި ވަނީ މާފުށީގެ ކޮވިޑް-19 އޮފީހުގައި: ފޮޓޯ ކިޔުންތެރިއެއް\nކޮވިޑް-19 އާއި ގުޅިގެން ފްލައިޓްތައް ކެންސަލްވުމުން އެނބުރި ޤައުމަށް ނުދެވިފައި ތިބި ފަތުރުވެރިން އަދިވެސް ރާއްޖޭގެ އެކި ކަންކޮޅުތަކުގައި އެބަ ތިއްބެވެ. އެގޮތަށް ރާއްޖޭގައި ތާށިވެފައި ތިބި ފަތުރުވެރިންގެ އެންމެ ބޮޑު އުންމީދަކީ އެނބުރި ޤައުމަށް ވީއެންމެ އަވަހަކަށް ދެވުމެވެ. އޭގެ ތެރެއިން ބައެއް މީހުންނަށް ފަތުރުވެރިކަމާއި ބެހޭ އިދާރާތަކުން އެހީތެރިން ފޯރުކޮށްދީފައިވާއިރު، ރާއްޖޭގައި ތާށިވެފައި ތިބި މުއްދަތުގައި ބައެއް ފަތުރުވެރިންނަށް ވަނީ ބޮޑެތި ދަތިތަކާއި ކުރިމަތިލާން ޖެހިފައެވެ.\nފުރަބަންދުގެ ސަބަބުން ރާއްޖެއިން ބޭރަށް ނުދެވި ތާށިވެފައި ތިބި ފަތުރުވެރިންގެ ތެރެއިން މާފުށީގައި ތިބި 20 ވަރަކަށް ފަތުރުވެރިންނަށް ވަނީ އެކި ކަހަލަ ދަތިތަކާއި ހުރެ، އެމީހުން ތިބި ގެސްޓް ހައުސްތަކުން ނުކުންނަން ޖެހިފައެވެ. އެގޮތަށް ތާށިވެފައި ތިބި ފަތުރުވެރިންގެ ތެރޭގައި އަލްޖީރިއާ، ސްޕެއިން، ޖަރމެނީ، ޗިލީ، އާޖެންޓީނާ، އުޒްބަކިސްތާން، ކްރޮއޭޝިއާ އަދި އިނގިރޭސިވިލާތުގެ މީހުން ހިމެނެއެވެ.\nއެ ފަތުރުވެރިންގެ ތެރެއިން "ވަގުތު" އަށް މައުލޫމާތު ދިން މީހަކު ބުނީ އެ މީހުން އުންމީދުކޮށްގެން ތިބީ ކުޑަ ލަސްވުމެއް އައިކަމުގައި ވީނަމަވެސް، މޭއި ނޫނީ ޖޫން ހިސާބުގައި އެ މީހުންނަށް އަނބުރާ ޤައުމަށް ދިއުމުގެ ފުރުސަތު ލިބޭނެ ކަމަށެވެ.\n"އަހަރުމެން އުންމީދުކޮށްގެން ތިބީ ލަސްވި ނަމަވެސް ކުޑަ ދުވަސްކޮޅަކުން ފުރޭނެ ކަމަށް. ފްލައިޓްތައް ކެންސަލްވަމުން ދިޔައީ މޭއިގައި ވެސް ޖޫންގައި ވެސް. މިހާރު އަޑު އެބަ އިވޭ ޖުލައިގެ ފްލައިޓްތައް ވެސް ކެންސަލްވާ ވާހަކަ. އަހަރުމެން އައީ ކޮވިޑް-19 ޓީމާއި ވާހަކަދައްކަވަމުން. އެމީހުން ބުނޭ މިނިސްޓްރީ އާއި މައުލޫމާތު ހިއްސާ ކުރީމޭ." އޭނާ ކިޔާ ދިނެވެ.\nމާފުށީގައި ތާށިވެފައި ތިބި ފަތުރުވެރިންގެ ފޮށި ތަންމަތި: ފޮޓޯ ކިޔުންތެރިއެއް\nފަތުރުވެރިކަމާއި ބެހޭ ވުޒާރާ އަށް އެމީހުންގެ ކަންބޮޑުވުންތައް ހިއްސާ ކުރީ މީގެ 20 ވަރަކަށް ދުވަސް ކުރިން ކަމަށް އޭނާ ބުންޏެވެ. އެ އިދާރާއިން ވަކި ގޮތެއް ނިންމާނެ ކަމަށް ބުނި ނަމަވެސް އަމަލީ ސިފައެއްގައި އެކަން ނުކުރެވި ލަސްވުމަކީ އެ ފަތުރުވެރިންގެ ކަންބޮޑުވުމެކެވެ. "ވަގުތު" އަށް މައުލޫމާތު ދިން ފަތުރުވެރިޔާ ބުނީ އެ މީހުންގެ ތެރެއިން ގިނަ މީހުން ތިބީ ގެސްޓް ހައުސްގައި ކަމަށެވެ.\nބައެއް މީހުންނަށް ފައިސާގެ ދަތިކަން ދިމާވެފައިވާކަމަށާ، އެ ނޫނަސް އެހެން ދަތިތައް ވެސް ދިމާވާ ކަމަށް އޭނާ ކިޔާދިނެވެ. އެގޮތުން އެ މީހުންގެ ތެރޭގައި މާ ބަނޑު ދެ މީހުން ތިބި އިރު މިރޭ ވެސް ނިދާނެ ތަނެއް ނެތި ތިބެން ޖެހުމަކީ ބޮޑު ކަންބޮޑުވުމެއް ކަމަށް އޭނާ ކިޔާދިނެވެ.\nމާފުށީގައި ތާށިވެފައި ތިބި ފަތުރުވެރިން: ފޮޓޯ ކިޔުންތެރިއެއް\n"އަހަރެން ނުކުންނަން ޖެހުނީ އެ ގެސްޓް ހައުސް ބަންދު ކުރާތީ.2ޖެހިއްސުރެން ފޮށި ތަންމައްޗާއި އެކު ކޮވިޑް-19 އޮފީހުގައި މި ތިބީ. އަހަރުމެން ބޭނުމީ ވީ އެންމެ އަވަހަކަށް ތިބޭނެ ތަނެއް ލިބުން. އަހަރުމެންގެ ތެރޭގައި މާބަނޑު2މީހުން އެބަ ތިބި. އޭގެ ތެރެއިން އެކަކަށް ލޭ އައުމުގެ މައްސަލަ ދިމާވި. މި ރަށުން ނުލިބޭ ބޭސް އެ މީހުންނަށް ބޭނުންވޭ. އެ މީހުންނަށް އެކަށީގެންވާ ސިއްހީ ފަރުވާ ލިބުން އެއީ އެންމެ އިސްކަމެއް ދޭކަން." އޭނާ ކިޔާދިނެވެ.\nއެ މީހުންނަށް ދިމާވެފައިވާ ދަތިކަމަށް މާދަމާ ހައްލެއް ހޯދަދޭނެ ކަމަށް މާފުށީ ކައުންސިލުން ބުނެފައިވާކަމަށް ވެސް އޭނާ ބުންޏެވެ.\nމިކަމާއި ގުޅޭ އިތުރު މައުލޫމާތު ސާފުކުރުމަށް މާފުށީ ކައުންސިލްގެ ދެ މެމްބަރަކަށް "ވަގުތު" އިން ގުޅައިގެންނާއި މެސެޖް މެދުވެރިކޮށް މަސައްކަތް ކުރި ނަމަވެސް، ޖަވާބެއް ނުވާތީ ކައުންސިލްގެ ބަހެއް ރަސްމީކޮށް މިކަމާއި ގުޅިގެން ވަނީ ލިބޭ ގޮތް ނުވެފައެވެ. ކައުންސިލަރުންނާއި ހަވާލާދީ "ވަގުތު" އަށް މައުލޫމާތު ދިން ފަރާތުން ބުނީ، މީގެ މަހެއްހާ ދުވަސް ކުރިން އެ ރަށުގައި ތިބި ފަތުރުވެރިންގެ މައުލޫމާތު ފަތުރުވެރިކަމާއި ބެހޭ ވުޒާރާ އާއި ހިއްސާކޮށްފައިވާނެ ކަމަށެވެ.\nފަތުރުވެރިކަމާއި ބެހޭ ވުޒާރާގެ އޮފިޝަލަަކު ވަގުތަށް ވިދާޅުވީ 18 ވަރަކަށް ފަތުރުވެރިން މާފުށީގައި ތިބި ކަމުގެ މައުލޫމާތު ލިބިފައިވާކަމަށެވެ. އަދި އެ ފަތުރުވެރިންނަށް ރަނގަޅު އިންތިޒާމްތަކެއް ހަމަޖައްސާދިނުމަށް ކައުންސިލާއި އެކު ކޯޑިނޭޓް ކުރަމުންދާކަމަށް އޭނާ ވިދާޅުވިއެވެ. އެހެންނަމަވެސް މާފުށީގައި ތިބި ފަތުރުވެރިންނާއި ގުޅޭ ގޮތުން އިތުރު ތަފްސީލެއް އޮފިޝަލް ހިއްސާ ކުރައްވާފައެއް ނުވެއެވެ.\nމިގޮތަށް އެކި ތަންތަނުގައި ތާށިވެފައި ތިބި ފަތުރުވެރިންނަށް ފަތުރުވެރިކަމުގެ ވުޒާރާއިން ވަނީ މީގެ ކުރިން އެހީތެރިކަން ފޯރުކޮށްދީފައެވެ. އަދި ފަތުރުވެރިންގެ ސަލާމަތާއި ރައްކާތެރިކަމަށް އަބަދުވެސް ޚާއްސަ އިސްކަމެއް ދެއްވާކަން ވުޒާރާއިން ދެއްވާފައި ވެއެވެ.\nއަންނަ އަހަރު ރާއްޖެ އަށް ޒިޔާރަތް ކުރާނެ ކަމަށް ލަފާ ކުރެވެނީ 641،921 ފަތުރުވެރިން: ދިރާސާ\nބާސާ މެޗުގައި ރާއްޖޭގެ އިސްތިހާރު ދައްކާލައިފި\n"ވިޒިޓް ކިނޮޅަސް"ގެ ފަހަތުގައި ވަނީ އަލީފްގެ ފޮނި އުންމީދާއި ހުވަފެން\nމެއި 30, 2020 04:43\nމާފުށީ ކައުންސިލް އެއްކޮށް އިސްތިއުފާ ދޭންފެނޭ. ހަމަ ކިރިޔާ ބާރެއްލިބެން އުޅޭހެން ހީވިއަސް ހީވަނީ އެހެން ފަދަކަމެއްހެން. ކަނޑުފަޅުވެސް އަމިއްލަ ތަނަކަށް ހަދައިގެން ސަފާރީތައް ނަގަން އަންގަން އަންގަން ތެޅިގަތް ގޮތުން. ކަމަކާ ޖެހުނީމަ ފޯނުގަނޑު ނަގާލަންވެސް ނުކެރޭ.\nމެއި 30, 2020 05:26\nޑޮލަ ރު ނުލިބޭތީ އިންސާނިއްޔަތު ކަންވެސް ނެތީތަ.ކޮބާތަ މާފުށީގެ މުއްސަނދިން ކުއްލިއަކައްތަ ފަގީ ރުވީ، އުސްމާނައް ވ ސަލާމް ތިހު ރީ އަންނަ ދައު ރައްވެސް ހޮވިފަ.


Venezuela aa dhekolhah America in dhathikurumuge fiyavalhu alhaifi | Mihaaru\nވެނެޒުއެލާއާ ދެކޮޅަށް އެޅި ފިޔަވަޅުތަކުގެ ދަށުން އެމެރިކާގައި ހުރި އެ ގައުމުގެ ހުރިހާ މުދަލެއް ވަނީ ހިފަހައްޓާފައި. --ފޮޓޯ: ރޮއިޓާސް\nވެނެޒުއެލާއާ ދެކޮޅަށް އެމެރިކާ އިން ދަތިކުރުމުގެ ފިޔަވަޅު އަޅައިފި\n06 އޯގަސްޓް 2019 - 15:232comments\nވޮޝިންޓަން (އޮގަސްޓް 6) - ވެނެޒުއެލާއާ ދެކޮޅަށް އިގްތިސާދީ ދަތިކުރުމުގެ ފިޔަވަޅު އަޅަން ރައީސް ޑޮނަލްޑް ޓްރަމްޕް ނިންމަވައިފި އެވެ.\nވެނެޒުއެލާ އަށް ފިޔަވަޅު އެޅުމަށް ޓްރަމްޕް ސޮއިކުރެއްވި ލިޔުމުގައިވާ ގޮތުން އެމެރިކާގައި ހުރި ވެނެޒުއެލާގެ ހުރިހާ މުދަލެއް ހިފަހައްޓާނެ އެވެ. ޓްރަމްޕް މި ފިޔަވަޅު އެޅުއްވީ ވެނެޒުއެލާ އިން އިންސާނިއްޔަތާ ޚިލާފު އަމަލުތައް ހިންގާ އަދި ވެރިކަމުގެ ބާރުތަކުގެ މައްޗަށް ގަދަވެގަންނަން ރައީސް ނިކޮލަސް މަދޫރޯ ކުރާ މަސައްކަތް ކުރަމުން ގެންދާތީ އެވެ.\nވޯލް ސްޓްރީޓް ޖާނަލް އިން ބުނީ މިއީ ވެސްޓަން ހެމިސްފިއާގެ ގައުމަކާ ދެކޮޅަށް ވޭތުވެދިޔަ 30 އަހަރު ދުވަހު ތެރޭ އެޅި މިބާވަތުގެ ފުރަތަމަ ފިޔަވަޅު ކަމަށެވެ. އެމެރިކާ އިން މީގެ ކުރިން ވަނީ ވެނެޒުއެލާގެ ތެލުގެ އިންޑަސްޓްރީއާ ދެކޮޅަށް ދަތިކުރުމުގެ ފިޔަވަޅު އަޅައިފަ އެވެ. ވެނެޒުއެލާ އަށް އާމްދަނީ ލިބޭ މައިގަނޑު ވަސީލަތަކީ ތެލުގެ އެކްސްޕޯޓެވެ.\nވެނެޒުއެލާގެ ނައިބް ރައީސް ޑެލްސީ ރޮޑްރިގޭޒް ވިދާޅުވީ އެމެރިކާ އިން ދަނީ އެ ގައުމުގެ ވެރިކަން ބަދަލު ކުރަން ބަޣާވާތެއް ގެނައުމަށް މަސައްކަތް ކުރަމުން ކަމަށެވެ.\nރައީސް މަދޫރޯގެ ވެރިކަން ވައްޓާލުމުގެ ގޮތުން ވެނެޒުއެލާގެ އިދިކޮޅު ލީޑަރު ހުއާން ގުއާޑޯ މި އަހަރު ކުރީކޮޅު ވަނީ ގައުމުގެ ވަގުތީ ވެރިއަކީ އޭނާ ކަމަށް އިއުލާން ކުރައްވައިފަ އެވެ. އެ ނިންމުމަށް އެމެރިކާ އާއި އެހެން ބައެއް ގައުމުތަކުން ވަނީ ތާއީދުކޮށްފަ އެވެ.\nވެނެޒުއެލާގެ ރައީސްގެ އަނބިކަނބަލުންނަށް ފިޔަވަޅު އަޅައިފި


Dhiniyeygai Insaana Hiy neydhey kankan Maaiy ﷲ lavvaafaivani Ilaahee Mathiveri Hikumathakah! | Atoll News\nދުނިޔޭގައި އިންސާނާ ހިތް ނޭދޭ ކަންކަން މާތް ﷲ ލައްވާފައިވަނީ އިލާހީ މަތިވެރި ޙިކުމަތަކަށް!\nޝާއިޢުކުރީ: މުޙައްމަދު އަފްރާޙް ޖޫން 11, 2021, 13:01\nދުނިޔޭގައި އިންސާނާ ހިތް ނޭދޭ ކަންކަން މާތް ﷲ ލައްވާފައިވަނީ އިލާހީ މަތިވެރި ޙިކުމަތަކަށް ކަމަށް މިއަދުގެ ހުކުރު ޚުތުބާގައި ބުނެފި އެވެ.\nޚުތުބާގައި ބުނީ އެކަން ވަނީ އެ ކަލާނގެ ޢަދުލުވެރި އިމްތިޙާނުގެ ތެރެއިން ކަމަށެވެ.\nމުސްލިމް އަޅާގެ މައްޗަށް ވަނީ މިފަދަ ކަންކަމުން ޢިބްރަތް ޙާޞިލުކުރުން ކަމަށާއި މިފަދަ ކަންކަން ބަލައިގަންނަންވާނީ އޭނާ ޣާފިލުކަމުގެ ނިދިން ހޭލައްވާލުމުގެ ގޮތުގައި ކަމަށް ވެސް ޚުތުބާގައި ބުނެފައި ވެއެވެ.\n“ހެޔޮ ޢަމަލުތައް ގިނަކޮށް ނުބައި ކަންކަމުން ދުރުހެލިވެ، މާތްﷲ އާ ކުއްތަންވުމަށް މަގުފަހިކޮށްދޭ ވަސީލަތެއްގެ ގޮތުގަ އެވެ. މަރުމަތިން ހަނދާންކޮށް ޤިޔާމަތް ދުވަހަށް ތައްޔާރުވުމަށް ލިބޭ ފުރުސަތެއްގެ ގޮތުގަ އެވެ.” ޚުތުބާގައި ބުނެފައި ވެއެވެ.\nޚުތުބާގައި ބުނީ މުސީބާތެއް މެދުވެރިވުމުން އެކަމުން ރައްކާތެރިވުމަށް އަޅަންޖެހޭ ސިއްހީ ފިޔަވަޅުތަކާއި ދީނީ އިރުޝާދުތައް ދެނެގަންނަން ޖެހޭ ކަމަށެވެ. އަދި ކެތްތެރިކަމާއެކު ޢަމަލުތައް ބެހެއްޓުމުން މުސްލިމުންނަށް ހުރި މަތިވެރި ޘަވާބާއި ދަރުމައިގެ އުފާވެރިކަން ވެސް ހިތް މައްޗަށް ގެންނަން ޖެހޭ ކަމަށް ބުނެފައި ވެއެވެ.


އަންވާރު (ސީސަން 01) ހަތްވަނަ ޕާޓް – Esfiya\nހަޤީޤީ ހިތާމަ ބިރުވެރި މަޖާ ދީނީ ލޯބި May 23, 2017\nއަންވާރު (ސީސަން 01) ހަތްވަނަ ޕާޓް\nގޭގެ ބޮޑުދޮރު ތަޅުދަނޑިން ހުޅުވާލިއަޑަށް ބަރަކާ ބަލާލިއިރު އާޔަން މަސައްކަތްތަށް ނިންމާފައި އައިސް ގެއަށް ވަނީއެވެ. ބަރަކާ ލެޕްޓޮޕް ނިއްވާލާފައި އުފާވެރި ހިނިތުންވުމަކާއެކު އާޔަންއަށް މަރުހަބާކީ ލޯބިން ބައްދާލަމުންނެވެ. ނަމަވެސް އާޔަން ބަރަކާ ކުޑަކޮށް ދުރުކޮށްލާފައި މިހިރީ ހަޑިވެފައި ކަމަށް ބުންޏެވެ. ބަރަކާ ތިއައީ ކޮންމަސައްކަތެއްގަ އުޅެފަތާ އެހީ މޫނުމަތިން ވަރަށް ވަރުބަލިކަން ފެންނަމުންދާތީއެވެ. އާޔަން ގޮސް އެތާއިން ގޮނޑީގައި އިށީނދެ އަރައިގެންހުރި ބޫޓް ބާލަން އިނދެ ވާހަކަދެއްކިއެވެ.\nއާޔަން: މިއައީ އަލަށްހެދި އިމާރާތެއްގަ ކަރަންޓް މަސައްކަތު އުޅެފަ. ބޮޑު ތަނަކަށްވެފައި ތިން ފްލޯރގެ ނަރުތައް ގުޅަންހުރީމަ ވަރަށްބުރަ. ވަރަށް ވަރުބަލިވެސްމެ. އެކަމު އަދިވެސް ނުނިމޭ. އަނެއްކާ މާދަން އެކަމާ އުޅެން ޖެހޭނެ. ކޮބާތަ ޔާއްކޮ؟ ކޮންއިރަކު ނިދީ؟\nބަރަކާ:މިރޭ ވަރަށް އަވަހަށް ނިދައިފި. ފިލާވަޅުތައް ގިނަކަމުން ކަންނޭގެ. އެއްކޮށް ނުވެސްނިމެނީހެން ނިދެންފަށައިފި. ދެން ފަތިހު ހަދުވަންވެގެން ރީތިކޮށްގެން އެނދުގައި ބޭއްވިތަނާ ނިދިއްޖެ. ދޭ ފެންވަރައިގެން ކާން އަންނަން.\nއާޔަން ތެދުވެގެން ކޮޓަރިއަށް ވަންނަމުން ދެން މިރޭ ކާހިތެއްނެތްކަމަށް ބުންޏެވެ. ވަރުބަލިކަމުން ބޭނުންވަނީ އަވަހަށް ނިދާލަންކަމަށްބުނެ ތުވާލި ހިފައިން ފާހާނާއަށް ވަނެވެ. ބަރަކާ ދިޔައީ އެއްޗެހި ހޫނުުކުރާށެވެ.\nއާޔަން މަސައްކަތްކުރަނީ ސަރުކާރު އޮފީހެއްގައި ނަމަވެސް މިހާރަކަށް އައިސް އޮފީސް ނިންމާފައިވެސް އިތުރު މަސައްކަތައްދަނީ ހައްޖުގެ އަޅުކަމަށްދާން ބޭނުންވާތީ އެކަމަށް ރުފިޔާ އެއްކުރުމުގެ ބޭނުމުގައެވެ. އޮޮފީހުންލިބޭ ރުފިޔާކޮޅުން ކުރަންޖެހޭ ޚަރަދުތައްކޮށް ނިންމާލެވެނީ ކިރިޔާއެވެ.\nދީނާ އެނދުމަތީ ބާއްވާފައި އޮތްއިރު ބަލާމީހަކަށް ހީވާނީ އޭނާ ހޭނެތިފައިވާ ހެންނެވެ. ނަމަވެސް ދީނާގެ ހޭއެބަހުއްޓެވެ. ކައިރީގައިވަމުންދާ ހުރިހާކަމެއްވެސް އިހްސާސް ކުރެވެއެވެ. ނަމަވެސް އޭނާގެ އަމިއްލަ އިޚްތިޔާރެއް ހަށިގަނޑުގެ އެއްވެސް ގުނަވަނަކަށް ނުފޯރުވެއެވެ. ތެދުވަން ކިތަމެ ބޭނުންކަމުގައި ވީނަމަވެސް މުޅިހަށިގަނޑު ވާވެފައިވާ ކަހަލައެވެ. އޭނާގެ ސިކުނޑިވެސް މަސައްކަތްކުރަނީ މިނަޓަކު އެންމެ ސުކުންތަކު ކަހަލައެވެ. އެ ސިކުންތުކޮޅުގައި ހިތުން ހެޔޮ އެއްޗެއް ކިޔަން ބޭނުންވިނަމަވެސް ހަމަ ދެވަނަ ސިކުންތުގައި ސިކުނޑިވެސް ވާވާކަހަލައެވެ. އިނގެރޭސިބަހުންނަމަ ބްލޭންކް ވަނީއެވެ. ސިކުނޑީގެ ހުސްކަމެއް އަންނަނީއެވެ.\nސަމާހު އަނެއްކާވެސް ދީނާގެ ބޮލުގައި އަތްއަޅާ ކުރުސި ކިޔަވަން ފެށިއެވެ. އެއާއެކު ދީނާ އަނެއްކާވެސް ރޮމުން ދެފަރާތައް އެނބުރެމުން އަށްދޯތް، އަށްދޯތް އޭކިޔަންފެށީ ވޭނުން ފުރިފައިވާ އަޑަކުންނެވެ. ސަމާހު ސާދިޔާ އަށް އިޝާރާތްކުރީ ކާމޭޒްމަތީގައި ބަޤަރާތް ސޫރަތް ޖަހާފައި އޮތް ފޯނު ގެނެސްދިނުމަށެވެ. ފޯނު ގެނައުމުން ދީނާގެ ކަންފަތްދޮށުގައި ބޭއްވީ ކުރިއަށްވުރެ އަޑުމަޑު ކޮށްފައެވެ. އަނެއްކާވެސް ދީނާގެ ގިސްލުމުގެ އަޑު ބާރުވިއެވެ. އެއްއަތުގެ މުލައްދަނޑިން ލޯމަތީ އަތްއަޅާފައިވާއިރު އަނެއްއަތުން ބައެއްފަހަރު މޭގައި އަތްއަޅަނީ މެއަށްވާ ތަދަކުންނެވެ. އަނެއްބައިފަހަރު ގޮތްނޭނގޭ ބާރަކުން އަތްގޮށްމުއްކަރުވާ ބާރުކޮށްލެވެއެވެ. ނުވަތަ އިނގިލިތަކާއެކު އަތްތިލަ ހަރުވެ ބާރުވެއެވެ.\nއެހާލުގައި ދީނާ މާގިނައިރު ބާއްވަން ބޭނުންނުވާތީ ސަމާހު ފޯނުނަގާ ބަޤަރާތް ސޫރަތުގެ އޭރު ކިޔަވަމުންދިޔަ އާޔަތް ނިމުމުން އެ ސޫރަތް ނިއްވާލިއެވެ. އަދި އެއަށްފަހު ބަންގި ޖަހާ ތަންކޮޅެއް އަޑު ބާރުކޮށްލުމަށްފަހު ކަންފަތްދޮށުގައި ބޭއްވިއެވެ. އެއާއެކު މަޑުމަޑުން ދީނާގެ އަޑުކެނޑި ހަރަކާތްތައް ހުއްޓުނެވެ. ދެފަހަރު ބަންގިނިމި ތިންވަނަ ފަހަރު ބަންގި ގޮވަން ފެށުމުން ދީނާގެ ދެލޯ ހުޅުވުނެވެ. ތެދުވެ އެނދުމަތީގައި އިށީނދެ ލޮލުން ފައިބައިފައިހުރި ކަރުނަތަށް ދެއަތުން ފޮހެލިއެވެ.\nސާދިޔާވެސް އިތުރަށް ކޮޅަށްނުހުރެ ދަރިފުޅުގެ ފައިކައިރީގައި އިށީނދެލިއެވެ.\nދީނާ: ދޮންބެ ކީއްކުރަންތަ ބަޤަރާތް ސޫރަތް ތިޖެހީ؟ ދީ ކައިރީ ބުނެފަ ޖެހިނަމައެއްނުން. ކިރިޔާ ލެޕްޓޮޕް ސަލާމަތުން އެއިނީ. އެތައްފަހަރަކު ހިތައްއެރި ނަގާ ބިންމަށްޗައް ޖަހަން.\nދީނާ ޝަކުވާކޮށްލީ ކުޑަކުއްޖެއް ފަދައިންނެވެ. ދީނާގެ ބައްޕަ ދީނާ ވަރަށްކުޑައިރު މަރުވެފައިވުމުން އެމީހުންގެ ހުރިހާ ކަމެއްވެސް ބަލަނީ ސަމާހްއެވެ. ސަމާހްއަކީ ސާދިޔާގެ ދޮށީދަރިއެވެ. ދެދަރިންނާއެކު އެކުޑަކުޑަ އާއިލާ އުފާވެރިކަމާއެކު ހޭދަކުރި ދުވަސްތަކަށް ބައެއްގެ ހަސަދައިގެ އަސަރުކޮށް، ދީނާއެވަނީ ސިހުރުގެ ޝިކާރައަކަށް ވެފައެވެ.\nވޭތުވެދިޔަ އަހަރު އޯލެވެލް ނިންމާފައި ދީނާ ބޭނުންވީ މިއަހަރު ޤާރީ ކޯހެއްގައި ބައިވެރިވެ މޮޅު ޤާރީއަކަށް ވާށެވެ. ނަމަވެސް އޭނާގެ އެ ހުވަފެން ވެއްޔައްވެގެން ދިޔައީ ޖެނުއަރީމަހުގައި އޭނާއަށް ވާންފެށި އުނދަގޫތަކަކާއެކު، ރާޤީއެއް ގެނެސް ކައިރީ ކިޔެވުމުން ސިހުރެއްގެ އަސަރު ވަރަށްބޮޑަށް ހުރިކަން އެނގިގެންދިޔަ ހިސާބުންނެވެ. އޭރުން ފެށިގެން ރާޤީގެ އިރުޝާދުގެ މަތިން އަމިއްލަ އަށް އެދަނީ ސިހުރަށް ފަރުވާހޯދަމުންނެވެ. ނަމަވެސް އަދިވެސް ޤުރުއާން ކިޔަވާއަޑު އިވޭހިނދު އޭނާއަށް އެވާ އުނދަގޫތަކާހެދި ކޯހުގައި ބައިވެރިވެވެން ނެތީއެވެ.\nސަމާހުއަކީ ރާޤީއެއް ނޫނެވެ. (ރުޤްޔާކުރާ މީހެއްނޫނެވެ) ނަމަވެސް ރާޤީންވެސް ކިޔަވަނީ ހަމަ ޤުރުއާންތާއެވެ. އެމީހުންނަކީ މިކަމުގައި ތަޖުރިބާހުރެ، ޝައިޠޯނުންގެ ކަންކަން މޮޅަށް އެނގޭނެ ބަޔެކެވެ. އެހެންނަމަވެސް ސަމާހުއަށްވެސް ޤުރުއާން ކިޔަވަން އެނގެއެވެ. އަދި މިކަމަށް ހާއްސަ އާޔަތްތަކާއިބެހޭ މައުލޫމާތު ފޮތަކުން ހޯދިއެވެ. އެހެންކަމުން ދޭތެރެ ދޭތެރެއިން ދީނާއަށް އެކަމުން ސަލާމަތްވުމަށް އެއްވެސް ވަރަކަށް ކުރިލިބޭތޯ އިމްތިހާން ކޮށްލަނީއެވެ.\nސަމާހުއަށް ވިސްނޭގޮތުގައި މިހާރު އެދަނީ ރަނގަޅުވަމުންނެވެ. ފުރަތަމަ ދުވަސްކޮޅުގައި ދީނާއަށް ކުރާ އަސަރާއި ބަލާއިރު މިހާރު އެ ޖިންނި ސަމާހްދެކެވެސް ވަރަށް ބިރުގަންނަކަން އެބައެނގެއެވެ. ފުރަތަމަ ކޮޅުގައި ސަމާހް ކިޔަވަން ފަށާއިރަށް ސަމާހުގެ ކަރުގައި ހިފަން އަތްނަގާ ދުވަސްދުވަސްވެސް މަދެއް ނޫނެވެ. އެހެންކަމުން ﷲގެ އިރާދަފުޅާއެކު ވަރަށް އަވަހަށް ރަނގަޅުވާނެކަމަށް އޭނާ ޤަބޫލުކުރެއެވެ.\nނާދިރާއާއި ރަޝީދުގެ މޫނުމަތީގައިއެވާ ލާނެތް ހިނިތުންވުމުން ޔަމީނާ އަށް އެރޭކާލި ކަންތަށްތަކުން ބުނާނެ އެއްޗެއް ނޭނގިފައި ހުއްޓުންއަރާފައި ހުރެވުނީ ޤަބޫލުވެސް ނުކުރެވޭތީއެވެ. އޭނާގެ މަންމަ އާއި ބައްޕަ އެފަދަ ކަމެއްކޮށްފާނެޔޭ ޤަބޫލުކުރަން ހަމަ އުނދަގުލިއްޔެވެ. ރަޝީދުއަށް ވިސްނުނީ ދެން ޔަމީނާއަށް އިތުރަށް އެއްވެސް ކަމެއް ސިއްރުކުރުމުގެ ބޭނުމެއް ނެތްކަމެވެ. އެހެންކަމުން ޔަމީނާއަށް ގޮވާފައި އެމީހުން ކައިރީއިން ސޯފާގައި އިށީންނަން ބުންޏެވެ. ޔަމީނާ މޫނުފޮތިކޮޅު ނަގާ ގޮނޑީގައި ހަމަޖެހިލީ ސުވާލުކުރަންވީވެސް ކޮންހިސާބަކުންކަން ނުވިސްނުނީތީއެވެ. އެމީހުންގެ އެބުނާ ޕްލޭނެއް ފެށުނީކޮން ހިސާބަކުންކަންވެސް އޭނާއަކަށް ފަހުމެއް ނުވިއެވެ. ރަޝީދު ހަމަޖެހިލާފައި އެމީހުންގެ ރޭވުންތައް ކިޔާދޭން ފެށުމުން ލޫތުވެސް ހިނިއައިސް ޔަމީނާގެ މޫނަށް ބަލައިލީ ޔަމީނާގެ މޫނަށް އަރާފައިބާ ކުލަވަރުންނެވެ.\nރަޝީދު: ދަރިފުޅާ! ބައްޕަމެން މާބޮޑުކަމެއް ނުކުރަން. ހަމައެކަނި ދަރިފުޅުގެ ސުވާލުތަކަށް ޖަވާބުހޯދޭތޯ މަސައްކަތް ކޮށްލީ. ބަރަކާ ކިޔައިދިން ދަރިފުޅުގެ ކަންބޮޑުވުން. ހަޤީޤަތުގައިވެސް އެއީ ހައްތަހާވެސް ވިސްނަންޖެހޭނެ ކަންތައްތައް. ބައްޕަމެން ވަރަށްއުފާވޭ ދަރިފުޅުވެސް ހެޔޮވިސްނޭ ބޮޑުކުއްޖަކަށް ވީތީ.\nޔަމީނާއަކަށް އިތުރަކަށް ކެތެއް ނުކުރެވުނެވެ. އޭނާ ބޭނުންވަނީ އޭނާގެ ވާހަކަ ދައްކާކަށްނޫނެވެ. ބައްޕަމެން އެކުރިކަމެއް އެނގެންށެވެ. އެހެންކަމުން އަނެއްކާވެސް ސުވާލުކުރިއެވެ.\nޔަމީނާ: ދެން ބައްޕާ! ބައްޕަމެން ކީއްތަކުރީ؟ މީ ހައްތަހާވެސް މިލޫތު ކަންތައްދޯ؟ ދެން ބުނެބަލަ. ކޮން ރޭވުމެއްތަ؟\nރަޝީދު އަނެއްކާވެސް ހިނިއައިސް ހުރެ ކިޔާދޭން ފެށިއެވެ. ބައްޕަ ލޫތު ކައިރީ ބުނީ މިވެގެން އުޅޭގޮތް. ދެން ލޫތު ބުނި ބައްޕަ ނުވިސްނާށޯ އެކަމާ. ތިމަންނަ ބަލާނަމޯ. ބައްޕަ ހިތައްއެރި ނަވާލުއަށްވެސް ލޫތުއެއީ ދަރިފުޅުގެ އެއްބަފާ ބޭބެއެއްކަމެއް ނޭނގޭނެތީ ލޫތުއަށް މިކަން ކުރެވިދާނެއޭ. ބައްޕަ ދެކުނިން އޭގެ އަނެއްދުވަހު ލޫތު މިސްކިތުން ފައިބައިގެން ނަވާލުއާ ވާހަކަ ދައްކަން ހުއްޓާ. ބައްޕަ ނުދަންނަކަމަށްހަދާފަ ދިޔައީ. ދެން ލޫތުއަށް ހަމަ އެންމެ ރަނގަޅަށް އެނގޭނީ މިކަން ދިޔަގޮތް.\nއެހެން ބުނުމުން ޔަމީނާ ރުޅިވެރި ނަޒަރަކުން ލޫތުއާއި ދިމާއަށް ބަލާލީ މިހާރު ކިޔައިދޭންވިއްޔޭ ބުނެ އަމުރުކުރާ ގޮތަކަށެވެ. ލޫތު ބޯކަހާލަމުން ކިޔައިދޭންފެށިއެވެ.\nލޫތު: މިވީ ދެދުވަސް ތެރޭގައި އަހަރެން އެކިއެކި ވާހަކަ ދެއްކިން އޭނަޔާ. ކައިވެނީގެ ވާހަކައާއި، އަނބިންގެ ކިބައިން އުންމީދު ކުރަންޖެހޭނެ ކަންކަމުގެ ވާހަކައާއި އަދި މިޒަމާނުގައި ކުދިންއުޅޭ ގޮތްތަކުގެ ވާހަކަ. ކައިވެނީގެ ވާހަކަ ދެއްކިއިރު އަހަރެން ބެލިން އޭނާގެ ޚިޔާލު މިކަމުގައި ހުންނަގޮތް. އަހަންނަށް ވިސްނުނީ އޭނަގެ ވިސްނުންކަންކަމުގައި ވަރަށް ތޫނުކަން. އަދި އަންހެންކުއްޖާގެ އިހްސާސްތަކާމެދު ވަރަށް ވިސްނާކަން ފާހަގަކުރެވުން. އެހެންވީމާ އަންހެނުންނަށް އިޚްތިރާމްކުރެޔޭ ބުނަންޖެހޭނީ. އެކަމަކު އެއޮށްހުރިހާ ވާހަކައެއް އަހަރެން ދެއްކިއިރުވެސް އޭނަ ނުބުނި ތިމަންނަ ޔަމީނާ ކިޔާކުއްޖަކާ އިންނަން އުޅޭ ވާހަކައެއްވެސް.\nޔަމީނާ އަށް ލޯ އަޅާލަމުން ޝަކުވާގެ ރާގަކަށް ލޫތު އެހެންބުނުމުން ޔަމީނާ ކުޑަކޮށް ރަކިވާގޮތް ވިއެވެ.\nލޫތު: ނަވާލު ފާހަގަކުރެވެނީ މަޑުމައިތިރި އަޚްލާޤް ރަނގަޅު މީހެއްގެ ގޮތުގައި. ދެންމެ ހިނގާދިޔަ ކަންތައްތަކުންވެސް މިކަން ވަރަށް ރަނގަޅަށް އެނގޭ. އޭނައަށް އެ ހާލަތު ފެންނާނީ ޔަމީނާ ހިލޭ ފިރިހެނަކާއެކު ކޮފިގައި އިންތަން. ޔަމީނާކަން ޔަޤީންކުރުވަން ވެގެން އަހަރެންބުނިން މީ ޔަމީއޭވެސް. އަދި އަހަރެމެންދެމީހުންގެ ކައިވެނީގެ ވާހަކަ ދައްކަނީއްޔޭ ހީވާނެ ގޮތައް އަހަރެން ވާހަކަދެއްކީވެސް.\nޔަމީނާ އަށް ސިފަވެގެން ދިޔައީ އިރުކޮޅެއްކުރިން ކޮފީމޭޒްކައިރީ ހިނގި ކަންތައްތަކެވެ. އަދި އެހުރިހާ ކަމަކީވެސް ލޫތުގެ ރޭވުންކަން އެނގުމުން، ކުރިން އެއްވެސް ކަމެއް ނުބުނީމަ ހިތްހަމަނުޖެހުނެވެ. ނަމަވެސް އެއަށްވުރެ ބޮޑަށް ހައިރާންކަން ގެނުވީ ލޫތު އެހާ ސީރިއަސްކަމާއެކު ޝައްކެއްވެސް ނުވާގޮތައް އެހުރިހާ ކަމެއް ކުރިލެއް މޮޅުކަމުންނެވެ.\nލޫތު: އަސްލު އަހަރެންނަމަ ނޫނީ ރުޅިގަދަ މީހަކުނަމަ އެއީ ޔަމީކަން އެނގުމުން އެންމެ ހިނދުކޮޅަކުވެސް މަޑުނުކޮށް ނިކުމެގެން ދާނީ ކަންނޭގެ. ނުވަތަ ޔަމީއާއި ދިމާއަށް ބަހުން ނަމަވެސް ހިތްހަމަނުޖެހޭ އެއްޗެއް ބުނާނެ. އަދި ޝައްކުގިނަ މީހެއްނަމަވެސް ހަދާނީ އެހެން. މާލަހުން ވިސްނޭނީ ކަމުގެ ހަޤީޤަތް ހޯދަން. އަނެއްގޮތައް ނުދަންނަ ކުއްޖަކަށް އެހާބޮޑަށް އިތުބާރެއް ނުކުރާނެތާ. އެހެންނަމަވެސް ނަވާލު އޭނާގެ އިހްސާސްތަށް ކޮންޓްރޯލްކޮށް، ކަމުގެ ހަޤީޤަތް ހޯދުމަށް މަސައްކަތްކުރީ. ހަމަ ވަގުތުން. މީން އެނގޭ އޭނަ ޔަމީއާ ކައިވެނިކުރަން ބޭނުންވެފަ ހުރިވަރުވެސް.\nއެވާހަކަތަކާއި ރަޝީދުވެސް އެއްބައިވެ ބައްޕައަށްވެސް ހީވަނީ ނަވާލުއެއީ ހަމަ ރަނގަޅުކުއްޖެއްހެނޭ ބުންޏެވެ. އަދި ޔަމީނާ ދެންދޭނެ ޖަވާބަކާއިމެދު ރަނގަޅަށް ވިސްނަންބުނެ މާދަމާ އަސުރުގެ ކުރިން ބައްޕައަށް ޖަވާބެއް ދޭންވާނެކަމަށް އެންގިއެވެ. ހަވީރު ސަޔަށް ނަވާލްއަށް ދައުވަތުދީފައި ވާތީއެވެ. އެވާހަކަތައް އަޑުއަހާފައި ޔަމީނާގެ ސިކުނޑި އެތައް ޚިޔާލަކުން ފުރިގެން ދިޔައެވެ.\nސާރާ ސްކޫލު ނިންމާފައި އިތުރު ދެއޮފީސްމޭޓުންނާއެކު ދިޔައީ މެންދުރުގެ ކެއުމަށް އިންސާފުކުރުމަށް އާޓިފިޝިއަލް ބީޗުގައި އިން ޑައިނަމޯއަށެވެ. އެންމެންވެސް ބޭނުންވީ ސަބްމެރީން ކާށެވެ. އެތަނަށް ވަދެވަދެ ހުއްޓާ ފޯނުރިންގުވާތީ ބެލިއިރު ގުޅަނީ ބޮޑުދައިތައެވެ. ފޯނުން ވާހަކަ ދައްކަމުން ރަހުމަތްތެރިންނަށް މިއަންނަނީކަމަށްބުނެ އޭނާ ފޯނުގައިހުރެ ހިނގަމުންދިޔައީ މޫދާވީ ފަރާތަށެވެ. ބޮޑުދައިތަ އިންޑިޔާއަށްދާ ވާހަކަ ދައްކަމުން އެދުނީ އެމީހުންގެ ޓިކެޓް ކަންތައް ހަމަޖައްސައިދިނުމަށެވެ. ސާރާގެ ރައްޓެއްސަކު މޯލްޑިވިއަންގައި އުޅޭތީއެވެ. އެހެންކަމުން ސާރާ އެ ރަހުމަތްތެރިޔާއަށް ބޮޑުދައިތަ ފޮނުވި މައުލޫމާތުތައް ފޯވާޑް ކޮށްލާފައި އޭނާއާއި ގުޅަން ފޯނު ކަންފަތުގައި ޖައްސާލިއެވެ. އޭރު ހިނގަމުންގޮސް އެތާގައި ހުރި ރުކެއް ކައިރިއަށް ހުއްޓެވިއްޖެއެވެ.\nފޯނުކަންފަތުގައި ޖަހާލައިގެން ކުރިމަތީގައިއޮތް މޫދަށާއި ވެލިގަނޑަށް ނަޒަރު ހިނންގާލެވުނީ ހިތްގައިމު މަޑުދުވަހެއްކަމުން ހިތަށް ހަމަޖެހުމެއް ލިބޭތީއެވެ. އެހިނދު އެއޮށް އަވިގަދަ ގަޑީގައިވެސް ވެލިގަނޑުގައި އިށީނދެލައިގެން މޫދައްބަލަން އިން ދެބައި އުމުރުގެ އަންހެނާ ފެނުމުން ސާރާއަށް ސިހުމެއް ލިބުނެވެ. މޫނުމަތިން އުދާހާއި، ހިތާމަ ފެންނަހިނދު ރޮއިރޮއި ދެލޯވަނީ ރަތްވެފައެވެ. އަދި އިރުއިރުކޮޅާ ލޮލުން ފައިބަމުންއެދާ ކަރުނަތައް އަތުން ފޮހެލަމުންދިޔައީ ކަރުނުތައް ނުހިފެއްޓިގެން އުޅޭފަދައަކުންނެވެ.\nއަންވާރު ސައިޓްގެ މިއަދުގެ ހެޔޮބަސް\n” އެކަމެއްކުރަން އުނދަގުލަކަށްވެގެން ހެޔޮކަމެއް ދޫ ނުކޮށްލާށެވެ. އެކަމުގެ އުނދަގޫ ނެތިދިޔަނަމަވެސް އެ ހެޔޮއަމަލު ދެމި ހުންނާނެއެވެ. އެކަމުން އެލިބޭ ވަގުތީ ހިތްހަމަޖެހުމާއި ވަގުތީ އުފަލަށްޓަކައި، ކުރަންފަސޭހަ ކަމަކަށްވިޔަސް ނުބައިކަމެއް ނުކުރާށެވެ. އެ ވަގުތީ ހިތްހަމަޖެހުމާއި ވަގުތީ އުފާ ކުޑަ ހިނދުކޮޅެއްގެ ތެރޭގައި ނެތިދެއެވެ. ނަމަވެސް އެ ނުބައި އަމަލު ދެމިހުންނާނެއެވެ”.\nJazaak Allah khair. 🙂\nV v v v ves furihama baskolheh\nV reeethi…Ekm haaadha kurey..V salhi hama…\nEhennaaves genna varu mee hama. Ekam next part thankolheh dhigukollaanan. In Shah Allah\nބުނެދޭށޭ ރުހެމޭ 42\nހިތާމަ ލޯބި June 20, 2019\nހަޤީޤީ ހިތާމަ ކުރުވާހަކަ ލޯބި March 5, 2020\nހިތާ ފުރާނައިން… (3)\nހިތާމަ ލޯބި January 1, 2018\nހިތާމަ ލޯބި October 25, 2017\nހިތް އަދު ރޮނީއޭ ނުދާށޭ –7ވަނަ ބައި –\nލޯބި December 13, 2012\nވާނަމޭ އުމުރަށް އެކީ ޖާނާ\nލޯބި October 19, 2018


Ep. 1 — Indhiraas | Safuhaa\nދަންވިދަންވިހެން ރަށަށް ވެރިވަމުން އައީ ހަމަހިމޭންކަމެވެ. މަގުތަކުގެ ކާރުބާރުކަން ކެނޑި ދިރޭ ފުރާނައެއްގެ ހިލަމަކަށް ފެންނަނީ ދަންވަރު ގަޑިއަށް ހޮރުތަކުން ނިކުމެ އުޅޭ ޒުވާން އުމުރުފުރައިގެ ކުދިންތަކެވެ. ހިސާބުގަނޑުގައި އެބައިގަނޑަކަށް ޚާއްސަކުރެވިފައިވާ ޖަގަހަތަކުގައި ތިބީ ދުންފަތުގެ މަސްތުކަމުގެ ތެރޭގައެވެ. އެމަސްތުކަމުގެ ތެރޭން ދެކެވެމުން ދިޔައީ ބޭއަދަބީ ވާހަކަތެކެވެ.\nވަގުތުތައް ހަލުވިކަމާއެކު ފާއިތުވަމުން ގޮސް އެކެއް ޖެހީއެވެ. ބޮޑުކޮޓަރީގެ ފާރުގައި ހަރުކުރެވިފައިވި ގަޑީގެ ވަގުތު ކައްޓަށް ނަޒަރު ހިންގާލި ޒޯހާގެ މޫނުމަތިން ނުތަނަވަސްކަން ފެނެއެވެ. އިރުއިރުކޮޅާ ގޭގެ މައިދޮރާއްޓާ ދިމާއަށް ވެސް އޭނަގެ ނަޒަރު ދަތުރުކުރެއެވެ. އަތުގައި އޮތް ފޯނުގެ ޑިސްޕްލޭގައި ކަނާއަތުގެ އިނގިލިތަކުގެ ކުރި ހިންގާލަމުން ނަންބަރަކަށް ޑައިލް ކޮށްލިއެވެ. އަދި މީހާ ހަމައަކަށް އަޅުވަން ދޫކޮށްލި ފުންނޭވާއާއެކު ފޯނު ކަންފަތުގައި ޖައްސާލިއެވެ.\nއޭރު ބޮޑުކޮޓަރީގައި ހުރި ސޯފާގައި އިން މޫނިސާގެ މޫނުމަތިން ވެސް ފެންނަނީ ހާސްކަމެވެ.\n''ފޯނަށް ޖަވާބެއް ނުދޭ ދޯ؟...'' ޒޯހާއަށް ބަލާލި މޫނިސާއަށް އަހާލެވުނެވެ. އޭނަގެ އަޑުގައި ވަނީ ކަންބޮޑުވުމެވެ. ފަސްއެނބުރި މަންމައަށް ބަލާލި ޒޯހާއަށް އެސުވާލަށް ދޭނެ ޖަވާބެއް ނޭނގުނެވެ. މާހައުލަށް ވެރިވެފައި އޮތް ނުތަނަވަސްކަމަށް ނިމުން ގެންނާނެ ގޮތެއްވެސް އޭނައަކަށް ނޭނގުނެވެ.\nޒޯހާގެ ހަމަހިމޭންކަމުން މޫނިސާ އިތުރަށް ބިރުގަންނަ ގޮތް ވިއެވެ. އޭނައަށް ސޯފާއިން ވެސް ތެދުވެވުނެވެ.\n''މަންމަ ވަރަށް ހާސްއެބަވޭ، ދުވަހަކު ވެސް މިހާ ލަސްވަންދެން ދަރިފުޅުގެ ބައްޕަ ގެއަށް ނައިހެއް ނުހުންނާނެ... ދަރިފުޅު ނިކަން ގުޅާބަލަ ވާފިރުބެއަށް...... ވާފިރާއެކު ދޯނީގެ ކަމެއްގައޭ ކިޔާފަ އޭރު ނިކުމެގެން ދިޔައީ ވެސް، މިހާރު އެކަމެއް ވެސް ނިންމާލާފަ އަންނަހާ އިރު ވެއްޖެ...... އަނެއްކާ ކަމެއް ދިމާވީތަ؟... ފޯނަށް ޖަވާބު ނުދީގެން އުޅެނީ އެހެންވެތަ؟......''\nހިތަށް ވެރިވެފައިވި ހާސްކަމުން މޫނިސާއަށް ވާހަކަވެސް ދެއްކެނީ އުނދަގުލުންނެވެ. މިއީ ދުވަހަކުވެސް ވީކަމެއް ނޫން ވިއްޔާއެވެ. ކައިވެނިކޮށްގެން ތިރީސް އަހަރު ވީއިރު ވެސް އައްޔޫބު އަކީ އެހާ ދަންވަންދެން ބޭރުތެރޭގައި އުޅުނު މީހެއް ނޫނެވެ. އެންމެ ލަސް ގަޑިއަކަށްވެސް އައްޔޫބު ބޭރުތެރޭގައި އުޅޭނީ އެގާރަ ޖަހަންދެކަށެވެ. ކަމެއް ދިމާވެގެން ލަސްވަންޏާމު ގަވައިދުން އޭނައަށް ގުޅާފައި ހުރިހާކަމެއް ވެސް އަންގާނެއެވެ. ސަބަބު ބުނެދޭނެއެވެ. ނަމަވެސް މިރޭ ހުރިހާކަމެއްވެސް ވަމުން މިދަނީ އައްޔޫބުގެ އަމަލުތަކާ ނުބައްދަލު ގޮތަކަށެވެ. އައްޔޫބުއާ މެދު އޭނަ ފިކުރުބޮޑުވަނީވެސް އެސަބަބާ ހުރެއެވެ. ތަފާތު އެކިއެކި ވަހުމުތަކުން ހިތަށް އިތުރު ނުތަވަސްކަމެއް ލިބެނީވެސް އެހެންވެއެވެ.\n''މަންމާ، ހާސްނުވެބަލަ... ދޯނި ކަންތަކުގައި ބިޒީކޮށް އުޅުނީމަކަމަށްވެސް ވެދާނެއެއްނު ފޯނަށް ޖަވާބު ނުދެވެނީ... މިއަދު ދޯނީގެ އިންޖީނު ބަދަލުކުރަން އޮތް ދުވަހެއްނު، މާދަން މާލެ ދާން ފުރުން ވެސް އެބައޮތް... ކުރިން ވެސް އެކަހަލަ ރޭތަކުގައި ބައްޕަ އަންނަނީ ލަހުންނެއްނު...'' ޒޯހާގެ ހިތް ބިރުވެރިކަމުން ވަށާލަމުން ދިޔަ ކަމުގައި ވިޔަސް އޭނަ މަސައްކަތްކުރީ މަންމަގެ ހިތްހަމަޖައްސައިދޭވޭތޯއެވެ. ފިކުރުބޮޑުވާން ފެށިއްޔާ މަންމަގެ ސިއްހީ ހާލަތު އަޑިއަޅައިފާނެއެވެ. އޭރުން ނުތަވަސްކަމުގެ ސިލްސިލާއަށް އިތުރު ބޮޅުތަކެއް އިތުރުވެގެންދާނެއެވެ.\n''އެކަމަކު ކުރީ ފަހަރު ތަކާ މިފަހަރު ތަފާތޭ، ލަސްވާނެ ވާހަކަ އަންގަން ނުވެސް ގުޅާ، އެހެންވެޔޭ މަންމަ ހާސްމިވަނީ، މިހެން ދިމާމިވީ ވެސް ފުރަތަމަ ފަހަރަށޭ... އަޅެ، ދަރިފުޅު ގުޅާބަލަ ވާފިރުބެއަށް...'' މޫނިސާއަށް ބުނެވުނެވެ. ޒޯހާ އޭނަގެ މަންމަގެ އަތުގައި ހިފާލިއެވެ. އަދި ހަމަޖެހިލުމަށް އެދުނެވެ. އިރާދަކުރެއްވިއްޔާ ބައްޕަ ހެޔޮހާލުގައި ގެއަށް އަންނާނެ ވާހަކަވެސް ބުންޏެވެ. މީގެ ކުރިންވެސް ބިޒީވުމުން ބައްޕައަށް ފޯނަށް ޖަވާބު ނުދެވިދާ ފަހަރުތަކުގެ ހަނދާންވެސް އާކޮށްދިނެވެ.\nކިތަންމެ ވަރަކަށް ފިކުރުބޮޑުވެފައި ވިޔަސް ޒޯހާ މަސައްކަތްކުރީ މަންމަގެ ހިތަށް ސަވާރުވަމުން އައި ވަސްވާހާއި، ޝައްކާއި ބިރުވެރިކަމުގެ މޫތަކަށް ދިރުންލިބުމުގެ ކުރިން އެމޫތައް މުލުންލުހެލާށެވެ. އޭނަ ޖުމްލަތައް އަތުރަމުން ދިޔައީވެސް އެމަޤުސަދު ހާސިލުވާނެހެންނެވެ.\nމަންމަ ގޮވައިގެން ގޮސް ސޯފާގައި ބޭންދުމަށް ފަހު ޒޯހާ ދިޔައީ ބަދިގެއަށެވެ. އިރުކޮޅެއް ފަހުން އޭނަ އައީ ފިނިފެން ތައްޓެއް ހިފައިގެންނެވެ. އަދި މަންމަގެ މަގަތުން ސޯފާގައި އިށީންނަމުން ފެންތަށި ދިއްކޮށްލިއެވެ.\nޒޯހާގެ ވާހަކަތަކުން ކޮންމެވެސް ވަރަކަށް މޫނިސާ އިނީ ހަމައަކަށް އެޅިފައެވެ. ޒޯހާ ދިއްކޮށްލި ފެންތަށީގައި ހިފުމުގެ ކުރިން އަނެއްކާ ވެސް ވާފިރަށް ގުޅައި ޚަަބަރުދަބަރު އޮޅުން ފިލުވުމަށް މޫނިސާ އެދުނެވެ. އޭނަގެ ހިތަށް ހަމަޖެހުމެއް ދެން ލިބޭނީ އައްޔޫބުގެ ޚަބަރެއް ވުމުންނެވެ.\nމޫނިސާ، އޭނަގެ އަތުގައި އޮތް ފެންތަށި ތުނބުގައި ޖައްސާލަމުން ކޯވަރެއް ބޯލިއެވެ. އަދި ވާފިރުގެ ނަބްރަށް ޑައިލްކުރަމުން ދިޔަ ޒޯހާއަށް ބަލާލިއެވެ.\nފުރަތަމަ ރިންގާއެކު ވާފިރު ފޯނު ނެގިއެވެ. އެކަމުން ޒޯހާއަށް ކުޑަނަމަވެސް ހަމަޖެހުމެއް ލިބުނެވެ. ވާފިރު ހުރި މާހައުލުން އިވެމުން ދިޔަ އަޑުތަކުގެ ސަބަބުން އެހުރީ އޮޑިހަރުގޭގައި ކަން ޒޯހާއަށް ނަގައިގަނެވުނެވެ. އެއާއެކު ބައްޕަ އެތަނުގައި ހުރެދާނެކަމުގެ އުއްމީދާއެކު ޒޯހާއަށް ސުވާލުކޮށްލެވުނެވެ. ނަމަވެސް އުއްމީދުކުރި ފަދަ ޖަވާބެއް ވާފިރުގެ ފަރާތަކުން ނުލިބުނެވެ. ހިތަށް އުދާސްކަންވެރިވުން ނޫންކަމެއް ނުވިއެވެ.\n''އިންޖީނު ކަންތައް ނިމުމުން އައްޔޫބު ގެއަށް ދާން ދިޔަތާ މިހާރު ވަރަށް ގިނަ އިރު ވެދާނެ... ހުރިހާކަމެއް ނިންމާލާފައި ދެވޭއިރު ލަސްވެދާނެތީއާއި މާދަން ހެނދުނާ މާލެދާން ފުރަންޖެހޭތީއާއެކު ބޭބެ ބުނެގެން އަވަހަށް ދިޔައީވެސް... އަދިވެސް ގެއަށް ނާންނަނީތަ؟...'' މާނޫން ގަޑިއެއްގައި ޒޯހާ ގުޅުމުން ވާފިރުގެ އަޑުގައި ހައިރާންކަން އެކުލެވިފައިވިއެވެ. ދަންވަރު ގަޑީގައި ޒޯހާ ގުޅާނީ ބޮޑުކަމެއް ދިމާވެގެންކަން ވާފިރަށް ނަގައިގަނެވުނެވެ. އޭނަ ޒޯހާއާއި ސުވާލުކުރީ ވެގެންއުޅޭ ގޮތެއް އޮޅުންފިލުވުުމުގެ ބޭނުމުގައެވެ.\nވާފިރުގެ ޖުމްލައިން ޒޯހާގެ މެޔަށް ފިނިވެގެން ދިޔައެވެ. ހިތުގެ ތެޅުން ވެސް އަވަސްވެއްޖެއެވެ. ސިކުނޑީގައި ފުނިޖެހިގެން އައި ސުވާލުތަކުގެ ހާއްޔާއެކު މީހާއަށް ލިބިފައިވި ހާސްކަން އިތުރުވެގެން ދިޔައެވެ. ބައްޕައަށް ކަމެއްވެއްޖެކަމުގެ ބިރާއެކު އޭނައަށް ސޯފާއިން ވެސް ތެދުވެވުނީ ކުއްލިޔަކަށެވެ.\nޒޯހާގެ ހަރަކާތްތަކަށް ސަމާލުކަން ދީގެން އިން މޫނިސާގެ މޫނުމަތިން ވެސް ބިރުވެރިކަން ފާޅުވިއެވެ. އޭނައަށް ވެސް ކޮޅަށް ތެދުވެވިއްޖެއެވެ.\nޒޯހާގެ ފަރާތުން ޖަވާބެއް ނުލިބި ގިނަ އިރުވުމުން ވާފިރަށް ގޮވާލެވުނެވެ. އޭނަގެ އަޑުން ވެސް މިހާރު ކަންބޮޑުވުން ފާޅުވެއެވެ. ގެއަށް ދިއުމަށް ސައިކަލުގައި މިސްރާބުޖެހި އައްޔޫބު ދިޔަތާ އެތައް އިރެއް ވީފަހުން ވެސް ގެއާ ހަމައަށް ނުދެވުމުން އޭނަގެ ހިތުގައި ސުވާލު އުފެދުނެވެ. މަންޒިލަށް ދިޔަ ރާސްތާގައި އައްޔޫބުއަށް ކަމެއް ދިމާވީބާއޭ އޭނައަށް ހިތާ ސުވާލުކޮށްލެވުނެވެ. އެއާއެކު ދަންވަރުގަޑީގައި ޒޯހާ އޭނައަށް ގުޅަން ޖެހުނު ސަބަބުވެސް ވާފިރުއަށް ވިސްނައިގަނެވުނެވެ. އޭނަ ދެން އަވަސްވެގަތީ ޒޯހާއާއި މޫނިސާއަށް އެނުތަންވަޅު ގަޑީގައި އެހީގެ އަތެއް ފޯރުކޮށްދޭށެވެ. ޒަމާނުއްސުރެން އައްޔޫބުއާއި އޮންނަ އެކުވެރިކަމުގެ ސަބަބުން އައްޔޫބުއާއި އައްޔޫބުގެ ޢާއިލާއާ ދެމެދު ވާފިރުގެ ހިތުގައި އޮންނަނީ ޢާއިލީ ކުލުނު އުފެދިފައެވެ. އެހެންވުމުން ޒޯހާއަށް މަދަދުވެރިކަމުގެ އަތެއް ދިއްކޮށްލަން އަވަސްވެގަނެވުނީ އެޖަޒުބާތުތަކުގެ ބާރުގައެވެ.\n''ޒޯހާ... ބޭބެ މިދަނީ ވީގޮތެއް ބަލަން ދާން، ހާސްނުވައްޗޭ، ވެދާނެ ދިޔަ މަގުމަތީގައި ރައްޓެއްސަކާ ދިމާވީކަމަށް ވެސް، ފޯނު ސައިލެންޓުގެ އޮތިއްޔާމު ނޭގޭނެ ލަސްވެގެން ގުޅާކަމެއް ވެސް... ބޭބެ އޮޅުންފިލުވާފަ ގުޅާނަން އިނގޭ، މާބޮޑަށް ވިސްނަން ނަހަދައްޗޭ، އަދި މަންމަ ގާތު ވެސް ބުނައްޗޭ ފިކުރުބޮޑުނުވާށޭ...'' ވާފިރު ބުންޏެވެ. އެއަށްފަހު އޭނަ ފޯނު ކަނޑާލިއެވެ. އޮޑިހަރުގޭގައި ހަރަކާތްތެރިވަމުން ދިޔަ މީހުން ގާތު އިރުކޮޅަކުން އެބަ އަންނަމޭ ބުނެ، ފަޓުލޫނުގެ ޖީބުގައި އޮތް ސައިކަލުގެ ތަޅުދަނޑި ނަގައިގެން އޭނަ މިސްރާބު ޖެހީ ނިކަގަސްތަކެއްގެ ކައިރީގައި ހުރި ސައިކަލާއި ދިމާއަށެވެ. ސައިކަލަށް އަރައި ދުއްވާލުމުގެ ކުރިން އޭނަ އައްޔޫބުގެ ފޯނަށް ގުޅަން ވެސް މަސައްކަތްކުރި އެވެ. އެހެނަސް އުއްމީދުކުރި ފަދަ ޖަވާބެއް ނުލިބުނެވެ.\nގަނޑުވެފައި ހުރި ޒޯހާގެ އަތުގައި ހިފައި ތަޅުވައިގަންނަމުން މޫނިސާ ގޮވާލިއެވެ. އޭރު މޫނިސާގެ ދެލޮލުން ކަރުނަ ވެސް ނީރާލައިފިއެވެ. އިހުނަށްވުރެން ބޮޑަށް އޭނަގެ މޫނުގެ ކުލަވަރު ބަދަލުވެފައިވިއެވެ. ޖިސްމަށް ސަވާރުވެފައި ވަނީ ބިރުވެރިކަމެވެ. ޒޯހާއަށް އައި ބަދަލުތަކުން އިންޒާރުގެ ރަނގަބީލުގެ އަޑު ކަންފަތުގެ ތޫރީގެ ތެރޭގައި ވަނީ ހަރުލާފައެވެ. ތަފާތު އެކި ވަހުމުތަކުން އޭނަގެ ވިސްނުން ކިލަނބުކުރަމުން ދިޔައެވެ. ހިތަށް ގޯނާކުރަމުން ދިޔައެވެ.\n''ޒޯހާ!... މަންމަ ކުރާ ސުވާލަށް ޖަވާބު ދީބަލަ!، ވާފިރު ބުނީ ކީކޭތަ؟...'' ޒޯހާއަށް ހަމަހޭވެރިކަންވީ ތަންކޮޅެއް ބާރަށް މޫނިސާ ގޮވާލުމުންނެވެ. ނޭވާހޮޅީގައި ތާށިވެފައިވި ނޭވާ ފަޒާގެ ތެރެއަށް ދޫކުރަން މަސައްކަތްކުރާ ހާލު ޒޯހާ އޭނަގެ މަންމަގެ މޫނަށް ބަލާލިއެވެ. އެދަނޑިވަޅުގައި އަމަލުކުރަންވީ ކިހިނެއްކަމެއް ޒޯހާގެ ސިކުނޑިއަކަށް ނަގައެއްނުގަނެވުނެވެ. އެފަދަ ކަމަކަށް ސިކުނޑި ތައްޔާރުކުރަން ތަޖުރިބާ ލިބިފައި ނެތުމުންނެވެ. މިއީ މިކަހަލަ ހާދިސާއަކާއި ކުރިމަތިލާން ޖެހުނު ފުރަތަމަ ފަހަރު ވިއްޔާއެވެ.\n''މަންމަ އޭރު ވެސް ބުނީމެއްނު ބައްޕައަށް ކަމެއް ވެގެންނޭ އެހާ ލަސްވަނީ، އަނެއްކާ ކިހިނެއްބާވީ؟، މިއުޅޭ ޕާޓޭ ގުރޫޕެއްގެ ހަމަނުޖެހުން ގަނޑަކާ ދިމާވީތަ؟... މިހާރު ސިލްސިލާކޮށް އެމީހުން ހަމަނުޖެހުން ހިންގާ ލޭއޮހޮރުވަމުން ދާ ދުވަސްކޮޅެއް މިއީ... މަންމަ ވަރަށް ބިރުއެބަގަނޭ... ދަރިފުޅާ... އަފްލާކަށް ގުޅަން ވީއެއްނު... ވާފިރުބެއަށް އެކަނިމާއެކަނި ބައްޕަ ހޯދަން ފަސޭހައެއް ވެސް ނުވާނެ...''\nމޫނިސާއަށް ހަމަ ރަގަޅަށް ވެސް ރޮވިއްޖެއެވެ. ޒޯހާ އިންނަން އުޅޭ ފިރިހެންކުއްޖާގެ އެހީހޯދުމަށް ބުނެލެވުނީ ފިކުރުބޮޑުވެފައިވުމުންނެވެ.\nރަށުތެރެ ނާމާންވެފައި އޮތް ދުވަސްވަރެއްގައި އައްޔޫބު ގެއަށް ނައިސް ލަސްވުމުން މޫނިސާގެ ހިތުގައި ބިރުވެރިކަމުގެ ވަހުމުތައް ފުނިޖެހިގެން ދިޔައެވެ. ނަމަވެސް ފަހު ވަގުތާ ޖެހެންދެން ވެސް އެވަހުމުތަކާ ދުރުވުމަށް އޭނަ މަސައްކަތްކުރިއެވެ. އޭގެ ސަބަބުން ހިތަށް އިތުރު އުދާސްތަކެއް މެނުވީ ނުލިބޭނެތީއެވެ. އެހެނަސް މިހާރު ލޯކުރިމަތިން ނިއުޅެމުން އެދާ މަންޒަރުތަކުން އެވަހުމުތައް ހަޤީޤަތަކަށް ވެދާނެ ކަމުގެ ބިރާއެކު މޫނިސާގެ ހިތުގެ ހަމަޖެހުން މުޅިންހެން ގެއްލިގެން ދިޔައެވެ. ޖިސްމުގެ ތެރެއަށް ފޭދެމުން އައި ބިރުވެރިކަމާއި މާޔޫސްކަމުން އޭނަގެ އިހުސާސްތަކުގެ މައްޗަށް އަމިއްލަ ބާރުފޯރުވަން ކުރަމުން ދިޔަ މަސައްކަތުގައި ކުރިމަތިލާން ޖެހުނީ ނާކާމިޔާބީއާއެވެ.\n''މަންމާ، އިރާދަކުރެއްވިއްޔާ ބައްޕަ ސައްހަސަލާމަތުން ގެއަށް އަންނާނެއޭ... ތިބުނާކަހަލަ ކަމެއް ކުރިމަތިވާން ބައްޕަ އެމީހުންނަށް ކުރީ ކޮން އަނިޔާއެއްތަ؟، ދެން މަންމަ އެހެން ނުވިސްނައްޗޭ...''\nމަންމަގެ ކޯތާފަތުން ރޮނގުދަމަމުން އައި ކަރުނަތައް ފޮހެލަމުން ޒޯހާ ބުންޏެވެ. އެއަށްފަހު އޭނަ ހަށިފުރާ ނޭވާއެއް ދޫކޮށްލިއެވެ. މިނާޒުކު ވަގުތުގައި މަންމައަށް މަދަދުވެރިވާން ހުރި ހަމައެކަނި މީހަކީ އޭނަ ކަމަށްވުމުން އޭނަގެ ހިތުގައިވި އިހުސާސްތައް މަންމައަށް ސިއްރުކުރަން ޒޯހާ ބޭނުންވިއެވެ. ޒޯހާ އޭނަގެ މަންމަގެ އަތުގައި ހިފާލަމުން މަޑުމަޑުން ފިތާލިއެވެ. އަދި ހުރިހާކަމެއް ވެސް ރަގަޅުވެދާނެއޭ ބުނެލީ މަންމަގެ ބިރުވެރިކަމަށް ނިމުންގެނެސްދިނުމުގެ ގޮތުންނެވެ. ހިތްވަރުލައިދުނުމުގެ ބޭނުމުގައެވެ. ޚުދު އަމިއްލަ ނަފުސު ބިރުވެރިކަމާ ހަނގުރާމަކުރަމުން ދިޔަ ކަމުގައި ވިޔަސް އެހުރިހާ އިހުސާސެއް މަންމައަށް ސިއްރުކުރަން ޒޯހާ މަސައްކަތްކުރިއެވެ. އެހެންނޫންނަމަ މަންމަގެ ހާލަތު އަޑިއަޅާލަފާނެއެވެ. އޭރުން ކަންތައްވެދާނެ ގޮތެއް ހިތަށް ގެންނަންވެސް ދައްޗެވެ.\nނިދީގައި އޮތް އަފްލާކްއަށް ކަންނެތްކަމާއެކު ލޯހުޅުވާލެވުނީ ތަކުރާރުކޮށް ފޯނު ރިންގުވާ އަޑުގެ ސަބަބުން އޭނަގެ ނިންޖަށް ބުރުއެރުމުންނެވެ. ކޮޓަރިއަށް ވެރިވެފައި އޮތް ނިދާބޮކީގެ ފަނޑުއަލިކަމުގެ ތެރޭން ފޯނުގެ ގަދަ އަލި ލޮލަށް އެޅުމުން އޭނައަށް އުނދަގޫވިއެވެ. ވަގުތުން ދެލޯހަނިކޮށްލެވުނެވެ.\nސްކްރީނަށް އަރާފައި އިން ނަން ފެނުމާއެކު ލޮލުގައިވި ނިދިބަރުކަން ފިލައިގެން ހިނގައްޖެއެވެ. މަޑު ދާނުގެ މަތިން ބުރަކަށި ހިއްލާލަމުން ހަށިގަނޑު ސީދާކޮށްލެވުނެވެ. އަދި އަވަސް ހަރަކާތާއެކު ފޯނަށް ޖަވާބު ދިނެވެ.\nއެކޮޅުން އިވުނު ވާހަކަތަކާއެކު އަފްލާކް އަވަސްވެގަތީ ޒޯހާ ގާތަށް ދިއުމަށެވެ. ފާޚަނާއަށް ވަދެ މޫނު ދޮވެލައިގެން އޭނަ ނިކުތީ މޫނުމަތިން ނިދީގެ އަސަރު ފިލުވާލުމުގެ ބޭނުމުގައެވެ. އަވަސް ހަރަކާތްތަކާއެކު އަލަމާރި ހުޅުވާލުމަށްފަހު ސޯޓުބުރިއެއް ނަގައިގެން ސޯޓު ލިއެވެ. އެއަށްފަހު ކޮނޑުގައި އަޅުވާފައި ހުރި ޓިޝާޓުތަކުގެ ތެރޭން އެންމެ އަވަހަށް އަތުގައި ޖެހުނު ޓީޝާޓު ނަގައި ބޮލަށް މަހާލިއެވެ. އަދި ރީތިވާމޭޒުމަތީގައި އޮތް އޭނަގެ ވޮލެޓާއި ސައިކަލުގެ ތަޅުދަނޑި ހިފައިގެން ކޮޓަރިން ނިކުންނަން އަވަސްވެގަތެވެ.\n''އަފްލާކް!، މިގަޑީގަ ކޮންތާކަށް ދާންތަ ތިދަނީ؟...'' ނިދިން ހޭލެވުނު އިރު ކަރުހިއްކައިގަނެފައިވުމުން ފެންފުޅިއެއް ބަލާ ކޮޓަރިން ނިކުތް މާރިޔާއަށް، ގޭގެ މައިދޮރުގެ ތަޅުގައި ހިފާ އަނބުރާލަން އުޅުނު އަފްލާކް ފެނި ގޮވާލެވުނެވެ. އޭނަގެ އަޑުގައި ވަނީ ހައިރާންކަމެވެ. ދުވަހަކު ވެސް ދަންވަރު ގަޑީގައި އަފްލާކް ބޭރަށް ނުދާތީއެވެ.\nމަންމަގެ އަޑަށް އަފްލާކް ސިހޭގޮތްވިއެވެ. އޭނަ ހުރީ އެފަދަ ކަމަކަށް ވިސްނައިގެން ވެސް ނޫން ވިއްޔާއެވެ. ބޮޑުކޮޓަރިއަށް ވެރިވެފައި އޮތް ފަނޑުއަލިކަމުގެ ތެރޭން އަފްލާކްއަށް ފަސްއެނބުރި ބަލާލެވުނެވެ.\nއަފްލާކްގެ މޫނުން ފެނުނު ހާސްކަމުގެ ސަބަބުން ކަމެއް ގޯސްވެއްޖެކަމުގެ ހިލަން މާރިޔާއަށް ވިއެވެ. އޭނަ ހަލުވި ފިޔަވަޅުތަކެއްގައި މިސްރާބުޖެހީ އަފްލާކް ގާތަށް ދިއުމަށެވެ.\n''ދަރިފުޅާ، ދޮގު ނަހަދާ ތެދުތެދަށް މަންމައަށް ކިޔައިދީ...'' އަފްލާކް ކުރިމައްޗަށް ހުއްޓިލަމުން މާރިޔާ އެދުނެވެ. އޭނައަށް ނުތަނަވަސްކަން ލިބިދާނެކަމަށްޓަކައި އަފްލާކް ދޮގުހަދާފާނެތީ މާރިޔާ ބޭނުންވީ އެދޮރުތައް ބަންދުކުރާށެވެ. އޭނަ ފަރުވާތެރިކަމާއެކު އަފްލާކްއަށް ބަލާލިއެވެ.\nއަފްލާކްއަށް ފުންނޭވާއެއް ދޫކޮށްލެވުނެވެ. އޭނަ މަންމައަށް ހުރިހާ ވާހަކައެއް ކިޔައިދިނީ މަންމަ ގާތު ދޮގު ހަދަން ފަސްޖެހެވުނީތީއެވެ. އިވުނު ޖުމްލަތަކުގެ ސަބަބުން މާރިޔާއަށް ހުރެވުނީ ހުއްޓުން އަރާފައެވެ. އެވާހަކަތައް ސިކުނޑިއަށް ނަގައިގަންނަން ވެސް ވަގުތު ނެގިއެވެ. އޭރު އޭނަގެ ހިތުގައި ބިރުވެރިކަމުގެ ރާޅުބާނީތަކެއް ވެސް ދުވެލައިފިއެވެ.\n''އަވަހަށް ދޭ!، ވާ ގޮތެއް އަންގަން މަންމައަށް ގުޅައްޗޭ!...''\nއިތުރަށް އަފްލާކް މަޑުކުރުވާކަށް މާރިޔާ ބޭނުމެއް ނުވިއެވެ. މިވަގުތު ޒޯހާގެ ޢާއިލާއަށް އަފްލާކްގެ އެހީ ބޭނުންވެފައި ވީތީއެވެ.\nއަފްލާކް ބޯޖަހާލަމުން މައިދޮރު ހުޅުވާލާފައި ބޭރަށް ނިކުތެވެ. ފެންޑާގައި ހުރި ސައިކަަލަށް އަރައި ސްޓާޓްކޮށްލިއެވެ. އަފްލާކް ގޮސް ގޭގެ ގޭޓުން ބޭރަށް ނިކުންނަންދެން ބަލަހައްޓައިގެން މާރިޔާއަށް ހުރެވުނެވެ. އޭރު އޭނަގެ ދެލޮލުގައި ވަނީ ބަޔާންކުރަން ދަތި ޝުޢޫރުތަކެކެވެ. މައިދޮރު ލައްޕާ ތަޅުލުމަށްފަހު އޭނަ ގޮސް ބަދިގެއަށް ވަނެވެ. އައިސްއަލަމާރިން ނެގި ފެންފުޅި ހިފައިގެން ގޮސް ކާމޭޒުދޮށުން ގޮނޑިއެއްގައި އިށީނެވެ. އަދި ތައްޓަކަށް ފެންއަޅާލަމުން ކޯވަރެއް ބޯލިއެވެ. އޭރު ތަފާތު ޚިޔާލުތައް މާރިޔާގެ ސިކުނޑީގައި ހަލުވިކަމާއެކު ބުރުޖަހަމުން ދިޔައެވެ. އޭގެ ސަބަބުން އޭނައަށް ހާސްކަން ލިބުނެވެ. ހިތަށް ވެރިވެގެން އައި ބިރުވެރިކަމާއެކު އަތުގައި މަޑު ތުރުތުރުލުމެއް އުފެދިގެން ދިޔައެވެ. އަތުން ފެންތަށި ދޫވެދާނެކަމުގެ ބިރާއެކު އަަވަސްއަވަހަށް ކާމޭޒުމަތީގައި ފެންތަށި ބަހައްޓާލެވުނެވެ.\nމާރިޔާގެ މޫނުގެ ކުލަވަރު ވަނީ އޮއްސިގެން ގޮސްފައެވެ. ދެލޮލުގައި ވަނީ ބިރުވެރިކަމެވެ. ހަށިގަނޑުގައި މަޑުތުރުލުމެއް ވެސް އުފެދިފައި ވިއެވެ.\n''އަނެއްކާ... ނޫން!... ނޫން!... އަހެންވެގެން ނުވާނެ!...'' ސިކުނޑިއަށް ވެރިވެގެން އައި ބިރުވެރި ޚިޔާލާއެކު މާރިޔާއަށް ހަމަނޭވާލުން ވެސް އުނދަގޫކަމަށް ވިއެވެ. ގޮނޑިން ތެދުވަމުން ހަށިފުރާނޭވާއެއް ދޫކޮށްލަން އޭނަ މަސައްކަތްކުރަމުން ދިޔައެވެ. އޭރު ވެސް އޭނަގެ ކަނާތު އަތްތިލައިގައި އުފެދިފައިވި ތުރުލުމަށް އެއްވެސް ބަދަލެއް ނާދެއެވެ. ވަގުތާއެކު ވަމުން އައި އުނދަގޫތައް ދިޔައީ އިތުރުވަމުންނެވެ.\n''ރަމީޒު!... އޭނަގެ ކަމެއްތަ އަނެއްކާ މިއީ؟!... ވެދިޔަ ކަންތަކުގެ ބަދަލު ހިފަން އޭނަ ކުރާ ކަމެއްތަ؟، މިހުރިހާ ދުވަހު ހިމޭނުން ހުރުމުގެ ފަހަތުގައިވާ ސަބަބަކީ އެއީތަ؟...'' ވިސްނެމުން ދިޔަ ވަރަކަށް ސިކުނޑީގެ ނާރުތަކަށް ވާންވަމުންދާކަމުގެ އިހުސާސް މާރިޔާއަށް ކުރެވެމުން ދިޔައެވެ. ބޮލުގެ ރިހުންގަނޑު ގަދަވެގެން ދިޔަ ހިނދު އޭނައަށް ބޮލުގައި ހިފަހައްޓާލެވުނެވެ.\nރަމީޒުއަކީ ކިހާވަރެއްގެ ކާކުކަން ރަމީޒުއާއެކު ހޭދަކުރެވުނު ފަންސަވީސް އަހަރުތެރޭގައި ކިތަންމެހާ ވެސް ރަގަޅަށް މާރިޔާއަށް ވަނީ ދަސްވެފައެވެ. އެއަނިޔާވެރިޔާގެ ވަކިތަކުން މިއަދު އޭނައާއި އޭނަގެ ލޯބިވާ ދަރިފުޅަށް މިނިވަންކަން ލިބިފައިވުމުން އެކަމާ މެދު އޭނަ ނުހަނު އުފާކުރެއެވެ. ނަމަވެސް އަފްލާކްއާއި ރަމީޒުއާ ދެމެދު އުފެދިފައި އޮތް ނުތަނަވަސްކަމުގެ ސަބަބުން ބޮޑު ހައިޖާންގަނޑެއް ހިނގަން އޭނަ ބޭނުމެއް ނޫނެވެ. ފުރަތަމަ ފަހަރަށް ރަމީޒުގެ ނިންމުމަކާ ދެކޮޅަކަށް ބަސްބުނެ ފާޅުގައި ދެކޮޅު ހެދި މީހަކީވެސް އަފްލާކް އެވެ. އޭގެ ސަބަބުން ރަމީޒުއަށް ފޫނުބެއްދޭވަރުގެ އެތަކެއް ގެއްލުމަކާ ކުރިމަތިލާން ވަނީ ޖެހިފައެވެ. އެކަމުގެ ބަދަލު އަފްލާކްގެ ފަރާތުން ހިފަން ރަމީޒު މަސައްކަތްކޮށްފާނެކަމުގެ ބިރާއެކު މާރިޔާގެ ހިތުގެ ހަމަޖެހުން ގެއްލުނެވެ. އަފްލާކްގެ ބަލިފަޔަކީ ކޮބައިކަން ރަމީޒުއަށް ނޭގިއެއް ނޯންނާނެއެވެ. އެކަމުގެ ނާޖާއިދު ފައިދާ ނަގަން ރަމީޒު ފަހެއްވެސް ނުޖެހޭނެއެވެ.\n''ކަންތައްތައް އިތުރަށް ގޯސްނުވެ ކުރިއަށް ދާން ބޭނުންވާނަމަ ރަމީޒުގެ ދަރިއަށް ވިސްނައިދޭން އުޅޭ!، އެހެންނޫނީ ދެން ކުރިމަތިވާނެކަންތައް މިއަށްވުރެން ބޮޑުވާނެ!، މިހާރު މިދައްކާލީ ރަމީޒުއަށް ވުރެން ބޮޑަށް އަހަރެންގެ އަތުގައި އާރާއި ބާރު އޮތްކަމުގެ ކުޑަކުޑަ މިސާލެއް!... މިއަދު ގެއްލިގެން ތިދިޔައީ އެންމެ ބިޒްނަސް ޑީލްއެއް، އަދި ކުރިއަށް އޮތް ތަނުގައި އެފަދަ ކިތަންމެ ޑީލްއެއް ގެއްލިގެންދާނެ އަހަރެން ބުނާ ގޮތަށް ކަންތައް ނުކޮށްފިއްޔާ!... ކީއްވެގެންތަ ދަރީގެ މައްޗަށް ރަމީޒުގެ ނުފޫޒު ނުފޯރުވެންވީ؟، އޭނ!... އެހާވެސް މީހާގެ އަގެއް ދަރީގެ ކުރިމަތީގައި ނެތީތަ؟...''\nރެސްޓޯރެންޓެއްގެ މޭޒުދޮށުގައި ތިބި ފަހީމްއާއި ރަމީޒުގެ ދެމެދުގައި އޮތީ ނުތަނަވަސްކަމެވެ. ފަހީމް ވާހަކަދެއްކުމުގެ ރާގުންވެސް އޭނަ ރަމީޒުއާ މެދު ހިތްހަމަނުޖެހި ރުޅިއައިސްފައިވާ މިންވަރު ހާމަކޮށްދެއެވެ.\nތުންފަތުގައިވި ސިނގިރޭޓު އެތެރެއަށް ދަމާލަމުން އޭގެ ވިހައިގެ ވަގުތީ ލައްޒަތު ލިބިގަތުމައްފަހު ދުންގަނޑު އޭނަ ފޮނުވާލީ ރަމީޒުގެ މޫނަށެވެ. ޖެއްސުމުގެ ގޮތުންނެވެ. މުށްކަވާލެވުނުކަމުގައި ވިޔަސް އަމިއްލަ ނަފުސު ކޮންޓްރޯލްކުރަން ރަމީޒު މަސައްކަތްކުރިއެވެ. ފަހީމްއާއި ޖަދަލުކުރަން ހަދައިގެން އާޚިރުގައި ހުރިހާ ދެރައެއް ލިބެން އޮތީ އޭނަ އަށެވެ. އޭނަގެ ހުރިހާ އަނދިރި ސިއްރުތަކެއްގެ އެއް ހިއްސާދާރަކީ ފަހީމްއެވެ. ފަހު ވަގުތު ފަހީމް އޭނައާ ދެކޮޅަށް ނިކުމެއްޖެ ނަމަ ލިބިދާނެ ގެއްލުންތައް އަންދާޒާކޮށްލަންވެސް ދައްޗެވެ. އޭނަގެ ޝަހުސިއްޔަތަށް ފަހީމް ދެމުން ދިޔަ މިޔަ ތޫނު ހަމަލާތަކުގެ ސަބަބުން އެތެރެއިން އަދަމުން ދިޔަކަމުގައި ވިޔަސް ފުންނޭވާތަކެއް ދޫކުރަމުން ދިޔައީ އެރުޅިވެރިކަމުގެ ހޫނުކަން ސިކުނޑިއަށް ފެތުރުމުގެ ފުރުސަތު ނުދިނުމަށެވެ.\n''ދެހަފްތާ މިދެނީ!، ކޮންމެ ގޮތެއް ހަދާފަވެސް އަފްލާކްއަށް ވިސްނައިދީ!... މަ ބޭނުންވާ ގޮތަށް ކަންތައް ވާންޖެހޭނީ!... އެހެންނޫނީ ދެން ވާނެ ގޮތް ރަމީޒުއަށް ވެސް އެނގޭދޯ!...'' އަތުގައި އޮތް ސިނގިރޭޓު ހުސްވުމުން އިތުރަށް އެތާގައި މަޑުކުރުމުގެ ވިސްނުމެއް ފަހީމްގެ ނެތެވެ. އޭނަ ދައްކަން އައި ވާހަކަވެސް އޮތީ ނިމިފައެވެ.\nފަހީމް، ޖެހިގެން ހުރި މޭޒުގައި ތިބި ޒުވާނުންތަކަށް އަތުން އިޝާރާތްކޮށްލީ ގެއަށް ދިއުމަށް ކާރު ތައްޔާރުކުރުމުގެ އަމުރެއްގެ ގޮތުންނެވެ.\n''ފަހުގެ އިންޒާރުކަމުގައި ބަލާތި!، ގަޑީގެ ވަގުތު ކަށި އަބަދުވެސް ހިނގާކަމުގައިވެސް ހަނދާންކުރާތި!، އަހަރެން ދިން މުހުލަތު ހަމަވުމާއެކު އިތުރު ފުރުސަތެއް ރަމީޒުއަކަށް ނުލިބޭނެ!!!... ކަލޭގެ ދަރި ހޭވި ހަޑިއެއް އިސްލާހުކުރަން ޖެހޭނީވެސް ކަލޭ!...'' ގޮނޑިން ތެދުވަމުން ފަހީމް އިންޒާރުދިނެވެ. އަދި އިތުރަށް އެތަނުގައި މަޑުކުރުމެއް ނެތި އޭނައާއެކު އައިސްފައިތިބި ބައިގަނޑާއެކު ދާން ހިނގައިގަތެވެ.\nފަހީމް ނިކުމެެގެން ދިޔަ މަންޒަރު ބަލަން އިން ރަމީޒު ގާތަށް އައިސްފައި ހުރި ސިނގުރުޅިގަނޑު ބޭލީ މޭޒުމަތީ ހުރި ތައްޓާއި ކޮފީމަގަށެވެ. އެއެއްޗެހިތައް ހޫރާލުމަށްފަހު ވެސް މީހާއަށް ހަމަޖެހުމެއް ނުލިބުނެވެ. އެންމެފަހުން މޭޒުގައި ފައިންޖަހައި މޭޒުވެސް ދުރަށް ފޮނުވާލިއެވެ. އޭރު އަޑުފަށްގަނޑު ގަދަވެގެން އައި ވެއިޓާރއާ ދިމާއަށް ވެސް ރަމީޒު ބަލާލީ ރުޅިވެރިކަމާއެކުގައެވެ. ހަމަ ދެންމެދެންމެ ގޮސް އެމީހާގެ ގަޔަށްބޮލަށް ވެސް އަރައިގެންފާނެހެން ހީވާ ކަހަލައެވެ. ވެއިޓަރުމީހާ އެތަނުން ދާން ހިނގައިގަތީ ރަމީޒުގެ ދެލޮލުން ފެނުނު ނުރައްކަލުގެ އިންޒާރުތަކުން ޖެހިލުންވެހުރެއެވެ.\n''މަ ބުނި ކަންތައް ވެއްޖެތަ؟...''\nރަމީޒު، ފުންނޭވާއެއް ދޫކޮށްލަމުން ފޯނު ނަގައި ނަންބަރަކަށް ގުޅާލިއެވެ.


Moosun goasve, medhuraajjethere ah yellow alert nerefi | Jazeera\tމޫސުން ގޯސްވެ، މެދުރާއްޖެތެރެއަށް ޔެލޯ އެލާޓް ނެރެފި - Jazeera\nމޫސުން ގޯސްވެ، މެދުރާއްޖެތެރެއަށް ޔެލޯ އެލާޓް ނެރެފި\nމަރިޔަމް ނިމާ ހަސަން May 14, 2022 51 views0\nމޫސުން ގޯސްވެ، މެދުރާއްޖެތެރޭގެ އަތޮޅުތަކަށް ޔެލޯ އެލާޓް ނެރެފިއެވެ.\nމެޓް އޮފީހުން ބުނީ މިއަދު ހެނދުނު 10:30އާ ހަމައަށް ބ އަތޮޅުން ފެށިގެން މ އަތޮޅާ ދެމެދުގެ ރަށްތަކަށް ގަޑިއަކު 25 މޭލާއި 30 މޭލާ ދެމެދުގެ ބާރުމިނެއްގައި ވައި ޖެހި، ވިލާގަނޑުގައި ގަޑިއަކު 50 މޭލަށް ވައި ގަދަވެ ކަނޑުތައް ވަތަށް ގަދަވާނެ ކަމަށް ލަފާ ކުރެވޭ ކަމަށެވެ.\nމިއަދު ހެނދުނު 10:30ގެ ނިޔަލަށް މެދުރާއްޖެތެރެއަށް މޫސުން ގޯސްވާނެ ކަމަށް މެޓް އޮފީހުން ލަފާކޮށްފައިވާއިރު، ރޭ މެންދަމު 2:00 އިން ފެށިގެން ހެނދުނު 6:00އަށް މެޓް އޮފީހުން ވަނީ ރ އަތޮޅާއި ވ އަތޮޅާ ދެމެދުގެ ރަށްތަކަށް ޔެލޯ އެލާޓް ނެރެފައެވެ.\nމެދުރާއްޖެތެރޭގެ އަތޮޅުތަކަށް ޔެލޯ އެލާޓް ނެރެފައިވާއިރު، މެދުރާއްޖެތެރެއާއި އުތުރުގެ އެކި ހިސާބުތަކަށް ވިއްސާރަ ކުރުމާއެކު ގުގުރާނެ ކަމަށް އަދި ބައެއް ރަށްތަކަށް ބޯކޮށް ވާރޭ ވެހޭނެ ކަމަށް މެޓް އޮފީހުން ބުނެއެވެ. މެޓް އޮފީހުން ބުނީ ދެކުނުގެ އަތޮޅުތަކަށް މޫސުން އާންމުގޮތެއްގައި ރަނގަޅު ވާނެ ކަމށެވެެ.\nމެޓް އޮފީހުން ބުނީ މިއަދު އުތުރާއި މެދުރާއްޖެތެރޭގެ އަތޮޅުތަކަށް އާންމުކޮށް ކަނޑުގަދަވާނެ ކަމަށާއި، އެ ސަރަހައްދަށް ރާޅުގެ އުސްމިން އުފުލޭނީ ފަސް ފޫޓާއި އަށް ފޫޓަށް ކަމަށެވެ. އަދި ދެކުނުގެ ކަނޑުތައް އާދައިގެ ވަރަކަށް މަޑުއިރު ރާޅުގެ އުސްމިން އުފުލޭނީ ތިން ފޫޓާއި ފަސް ފޫޓަށް ކަމަށެވެ.\nމޫސުން ގޯސްވުމުގެ ސަބަބުން މެޓް އޮފީހުން ވަނީ އެކަމަށް ސަމާލުވުމަށް އިލްތިމާސްކޮށްފައެވެ.


Ekaniveri Mainnah 10000 Rufiyaa Dheynjehey - Jameel Usmaan - Vaguthu\nއެކަނިވެރި މައިންނަށް ދިހަހާސް ރުފިޔާ ދޭން ޖެހޭ – ޖަމީލް އުސްމާން\nއެކަނިވެރި މައިންނަށް ސަރުކާރުންދޭ އެލަވަންސް ބޮޑުކުރަން ބޭނުންވާ ފައިސާ އަންނަ އަހަރުގެ ބަޖެޓުގައި ހިމެނުމަށް ގެމަނަފުށީ ދާއިރާގެ މެންބަރު ޖަމީލު އުސްމާން ގޮވާލައްވައިފިއެވެ.\n2019 ވަނަ އަހަރުގެ ބަޖެޓަށް ބަހުސް ކުރައްވަމުން ޖަމީލް އުސްމާން ވިދާޅުވީ، އެކަނިވެރި މައިންނާއި، އެމައިންގެ ދަރިން ދިރިއުޅެމުންދަނީ ވަރަށް ނިކަމެތި ހާލުގައި ކަމަށާއި، އެ ފަރާތްތަކަށް ސަރުކާރުން ޚާއްޞަ ސަމާލުކަމެއް ދެއްވައިގެން އެހީތެރިވާން ޖެހޭ ކަމަށެވެ.\n"އަޅުގަނޑު ރައީސް އަށް ވެސް އަދި އައު ސަރުކާރަށް ވެސް ގޮވާލަން ޚާއްޞަކޮށް އެކަނިވެރި މައިންނަށް އެހީތެރިކަމެއް ވެދެއްވާށޭ. އެކަނިވެރި މައިންނަށް މިދެވޭ އެހީތެރިކަމަކީ އެއީ އާއިލާއަކަށް، ނިކަމެތި ކުދިންތަކަކަށް ދެވޭ އެހީތެރިކަމެއް. ރަށްރަށުގައި އުޅޭ ކުދިން ކަމުގައިވިޔަސް އަދި މާލޭގައި ދިރިއުޅޭ އާއިލާތަކަށްވިޔަސް ހަޤީގަތުގައި މި އާއިލާތަކަކީ މީ ވަރަށް ނިކަމެތި ގޮތުގައި އުޅޭ ބައެއް." ޖަމީލް އުސްމާން ވިދާޅުވިއެވެ.\nޖަމީލް އުސްމާން ހުށަހެޅުއްވީ އެކަނިވެރި މައިންނާއި، އެ އާއިލާތަކުގެ މުސްތަޤްބަލު އުޖާލާ ކުރުމަށްޓަކައި ދިހަހާސް ރުފިޔާއަށްވުރެ ކުޑަ ނޫން އަދަދެއްގެ އިނާޔަތެއް އެފަރާތްތަކަށް ފޯރުކޮށްދިނުމަށެވެ.\n"އެހެންވީމަ އަޅުގަނޑު ގޮވާލަން ސަރުކާރަށް އެކަނިވެރި މައިންނަށް 10000ރ އަށްވުރެ ކުޑަ ނޫން އަދަދެއް އަޅުގަނޑުމެން ބަޖެޓުން ކަނޑައަޅައިދިނުމަށް. އެއީ އެކަނިވެރި މައިންނަށް މިދެވޭ އިނާޔަތަކީ އެމީހުންނަކީ އެއްވެސް ބައެއްގެ އަޅާލުމެއްނެތި، ފިރިއެއްގެ އަޅާލުމެއްނެތި، އާއިލާގެ އަޅާލުމެއްނެތި ވަރަށް ނިކަމެތި ގޮތެއްގައި އުޅޭ ބަޔަކަށްވާތީ. އެންމެ ފަހުން އެ އާއިލާތަކުގައި އުޅޭ ކުދިންގެ މުސްތަޤްބަލް އުޖާލާ ކުރުމަށްޓަކައި ކުރެވޭ ވަރަށް މުހިންމު މަސައްކަތަކަށްވާނެ." ޖަމީލް އުސްމާން ވިދާޅުވިއެވެ،\nބަޖެޓަށް ބަހުސް ކުރައްވަމުން ޖަމީލް އުސްމާން ވިދާޅުވީ، 29.6 ބިލިއަން ރުފިޔާގެ ވަރަށް ބިޔަ ބަޖެޓެއް ސަރުކާރުން ހުށަހަޅާފައިވާ ކަމަށާއި، ނަމަވެސް ބަޖެޓާމެދުގައި ކަންބޮޑުވެލައްވާ ކަމަށެވެ. އެގޮތުން ބަޖެޓަށް އާމްދަނީ ހޯދަން އެކަށީގެންވާ ގޮތްތަކެއް ނެތި، ހަމައެކަނި ޓްކްސް އާއި ބޭރުގެ ބޮޑު އެހީއެއް ލިބޭނެކަމަށް ލަފާކޮށް ބަޖެޓް ތައްޔާރު ކޮށްފައި އޮތުމުން އޭނާ ކަންބޮޑުވުން ފާޅުކުރެއްވިއެވެ.\n"ދައުލަތުގެ ބަޖެޓު އެކަށައަޅާއިރު، ބަޖެޓަށް އާމްދަނީ ލިބޭނެ ގޮތްތަކާއި، ދައުލަތުގެ ޚަރަދާއި، ލޯންގް ޓާމް ސްޓަޑީތަކާއި، ޝޯޓް ޓާމް ސްޓަޑީތަކާއި އަދި ކޮންޓިނިއުސް އިންކްރިމެންޓްސް ގެންނަ ގޮތްގަކަކާއި، މި މަންޒަރުތައް ބަޖެޓަކުން ނުފެނޭ." ޖަމީލް އުސްމާން ވިދާޅުވިއެވެ.\nއޭނާ ވިދާޅުވީ، މި ބަޖެޓް މިގޮތަށް އޮވެ ފާސްކޮށްފިނަމަ ނިމިގެންދިޔަ ސަރުކާރު އަދި މިހާރު މި ހިނގަމުންދާ ސަރުކާރުގެވެސް ބަޖެޓުގެ ޒިންމާ ނުނަގައި ވަކި ހިސާބަކުން ރައްޔިތުންނަށް މުހިންމު މަސައްކަތްތައް ހުއްޓިގެން ދިޔައީމަ ޒިންމާ ނަގާނެ ފަރާތެއްނެތި ވަރަށް ބޮޑެތި މައްސަލަތަކެއް ނިކުމެގެންދާނެ ކަމަށެވެ.\n"އަޅުގަނޑު ކަންބޮޑުވަނީ ރައްޔިތުންނަށް ލިބެންޖެހޭ އަސާސީ ޚިދުމަތްތައް ހުއްޓިދާނެތީ. އެންސްޕާގެ ޚިދުމަތްތައް ހުއްޓުނީމަ ރައްޔިތުންނަށް ނިކަމެތިކަން އަންނާނެ." ޖަމީލް އުސްމާން ވިދާޅުވިއެވެ.\nޖަމީލް އުސްމާން އިތުރަށް ވިދާޅުވީ، އެންމެ މުހިންމު ކަމަކީ ރައްޔިތުންނަށް ބޭނުންވާ އަސާސީ ޚިދުމަތްތައް ފޯރުކޮށްދިނުން ކަމަށާއި، އޭގެ ތެރެއިންވެސް އެންމެ މުހިންމު ކަމަކީ އާސަންދައާއި އެންސްޕާ އަދި އުމުރުން ދުވަސްވީ މީހުންނަށް ދޭ އިނާޔަތްތަކާއި، އެކަނިވެރި މައިންނަށް ދޭ އިންޔަތްތަކާއި، ޚާއްޞަ އެހީ ބޭނުންވާ ފަރާތްތަކަށް ދޭ އިނާޔަތްތައް ހުއްޓުމެއްނެތި ކުރިއަށް ގެންދެވޭނެ ގޮތްތަކެއް ހަމަޖެހިފައި އޮތުން ކަމަށެވެ.\nމީގެ އިތުރުންވެސް ގެމަނަފުށީ ދާއިރާގެ ރަށްތަކުގެ ތަރައްޤީގެ މަޝްރޫއުތަކަށާއި، ސަރުކާރުންދޭ ޚިދުމަތްތައް ދެމެހެއްޓެނިވި ގޮތެއްގައި ކުރިއަށް ގެންދިއުމަށް ބަޖެޓުގައި ހުރި ހުރަސްތަކާމެދު، ޖަމީލް އުސްމާން ވާހަކަފުޅު ދައްކަވައި ކަންބޮޑުވުން ފާޅުކުރައްވާފައިވެއެވެ.\nނޮވެމްބަރު 20, 2018 12:38\nކަލޭމެންގެ ވެރިލަމުގަ އާރާ ބާރުގަ ތިބި އިރު ކީއްވެހޭ ނުދިނީ؟؟ މިހާރު ދެން ސަރުކާރަށް ޖެއްސުންކުރަން މާ ހެޔޮއެދިގެން އުޅޭކަމަށް ހެދޭނެކަމެއް ނެތް.. ތި ގޮނޑިގަނޑުވެސް ދެން ނުލިބޭނެ..ގޮނޑުހޮވަން ރެޑީވޭ\nނޮވެމްބަރު 20, 2018 18:50\nއެއީ މި ދައުރުގަ ދޭން ވެގެން. ދީފާނެތީ ކަލޭމެން އެ ފުރުސަތު ނުދިނީ. ސާފު؟\nނޮވެމްބަރު 20, 2018 12:41\nއެބޭފުޅާ ކީއްވެބާ ނުދިނީ\nނޮވެމްބަރު 20, 2018 12:48\nދެން ވަރިގިނަވާނެ. ތީ އެއްގޮތަކައްވެސް ކުރަން ރަގަޅު އަދަދެއްނޫން.\nނޮވެމްބަރު 20, 2018 12:49\nޖަމީލޫ 10000 ރުފިޔާ މަދުވާނެ އެއްލައްކައައް ހަދާލަންވީނު.\nނޮވެމްބަރު 20, 2018 19:09\nލާމު ... @\nނޮވެމްބަރު 20, 2018 12:54\nޢެކެނިވެރި މައިންނަށް ދޭ ފައިސާ -/10،000 ރ. އަށް ނުވަތަ އެއަށްވުރެ އިތުރުކޮށްފިނަމަ ރާއްޖޭގައި ވަރި ގިނަވުން އިތުރުވާނެ .\nނޮވެމްބަރު 20, 2018 12:56\nކީއްވެގެންބާ ތިސަރުކާރުންނުދިނީ މޮޔަވީތޯ ކާކުބާ ވެރިކަމުގެ ހުވާކުރީ\nނޮވެމްބަރު 20, 2018 13:02\nއެކަނިވެރިފިރިހެންނުންނަށް އަދޭންޖެހޭނެހަމަވަރިވެންގޮސްއެބަތި ކުދިންބަލާފިރިހެނުންވެސް\nނޮވެމްބަރު 20, 2018 13:07\nއޭރުން އަޅާލުން ނުލިބިތިބި އަޅުގަނޑުމެންގެ ދަރިންނަށް ކުރިމަގު ފެނިގެންދާނެ މީހަކާ އިނަސް މިވާގޮތަކީ ފިރިހެންމީހާ ބޭނުމެއްނުވޭ އެހެންމީހެއްގެ ދަރިޔެއްވީމަ ހަރަދުކުރާކަށް އަހަރުމެން މީހަކާ ނީނދެ އަމިއްލަ މަސައްކަތެއްކޮށްގެން ދަރިންގެ ކަންކން ބެލެހެއްޓޭނެ\nއެކަނިވެރި މައިންނަށް އެވަރު ބޮޑު އިނާޔަތެއް ދޭނަމަ ޒިނޭ އާއްމުވާނެ، އެއީ ވަރިވުމަށް އޮތް މަގެއްކަމުގައިވުން އެކަށީގެންވޭ..އަދި މިފައިސާގެ އިތުރަށް ދަރިންނަށް ބައްޕައިންވެސް ޚަރަދުކުރާނެ، ވީއިރު މިހާރު އިގްތިސާދު ހުރި ދުވެއްޔަށް ބަލާއިރު5ހާސް ރަގަޅުކަމަށް ބެލެވެނީ..ކޮންމެ ކަމެއް ނިންމާއިރު ދިރާސާތައް ހަދާ އަދި އިމްޕްލިމަންޓް ކުރެވޭ ކަންކަމުގެ އިވަލުއޭޝަން ހެދުން ބުއްދިވެރި، އަންނި ނުވަތަ ޔާމީނު ގާސިމު ހަމަ ބުނާ ހުރިހާ އެއްޗެއް މިހާރު ގަބުލެއް ނުކުރާނަން..\nނޮވެމްބަރު 20, 2018 13:10\nފާއިތު5އަހަރު މަނިކުފާނު ތިޔަ ހިޔާލު ނުދެއްވީ ކީއްވެތޯ\nޖަމީލު އުސްމާނު ވެސް ނުވި ހީކުރި ކަހަލަ މީހަކަށް. މިހާރު ތި މަސައްކަތް ކުރަނީ މަސްލަހަތު ނަގާލާ މިހާރުގެ ސަރުކާަށް ޖެއްސުމަށް ރައްޔިތުންގެ ބޮލަށް ވަންނަން\nމަށަކީ ޖަމީލު އުސްމާނުއަށް ތާއީދު ކުރި މީހެއް. އެކަމް މިހާރު އަމަލު ތިހުރި ގޮތުން ދެން އަހަރެމެންގެ ދާއިރާއިން ބުނާނީ މަނިކުފާނުއަށް ނޫނެކޭ\nޔަގީނުންވެސް އަހަރުން ގޭ 12 ގަނޑު ތިގެއްލެނީ ތި އަމަލުތަކުން\nނޮވެމްބަރު 20, 2018 13:17\nވަޒީފާގައި އުޅެގެން ލިބޭ މަދު އެތިކޮޅުން 2ކޮޅު ނުޖެހޭ. އެކަނިވެރި މައިންގެ އެލަވަނސް ދޭއިރު މިވެސް އަލުން ރިވިއު ކުރަން ޖެހޭ ކަމެއް ކަމަށް އަޅުގަނޑު ދެކެން.\nދެން ހަކުރު ގިނަވާހެން ވަރި ގިނަވޭ\nނޮވެމްބަރު 20, 2018 13:22\nއެކަނި ވެރިންނަށް މަހަކު 10000 ރުފިޔާ ދޭން ވިދާޅުވާއިރު ކޮންތަނަކުންބާ މި ފައިސާ ހޯދަނީ. ތަމެންގެ ސަރުކާރުން ވަނީ މުލި ޤައުމު ފުނޑާލާފައި.\nނޮވެމްބަރު 20, 2018 13:30\nބަފައިން މަރުވެފަ ތިބޭ ކުދިންނަށް އެކަނި ދޭން ޖެހޭނީ. އެހެން ނޫނީ ބައްޕައިން އަތުން އެލާޜި ހޯދައިފަދީ ކޯޓުން. އެއްވެސް އިންސާފެއް ނޫންތީ. އެކަނިވެރިމައިން ވަޒީފާގަ އުޅުނަސްވީ ދިހަހާސް ދޭން\nނޮވެމްބަރު 20, 2018 13:32\nއެއްވެސް ހާލެއްގަ ކޮށްގެންވާޏެ ކަމެއް ނޫން މީ. 2000 ރުފިޔާ ވަރު ރަނގަޅު ދޭން ކުއްޖަކަށް. ދަރިންގެ ބަފައިން ކޯޓަށް ގެންގޮސް ޒިންމާ ކުރުވާ ދަރިންނަށް ޚަރަދު ދޭން\nނޮވެމްބަރު 20, 2018 19:06\nނުދޭތީ އޭ މައްސަލައަކީ..\nނޮވެމްބަރު 20, 2018 13:38\n10،000ރުފިޔާ ދީފަ ފިރިހެނުން ދޭންޖެހޭ ދަރިންގެ ހަރަދު ކުޑަ ކުރަންބާ؟ ދެން އެކަނިވެރި މައިން ދަރިންގޮވައިން ޗުއްޓީއަށް ލަންކާ އަށް ދިއުމުގެ ހަރަދުވެސް ސަރުކާރުން ދޭން ފެނޭ. ކީއްތޯވާނީ 30،000 ރުފިޔާ އަށް ބަދަލު ކޮށްލިއްޔާ؟\nނޮވެމްބަރު 20, 2018 13:39\nވަޒީފާ އަދާކުރާ މީހުންނަށް މިނިމަމް ވޭޖް ގެ ގޮތުގައި -/5000 ރުފިޔާ. އެކަނިވެރި މައިންނަށް -/10000 ރުފިޔާ. މީވެސް ހަމަ އެންމެ ރަނގަޅު ގޮތްތަ؟\nނޮވެމްބަރު 20, 2018 13:57\nއެކަނިވެރި މައިންނަށް ދޭންޖެހޭލާރި ވަރިކުރިމީހާ\nއަތުން ހޯދައިގެން ތިވަރަށްދޭން\nބުނެބަލަ.މައިމީހާއެކަނިކޮއްފަ ބަފާކަލޭގެ ހަމަޖެހިގެން އުޅުނަ ނުދޭންވީ.އޭރުން ތިކަންތި ހައްލުވީ.\nނޮވެމްބަރު 20, 2018 14:10\nސަރުކާރުވަޒީފާތަކުގަ އުޅޭ މީހުނައް ޖުމްލަ7ހާސް ރުފިޔާ ނުލިބެ. އެކަމް ވަޒީފާގަ ނޫޅޭ މީހުނައް އެއްބަޔަކައް 5ހާސް އަނެއް ބަޔަކައް 10ހާސް ކިހާ ތާހިރު\nނޮވެމްބަރު 20, 2018 14:30\nޔަތީމު ކުދިންނަށް އިނާޔަތެެއް ދޭނެ ވާހަކަ ދައްކާނެ ފަރާތެއް ނެތީބާ...؟\nނޮވެމްބަރު 20, 2018 14:40\nބުނާނެ ރާއްޖޭގަ ވަރިގިނައޭ..އެކަނިވެރި މައިން ނައްދޭ ލާރިގަނޑު ބޭނުމު ކިތައް މީހުން ވަރިވެގެން އުަަޅޭ.. އެކީއްތަވާނީ ގިނަދުވަހު އިނދެގެން އުޅޭ މީހުންނައް އެއްޗެއް ދިނިއްޔާ.? ތި އެކަނި ވެރި މައިން މިހާރު ވެސް އެންމެ މުއްސަނދި ވާނީ އިނދެގެން އުޅޭ މީހުން ނައް ވުރެން..\nނޮވެމްބަރު 20, 2018 14:58\nއަސްލު 10000 ރުފިޔާ ނުދިނަސް އެއްމެ 1000ރ މިހާރު ލިބެނީ އެއީ ކޮންޗެއް މުސްކުޅިންނަށް 5000ރ ދިނުމަށް ވުރެ ބަފައިން އަޅާނުލާ އެކަނި ދަރިންކޮޅު ގޮވާގެން އުޅޭ އަންހެނުންމަށް ތޮ 5000ރ މާ ޙައްޤު\nމައިން އެކަނިވެރިކޮށް ނޫޅުމަށް ގާނޫނެއް ފާސްކޮށް އެގާނޫނުގެ ދަށުން، ކައިވެނިކުރާ މައިންނަށް އެލަވަންސެއް ދިނިއްޔާ ރަނގުވާނެ. ވަރި މަދުވެ ކައިވެނި އިތުރުވާނެ. އަދި ޔަތީމު ކުދީންނަށް އިނާޔަތެއް ދެވޭނެ ގޮތެއް ވެސް އޮތުން ހަމަ އެންމެ ރަނަގަޅުވާނެ. ތި 10،000 ދިނީމާ ޅަ ހަކުރެއް ހޯދައިގެން ދަރިންނާ އަޅާނުލައި އެއްތާކުން އަނެއް ތާކުން އެ ސޮރު ގޮވައިގެން ދުވާނީ. ޖަމީލު ކުރިމަތިލާ ދާއިރާގައި ތިޔަ ޒާތުގެ އަންހެނުން ގިނައީ ތޯއްޗެ. އެމީހުންގެ ވޯޓު ހޯދަން ތިއަށް ވުރެ ހަރުދާނާ ވާހަކައެއް ދެއްކިނަމަ، ކިހާރަނގަޅު.\nނޮވެމްބަރު 20, 2018 15:38\nތީރަންގަޅު ވިސްނުމެން ނޫން އެއިރުން އެންބަޔަކަން މޮޅީ ނޫންތޯ\nނޮވެމްބަރު 20, 2018 15:50\nޖަމީލު މެންގެ ސަރުކާރުގަ 10000 ނުދީފަ މިހާރު ތިކުރަނީ ޖެއްސުންތަ ނޫނީ ފުރައްސާރަތަ\nގިނަ ފަިސާދިން ވަރަކަށް ގިނަކުދިން ނިކަމެތިވާނެ ތިއަށްވުރެ މާރަނގަޅުވާނެ ދަރިން ނަށްޓަކާ ފަޒީފާގަ އުޅޭމީހުނގެ މުސާރަ ބޮދުކުރިއްޔާ\nނޮވެމްބަރު 20, 2018 16:11\nމޮޔަ ވެގެން އުޅޭ މީހެއް..ކަލޭމެން ކީއްވެ ނުދިނީ.\nނޮވެމްބަރު 20, 2018 16:21\nތި ޖަމީލު އުސްމާނު ޒާލިމް ޔާމީނުގެ ވެރިކަމުގައި ތިގޮތައް ހަޅޭއް ނުލެވޯ ކީއްވެތަ ، މޮޔަވެބަލަ\nނޮވެމްބަރު 20, 2018 16:25\n2019 ވަނަ އަހަރުގެ ބަޖެޓް ފާސްކުރަން ބަހުސް ކުރަމުން ދާއިރު މަކުނުދޫ ދާއިރާ އާއި ކާށިދޫ.އަދި ހިންމަވަރު ދާއިރާގެ އިތުރުން މާލޭގެ ގިނަ ދާއިރާތަލެއްގެ މެމްބަރުން މަޖިލިހުގައި ނުހިމެނިވާއިރު އެރަޢިއްޔަތުންގެ ޙައްގުގައި ބަސްނުބުނެވި ބަޖެޓު ފާސް ކުރުމަކީ މިސަރުކާރަށް އެއްމެ ރަގަޅުގޮތްބާ 12.މެމްބަރުން ނެތި ފާސްކުރި ބަޖެޓް އެއިރުވީގޯސް މިފަހަރު އޯކޭ ދޯ؟\nނޮވެމްބަރު 20, 2018 16:26\nއަހަރެން މެދުނުކެނޑި ސަރިކާރުގަ އުޅޭތާ 25 އަހަރު. ތަޢުލީމީ ގޮތުން (އަލްޙަމްދުﷲ) މާސްޓަރސް ޑިގްރީ އާއި އޭގެ ދަށުގެސަނަދުތައް ވަނީ ޙާޞިލް ކޮށްފަ. މުސާރަޔަކީ -/9،475 ރުފިޔާ. ތީ ދެން ކޮން އުޞޫލެއް؟\nނޮވެމްބަރު 20, 2018 19:29\nޖަމީލް އުސްމާނޫ ޓީޗުން ކުރާ މަސައްކަތުގެ ފުރިހަމަ އަގު ހޯދައި ދީބަލަ ވ އާދޭހާއެކު މި ދެންނެވީ\nނޮވެމްބަރު 20, 2018 20:30\nއެކަނިވެރިމަޔަށް ދިހަހާސް،، 24ގަޑިއިރު މަސައްކަތް ކުރާ އަންހެންޓީޗަރަށް 8 ހާސް ހާދަ އިންސާފްވެރި ގައުމެކޭ!\nނޮވެމްބަރު 20, 2018 20:38\nބަލަ ޓީޗަރުންނާ، ޑޮކްޓަރުން އަދި ނަރުހުން ނޫން ބަޔެއް މިރާއްޖޭގަ ނެތީތަ؟ ވަކިން ކެޓަގަރީ ހަދާފަ ފްލެޓް ދޭންޖެހޭ، ވަކިން މުސާރަ ބޮޑުކުރަން ޖެހޭ. މޮޔަ ނުގޮވާ، ކޮންމެ މަސައްކަތެއް ކުރިޔަސް ހުރިހާ ރައްޔިތުން ހަމަހަމަ ވާންޖެހޭނެ.\nނޮވެމްބަރު 20, 2018 20:31\nމަޖްލީސް ގޮނޑި ހޯދަން މަސައްކަތް ފެށީ ދޯ.. ހުސް ވަގުން\nނޮވެމްބަރު 20, 2018 22:09\nމިދިޔަ ސަރުކާރުގަ އެންމެ އަނިޔާ ލިބުނު ބަޔަކީ ނަރުހުން އަސާސީ މުސާރައަށް 1000ރުފިޔާ އިތުރު ކޮށްދީފަ ހުރިހާ އެލަވަސްތަކަކާއި އިތުރު ގަޑި ކަނޑާލާފަ ރަސްމީ ގަދި 8 ގަޑިއިރަށް ހަދާފަ ނުވިތާކަށް ޗުއްޓީގަ ހުންނަ ދުވަސް ތަކުގަ ސަރވިސް އެލަވަންސް ކަނޑާ އަދި ނުވިތާކަށް ޑިގްރީ އޮތް މީހުން މާސްޓަރސް ނުހަދައިފިނަމަ ވަޒީފާއިން ވަކިކުރާނެކަން އަންގާހެދި އިރުވެސް އެކަން ދެނަހުރި މީހަކުވެސް ނެތް އަދިވެސް ނަރުހުންނަށް ދިމާލަށް ގޮވުނު އެއްޗެއްގޮވަނީ. މިލިބު ހިތްދަތިކަމުގެ ވާހަކަ ނަރުނުދައްކަ އަދިވެސް އެތިބީ ޚިދުމަތުގަ މިކަމުގެ ހަޤީގަތް ބަލާ ނަރުހުންގެ ޙައްޤުގަ މަސައްކަތް ކޮށްދޭނެ މިހަކުވެސް އަދި މިވާހަކަ ލިޔާނެ ނޫސް ވެރިޔަކުވެސް ނެތް\nނޮވެމްބަރު 20, 2018 23:41\nބަލަ އެކަނިވެރިމައިންނަށް 10000 އަށް ވުރެ ކުޑަނޫން އަދަދަކަށް ދޭންޖެހޭކަމަށް ފެންނަ އިރު ކީއްވެބާ ވަޒީފާ ތަކުގަ އުޅޭމީހުންގެ މުސާރަ އެންމެ ކުޑަ ވެގެން 20000 ދޭންޖެހޭނެ ކަމަށް ނުފެންނަނީ\nބަލަ ތިއުޅެނީ ރާއްޖޭގަ ވަރިވާ ވަރު މަދުވެގެންތަ؟؟ ތި ކަހަލަ ކަޑުކޮސް ވިސްނުން ނުގެންގުޅިބަލަ.... މިހާރު ތިގޮތަށް ތިކަން ވާނަމަ ވަޒީފާތަކަށް ދިޔުމުގެ ބޭނުމެއް ނުފެނޭ... ވަޒީފާގަ އުޅޭ މީހުން ދުވާލު ހަތަރުދަމު ދަރިންނާ ދުރު މިހޭދަކުރަނީ ފައިސާގެ ބޭނުމުގަ އެކަމަކު އެމީހުންނަށް ދޭން ފެންނަނީ 5000ރ ... ހާދަ ހެއްވާ ވާހަކަ ދައްކައޭދޯ\nނޮވެމްބަރު 21, 2018 07:59\nހަމަހޭވެރިކަން ނެތިގޮސް ބުއްދި ފަސާދަވުމުން ތިޔަކަހަލަ ވާހަކަ މަޑުމަޑުން ދެކެވެމުން ދާނީ\nނޮވެމްބަރު 21, 2018 11:41\nޢަޅުގަނޑަކީ އެމްޑީޕީ އަޢް މަރުދަން ޖެހޭ މީހެއް، އެކަމަކު ޖަމީލްގެ ތި ވާހަކަ އަށް ފުލް ސަޕޯރޓއ ކުރަން. ޏެގެތިވްކޮށް ވިސްނާ ބަޔަކު އުޅުނަސް އެކަނިވެރި މައިން އުޅެނީ ވަރަށް ދަތި ހާލުގަ، އެއްމެ 1000 ރުފިޔާއިން ކިހިނއެއްތޯ ކުދިންގެ ކަންތައްތައް ބަލަހައްޓާނީ.\nނޮވެމްބަރު 21, 2018 17:00\nޢަދި ކިރިޔާ ދޯ ރޭކާލީ.5އަހަރު ވީއިރު ނޭގުނު.\nނޮވެމްބަރު 21, 2018 17:01\nމެމްބަރު ކަމަށް ކެމްޕޭއިން ކުރަންފެށީ.\nނޮވެމްބަރު 21, 2018 20:50\nއަޅުގަޑުމެންކުރާމަސައްކަތުގެއެއްވެސްއަގެއްނެތީބާ އެންމެ. 5020. ރުފިޔާމިލިބެނީ الحمد لله


Hafthaaehge thereygai tempalran2ge 20 miliyan daunload\nއެޕަލް އައިފޯނު، އައިޕެޑް އަދި އެންޑްރޮއިޑް ފޯނުތައް ގެންގުޅޭ ފަރާތްތަކުގެ މެދުގައި މަގުބޫލުކަން ހޯދި ގޭމް “ޓެމްޕަލްރަން” ގެ ވާޝަން2ރިލީސްކުރިތާ މިދިޔަ ބުރާސްފަތި ދުވަހަށް ހަފްތާއެއް ވީއިރު 20 މިލިޔަން ފަހަރު ޑައުންލޯޑް ކޮށްފައިވާ ކަމަށް އެ ގޭމް ތައްޔާރު ކުރި އިމާންޖީ ސްޓޫޑިއޯ އިން ބުނެފި އެވެ.\nޓެމްޕަލްރަން2އެޕަލްގެ އެޕްސްޓޯރަށް އައިތާ ބަރާބަރު6ގަޑިއިރު ތެރޭގައި ވަނީ ހިލޭ ޑައުންލޯޑް ކުރެވޭ އެޕްސްތަކުގެ ތެރެއިން އެއްވަނަ އަށް އަރާފައެވެ. އަދި އެޕަލްގެ ގްރޮސިންގ އެޕްސްތަކުގެ ތެރެއިން3ވަނަ އަށް މިހާރު އެންމެ ގިނަ ލާރި ހޯދަމުންދާ އެޕްލިކޭޝަން އަކީ ޓެމްޕަލްރަން2އެވެ.\n“ފޭނުންގެ ފަރާތުން ލިބުނީ ހީވެސް ނުކުރާވަރުގެ ބޮޑު ތަރުހީބެއް.” އިމާންޖީ ސްޓޫޑިއޯގެ ކޯ-ފައުންޑަރ ކީތު ޝެފާޑް ބުންޏެވެ. “ޓެމްޕަލްރަން ކާއިނާތުގެ އިތުރު ކަންތައްތަކަށް ސަޕޯޓަރުން ބޭނުންވެފައި ތިބުމަކީ އަހަރެމެންނަށް ލިބުނު ވަރަށް ބޮޑު ހިތްހަމަޖެހުމެއް. ކުރިއަށް އޮތް ދުވަސްތަކުގެ ތެރޭގައި މިގޭމް އިތުރަށް ތަރައްގީ ކުރާނަން.”\n2011 ވަނަ އަހަރު ނެރުނު ޓެމްޕަލްރަން ގޭމް ވަނީ 170 މިލިޔަން ފަހަރު ޑައުންލޯޑް ކޮށްފައެވެ. އަދި ގިނަ ބައެއްގެ މަގުބޫލުކަން އޭރު ހޯދި އެންގްރީބާޑްސްގެ ބައެއް ރިކޯޑްތައް ވެސް ޓެމްޕަލްރަން އިން ވަނީ މުގުރާފައެވެ. ޓެމްޕަލްރަން އުފެއްދި އިމާންޖީ ސްޓޫޑިއޯއަކީ ޕްރޮގްރާމިން ކިޔަވައިގެން އާދައިގެ ދިރިއުޅުމެއް އުޅެމުންދިޔަ ޒުވާން ދެމަފިރިއަކު ޓެމްޕަލްރަން އާއެކު އުފެއްދި ކުޑަކުޑަ ސްޓޫޑިއޯއެކެވެ. ނަމަވެސް ޓެމްޕަލްރަން އަށް ލިބުނު މަގުބޫލުކަމުގެ ސަބަބުން އެމީހުން މިހާރު ވަނީ މުއްސަނދިންނަށް ވެފައެވެ.


Zuvaanun Hahdhu Fahana'alhai Dhanee Dheenuge Sahkha Mauloomaathu Nulibeythee - Dr. Antony - Vaguthu\nޒުވާނުން ހައްދުފަހަނައަޅައި ދަނީ ދީނުގެ ސައްޚަ މައުލޫމާތު ނުލިބޭތީ - ޑރ. އެންތޮނީ\nޒުވާނުން ހައްދުފަހަނައަޅައި ދަނީ އިސްލާމް ދީނުގެ ސައްޚަ މައުލޫމާތު ނުލިބޭތީ ކަމަށް ދީނީ އިލްމުވެރިއެއް ކަމަށްވާ ޑރ. އެންތޮނީ އަބްދުލް ހައްގު ބޭކާ ވިދާޅުވެއްޖެއެވެ.\nއޭނާ މިހެން ވިދާޅުވީ ހައްދުފަހަނައަޅައި ދިއުން އަދި ނިރުބަވެރިކަމާ ބެހޭ ގޮތުން ދިވެހިރާއްޖޭގެ އިސްލާމީ ޔުނިވަރސިޓީގައި ރޭ ދެއްވި ތަޤްރީރެއްގައެވެ.\nއިސްލާމީ ޔުނިވަރސިޓީގެ ހޯލުގައި ރޭ ޑރ. އެންތޮނީ އަބްދުލް ހައްގު ބޭކާ ކުރެއްވި ތަގްރީރުގައި ވަނީ ޒުވާނުން ހައްދުފަހަނައަޅައި ދިއުމަށް މެދުވެރިވާ ސަބަބުތަކުގެ މައްޗަށް ވާހަކަ ދައްކާފައެވެ.\nރޭގެ ތަގްރީރުގައި ޑރ. އެންތޮނީ ވިދާޅުވީ އިސްލާމް ދީނުގެ ރަނގަޅު މައުލޫމާތު ނުލިބުމަކީ އޭގެ އެއް ސަބަބު ކަމަށާއި އިސްލާމްދީނާއި ގުޅޭ މަޢުލޫމާތު އިތުބާރުކުރެވޭ މަސްދަރުތަކުން ހޯދުމަކީ ވަރަށް މުހިއްމު ކަމެއްކަމަށެވެ.\nއޭނާ ވިދާޅުވީ ޒުވާނުން ޓެރަރިޒަމްގެ ހަރަކާތްތަކުގައި ބައިވެރިކުރުމަށް ހިތްވަރުދޭ މީހުން ބޭނުންކުރަމުންދަނީ އެއްމެ ފަހުގެ ޓެކްނޮލަޖީ އާއި ވަސީލަތްތައް ކަމަށާއި އެހެންކަމުން މިކަންކަމަށް ފާރަވެރިވުމަކީ މުހިއްމުކަމެއްކަމަށްވެސް އޭނާ ވިދާޅުވިއެވެ.\n200 އަށްވުރެ ގިނަ މީހުން ހާޒިރުވި މި ތަޤްރީރަކީ އިސްލާމް ދީނާއި ގުޅޭ ދިރާސީ މައުލޫމާތު ފެތުރުމުގެ ގޮތުން އިސްލާމީ ޔުނިވަރސިޓީން ކުރިއަށް ގެންދާ ޕްރޮގްރާމްތަކުގެ ތެރެއިން ކުރިއަށް ގެންދިޔަ ތަގްރީރެއް ކަމަށް އެ ޔުނިވަރސިޓީން މައުލޫމާތު ދެއްވިއެވެ.\nރޭގެ ތަގްރީރުގެ އިތުރުން އިސްލާމީ ޔުނިވަރސިޓީން ވަނީ ޒުވާނުންނަށް ޚާއްސަކޮށްގެން އިސްލާމް ދީނާއި ސުލްހަވެރިކަމާއި ބެހޭ ގޮތުން ފޯރަމެއް ވެސް އިއްޔެ ބާއްވާފައެވެ.\nޒުވާނުންނަށް ޚާއްސަކޮށްގެން ބޭއްވި އެ ފޯރަމްގައި ޑރ. އެންތޮނީ އަބްދުލް ހައްގު ބޭކާގެ އިތުރުން ޑރ. އިބްރާހިމް ޒަކަރިއްޔާ މޫސާ އާއި ނެޝަނަލް ކައުންޓަރ ޓެރަރިޒަމް ސެންޓަރާއި ސޮސައިޓީ ފޮރ ހެލްތް އެޑިއުކޭޝަންގެ ފަރާތުން ޚާއްސަ ސެޝަންތަކެއް ވަނީ ކުރިއަށް ގެންގޮސްފައެވެ. އެ ފޯރަމްގައި 35 ފަރާތުން ބައިވެރިވެފައިވާ ކަމަށް އިސްލާމީ ޔުނިވަރސިޓީން މައުލޫމާތު ދެއްވިއެވެ.\nއިއްޔެގެ ފޯރަމުގައި ޚާއްސަ އިލްމުވެރިއެއްގެ ގޮތުން ބައިވެރިވެވަޑައިގެންނެވި ދީނީ އިލްމުވެރިއާ ޑރ. އެންތޮނީ އަބްދުލް ހައްގު ބޭކާ އަކީ މީގެ 29 އަހަރު ކުރިން 1990 ގައި އިސްލާމް ދީނުގެ ހިދާޔަތު ލިބި އިސްލާމްދީނުގެ އިލްމު ފެތުރުމަށް މަސައްކަތް ކުރާ ފަރާތެކެވެ. އޭނާގެ ޕީއެޗްޑީ ތީސީސްވެސް ބިނާ ވެފައިވަނީ އިނގިރޭސި ވިލާތުގައި އަލަށް އިސްލާމްދީން ގަބޫލުކުރާ މީހުން ހައްދުފަހަނައަޅައި ދިއުމަށް މަގުފަހިވާ ކަންކަމުގެ މައްޗަށެވެ.\nދީނާގުޅޭ ދިރާސީ މައުލޫމާތު ފެތުރުމުގެ ގޮތުން އިސްލާމީ ޔުނިވަރސިޓީން ދަނީ ގިނަ މަސައްކަތްތަކެއް ކުރަމުންނެވެ. އެގޮތުން އިސްލާމީ ޔުނިވަރސިޓީން ބާއްވާ އިންޓަނޭޝަނަލް ކޮންފަރެންސް އޮން އިންޓަލެކްޗްއަލް އެޑްވާންސްމެންޓް (އައި.ސީ.އައި.އޭ) ކޮންފަރެންސް މިމަހު 31 އިން ސެޕްޓެމްބަރ އެކަކަށް އޮންނާނެ ކަމަށް އެ ޔުނިވަރސިޓީން މައުލޫމާތު ދެއްވިއެވެ.\nއޮގަސްޓް 4, 2019 23:04\nމިކަހަލަ ކަނޑުކޮހުން ގެނެސްގެންވެސް އިސްލާމްދީނުގެ ހުކުމްތައް ބަދަލު ކުރެވޭތޯ މުނާފިގުންނާއި މުރުތައްދުން މި ކުރާ މަސައްކަތް ނިކަން ބަލާބަލަ


Thafaathu bahuruvathakakee bahah libey dhirumeh: Raees Solih\nތަފާތު ބަހުރުވަތަކަކީ ބަހަށް ލިބޭ ދިރުމެއް: ރައީސް\nރާއްޖޭގެ އަތޮޅުތަކުގައި ބޭނުންކުރަމުން އަންނަ ދިވެހި ބަހުގެ އެކި ބަހުރުވަތައް ބޭނުންކުރުމަށް ތަރުހީބު ދިނުމަކީ ދިވެހި ބަސް މުއްސަދިވެ އިތުރަށް ދިރުން ލިބޭނެ ކަމެެއް ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nރައީސުލްޖުމްހޫރިއްޔާ މިހެން ވިދާޅުވީ ބައިނަލްއަގްވާމީ މާދަރީ ބަހުގެ ދުވަހުގެ ތަހުނިޔާ ފޮނުއްވާ މިއަދު ކުރެއްވި ޓްވީޓެއްގައެވެ.\nރައީސް ވިދާޅުވީ ރާއްޖޭގެ އަތޮޅުތަކުގައި ބޭނުންކުރަމުން އަންނަ ދިވެހި ބަހުގެ އެކި ބަހުރުވަތައް ދިރިއުޅުމުގެ އެންމެހާ ކަމެއްގައި ބޭނުން ކުރުމަށް ތަރުހީބު ދިނުމަކީ ދިވެހި ބަސް މުއްސަދިވެ އިތުރަށް ދިރުން ލިބޭނެ ކަމެެއް ކަމަށެވެ.\nބައިނަލްއަގްވާމީ މާދަރީ ބަހުގެ ދުވަހާ ގުޅިގެން ހެރިޓޭޖް މިނިސްޓަރު ޔުމްނާ މައުމޫން ވަނީ ހިތާބެއްވެސް ނެރުއްވާފައެވެ. މިނިސްޓަރު ވިދާޅުވީ ދިވެހި ބަހަކީ މުއްސަދި ބަހުރުވަތަކެއް ލިބިފައިވާ ބަހެއް ކަމަށެވެ. އަދި ބަހުރުވަތަކަކީ އެ އަތޮޅެއް ނުވަތަ ރަށެއްގެ ސަގާފަތާއި، ދިރިއުޅުން ދައްކުވައިދޭ މާނަވީ ތަރިކައެއް ކަމަށް މިނިސްޓަރު ވިދާޅުވިއެވެ.\nިމިނިސްޓަރު ވިދާޅުވީ ދުނިޔޭގައި މީހުން ވާހަކަދައްކާ އުޅޭ 7000 ބަހުގެ ތެރެއިން ދެބައި ކުޅަ އެއްބައި ނެތި ދިޔުމުގެ ބިރު އެބައޮތް ކަމަށެވެ. އަދި ދިވެހިންގެ ތެރެއިން ކުޑަކުދިންނާއި ޒުވާނުވެސް ގިނައިން ވާހަކަ ދައްކަމުން ގެންދަނީ އިނގިރޭސި ބަހުން ކަމަށާ މިއީ ދިވެހި ބަސް އުވިގެން ހިނގައި ދާނެ ކަމުގެ ނިޝާނެއް ކަމަށް މިނިސްޓަރު ޔުމްނާ ވިދާޅުވިއެވެ.\nރައީސް އިބްރާހިމް މުހައްމަދު ސޯލިހު ޔުމްނާ މައުމޫން ހެރިޓޭޖް މިނިސްޓްރީ


Modi ge dhathurufulhu gai aa India embassy ge bingaa alhuhvaane\nމޯދީގެ ދަތުރުފުޅުގައި އާ އިންޑިއާ އެމްބަސީގެ ބިންގާ އަޅުއްވާނެ\nއަންނަ ހޮނިހިރު ދުވަހު އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެއަށް ކުރައްވާ ދަތުރުފުޅުގައި، އާ އިންޑިއާ ހައިކޮމިޝަން އެޅުމަށް ހުޅުމާލޭން ދޭން ނިންމާފައިވާ ބިމުގައި އެ އިމާރާތުގެ ބިންގާ އަޅުއްވައި ދެއްވާނެކަމަށް މައުލޫމާތު ލިބިއްޖެ އެވެ.\nމިދިޔަ މާޗް މަހު އިންޑިއާގެ ފޮރިން މިނިސްޓަރު ސުޝްމާ ސުވަރާޖް ރާއްޖެއަށް ކުރެއްވި ދަތުރުފުޅުގެ ތެރެއިން، އިންޑިއާ ހައިކޮމިޝަން އަޅަން ހުޅުމާލޭން ބިމެއް ދޭން ނިންމާފައިވާކަން ވަނީ އިއުލާނުކޮށްފަ އެވެ.\nފޮރިން މިނިސްޓްރީގެ އޮފިޝަލަކު މިއަދު "އަވަސް" އަށް ވިދާޅުވި ގޮތުގައި، ހައުސިންގް ޑިވެލޮޕްމަންޓް ކޯޕަރޭޝަން (އެޗްޑީސީ) މެދުވެރިކޮށް ހުޅުމާލެ ދެވަނަ ފިޔަވަހިން އިންޑިއާ ހައިކޮމިޝަން އަޅާ ބިން މިހާރު ކަނޑައަޅާފައިވާ ކަމަށެވެ.\nއަދި މޯދީގެ ދަތުރުފުޅުގައި އެތަނުގެ ބިންގާ އެޅުއްވުމަށް ހަމަޖެހިފައިވާކަމަށް ވެސް އެ އޮފިޝަލް ވިދާޅުވި އެވެ. އިންޑިއާ ހައިކޮމިޝަން އަޅަން ބިން ދެނީ، މާލޭގައި ހުރި އެހެން އެމްބަސީތައްވެސް ހުޅުމާލެއަށް ބަދަލުކުރެވޭގޮތަށް ކަނޑައަޅާފައިވާ ހާއްސަ ސަރަހައްދަކުން ކަމަށް ވެސް "އަވަސް" އަށް ވަނީ މައުލޫމާތު ލިބިފަ އެވެ.\nއެހެން ގައުމުތަކެކޭ އެއްފަދައިން، ޑިޕްލޮމެޓިކް މިޝަންތައް ހުންނަ ގޮތަށް ހުޅުމާލޭ ދެވަނަ ފިޔަވަހިން 30،000 އަކަ ފޫޓުގެ ސަރަހައްދެއް ކަނޑައަޅާފައިވާކަމަށް ވެސް ވަނީ އެނގިފަ އެވެ. ނަމަވެސް، ރަސްމީކޮށް އެ ސަރަހައްދުގެ ބޮޑުމިން އަދި އެއްވެސް ފަރާތަކުން ހާމަކޮށްފައެއްނުވެ އެވެ.\nއިންޑިއާ އިންޑިޔާގެ ބޮޑުވަޒީރު މޯދީ ހުޅުމާލެ + ފޮރިން މިނިސްޓްރީ އެޗްޑީސީ